Minivankan dhemehettumakee minivankan hoadhumavvure bura masahkatheh!\nމިނިވަންކަން ދެމެހެއްޓުމަކީ މިނިވަންކަން ހޯދުމަށްވުރެ ބުރަ މަސައްކަތެއް!\n2 އަހަރު,4މަސް,2ހަފްތާ,2ދުވަސް, 20 ގަޑި, 46 މިނެޓް, 32 ސިކުންތު ކުރިން 9520ޝަހީދާ އަބްދުﷲ ސައީދު\nދިވެހި ރާއްޖޭގެ ޤައުމީ ދިދަ\nދިވެހި ރާއްޖޭގެ މިނިވަން ކަމަށް މިއަދު ފަންސާސް ދެއަހަރު ފުރުނު އިރު އުފަންވި ފަސް ގަނޑާއި މެދު ވިސްނާ ފިކުރުކުރަނީ ކިތައް ދިވެހިންބާވައެވެ. ތިމާމެންގެ އަމިއްލަ މަންފާއަށްޓަކާ ގައުމުގެ އަމަން ނަގާލައި، މިނިވަންކަން ނަގާލުމަށް މަސައްކަތް ކުރުމަކީ ދިވެހި ރައްޔިތުން އެބަޔަކަށް ދުވަހަކުވެސް މައާފު ނުކުރާނެ ކަމެއްކަން ޔަގީނެވެ.\nމިނިވަންކަމަކީ ގައުމެއްގެ ރައްޔިތުންނަށް ލިބޭނެ އެންމެ ބޮޑު އެއް ނިއުމަތެވެ. އަދި އެ މިނިވަންކަން ދެމެހެއްޓުމަކީ މިނިވަންކަން ހޯދުމަށްވުރެ ބުރަ މަސައްކަތަކަށް ވާއިރު، ގައުމުގެ މިނިވަންކަން ދެމެހެއްޓުމަށް މަސައްކަތްކުރުމަކީ ކޮންމެ ދިވެއްސެއްގެ މައްޗަށް އޮތް ވާޖިބެއްވެސް މެއެވެ. ގައުމުގައި ސިޔާސީ ހަމަނުޖެހުން އުފެދި ރައްޔިތުން ބައިބައިވެ ގައުމުގެ އެއްބައިވަންތަކަން ގެއްލިއްޖެ ނަމަ، ގައުމުގައި އޮތް ދީނީ ވަހުދަތު ގެއްލިގެން ދިއުމުގެ އިތުރުން އިގްތިސާދީގޮތުން ބޭރުގެ އިގްތިސާދީ ބޮޑެތި ބާރުތަކުގެ ނުޒޫގެ ދަށުވެ، ރައްޔިތުން އަޅުވެެތި ކަމުގެ ތެރެއަށް ވެއްޓިގެންދާނެއެވެ. އަދި ރާއްޖޭގެ މިނިވަންކަމާއި ސިޔާދަތު ރައްކާތެރިކޮށް ހިމާޔަތްކުރުމަކީ ދިވެހި ގައުމުގެ އެންމެ މަތީ މަސްލަހަތު ކަމަށްވާއިރު ގައުމީ މަސްލަހަތުގެ މައްޗަށް އެއްވެސް ބައެއްގެ މަސްލަހަތު އިސްކޮށްގެން ނުވާނެ ކަން ކޮންމެ ރައްޔިތަކު ވެސް ދަންނަން ޖެހޭނެއެވެ. ދިވެހި ރާއްޖޭގެ މިނިވަން ކަމަށް ފަންސާސް ދެއަހަރު ފުރުނުއިރު، ގައުމެއްގެ މިނިވަންކަމަށް ބުރޫއަރާފަދަ ކިތަންމެ ކަމެއް މިއަދު މި ކުޑަކުޑަ މުޖުތަމަޢުން ފެންނަމުންއެބަ ދެއެވެ.\nއެގޮތުން މިނިވަންކަން ނެތް ކަމަށް ބުނެ ދިވެހިންގެ ތެރެއިން ބަޔަކު އަޑު އުފުލަމުންދާއިރު، މިނިވަން ކަމަކީ ކޮބައިތޯ އަމިއްލަ ނަފުސާ ސުވާލުކޮށްލަނީ ކިތައް މީހުންހެއްޔެވެ. މިނިވަން ކަމަކީ އޭގެ ޒާތުގައި ހައްދު ފަހަނައަޅާ ދިއުމެއް ނޫނެވެ. މިނިވަންކަމުގެ އުފާ ހާސިލްކުރެވޭނީ އަޅުވެތި ކަމުގެ ހިތި ރަހަ ދެކިފައިވާ ބަޔަކަށްކަށެވެ. ގައުމުގެ އެއްބައިވަންތަކަމާއި މިނިވަން ކަމަކީ ވަރަށް ބޮޑަށް ގުޅިފައިވާ ކަމަކަށް ވާއިރު، މިނިވަންކަން ބޭނުންވާނަމަ، އެއްބައިވަންތަންކަން ދަމަހައްޓަންޖެހެއެވެ. މިނިވަންކަން ނެތް ކަމަށް ބުނެ، ދިވެހިންނަށް މިނިވަންކަން ހޯދައިދިނުމަށް މިއަދު ބައެއް ފަރާތްތަކުން ބޭރުގެ މަދަދަށް އެދި އާދޭސްކުރަމުންދާއިރު، ރާއްޖޭގެ މިނިވަންކަން ފޭރިގެން ކޮންމެ ފަހަރަކު ވެސް ފޭރިގެންފައިވަނީ ހަމަ މި ބީދައިން ދިވެހިންގެ ބަޔަކު ބޭރުގެ ފަރާތްތަކާ ގުޅިގެން އަމިއްލަ ފައިދާއަށް މަސައްކަތް ކުރުމުން ކަން ދިވެހި ތާރީޚުން އެނގެން އެބަހުއްޓެވެ.\nއަދި މިނިވަންކަމުގެ ދަރަޖަތަކަށް ބަލާއިރު، ފަރުދީ މިނިވަންކަމަކީ ތިމާގެ ދުލަށް އައިހާ ބަހެއް ބުނެ އިއްވައި، ތިމާގެ ހިތަށް އެރިހައި ކަމެއް ކޮށް، ތިމާގެ ހަވާނަފުސުގެ ކޮންމެ ގޮވައިލުމަކާއިގެން އާސްމާނަށް އަރައި ގެން ދިޔުން ކަމަށް ދެކޭ މީހުން ވެސް މިއަދު މަދެއް ނޫނެވެ. ނަމަވެސް މިއީ ކުށް ހީއެކެވެ. މިނިވަންކަމަކީ އިންސާނީ އަގުތަކާއި ހަމަތައް ބޮލާލައި ޖެހުމެއް ނޫނެވެ. މިނިވަންކަމަކީ ތިމާ އިހުތިރާމު ކުރާ އަދި ތަބައަ ވާ އިންސާނީ އުސޫލުތަކެއް، އަޚްލާގެއް، ހަމައެއް ލަމައެއް ނެތުމެއް ވެސް ނޫނެވެ. މިނިވަންކަން ނުވަތަ ހުއްރިއްޔަތަކީ ތިމާ ގަޔާވާ ހައި ކަމެއް ކުރުމުގެ ބާރު އޮތުމެއް ވެސް ނޫނެވެ.\nމިނިވަންކަމަކީ ހެޔޮ ގޮތް މަތީ އަދި ހެޔޮކަމުގެ މަގުގައި ތިމާގެ މައްޗަށް ވާޖިބު ވެ ލާޒިމު ވެގެން ވާ ކަންކަން ކުރުމުގެ އަމިއްލަ އިޚްތިޔާރު ތިމާޔަށް ލިބި ކަށަވަރު ވެފައި އޮތުމެވެ. އަދި އިސްލާމް ދީނުގެ މަތިވެރި އުސޫލުތަކަށް ބަލާއިރު، ފަރުދީ މިނިވަންކަމަކީ ހަވާނަފުސާއި، ޝައިތާނިއްޔަތާއި، ފަސާދަ އާއި، އަނިޔާވެރިކަމުގެ އެންމެހައި ބާރުތަކުގެ އަޅުވެތިކަމުން އިންސާނާ ސަލާމަތް ވުމެވެ. އަދި އިންސާނާގެ ހެޔޮ ބުއްދި އާއި ހެޔޮ ވިސްނުމުގެ އެހީގައި ދިރިއުޅުން ބައްޓަން ކޮށް ބިނާ ކުރުމުގައި ފުރިހަމަ އަމިއްލަ އިޚްތިޔާރު އޭނާއަށް ލިބޭ ލިބުމާއި، ތިމާ އުޅޭނެ ދީނެއް ކަނޑައެޅުމުގެ ސުވާލުން ފެށިގެން ގޮސް ދިރިއުޅުމުގެ އެންމެ އާދައިގެ ކަންކަމާ ހަމަޔަށް، އެހެން އެއްވެސް އިންސާނެއްގެ ނުވަތަ ޖަމާއަތެއްގެ ފަރާތުން އަންނަ މަޖުބޫރު ކަމެއް ނެތި، އަމިއްލަ ބުއްދި އާއި ޒަމީރުގެ ނިންމުމަށް ހެޔޮ ގޮތުގައި، އިންސާނީ ކަރާމާތާއި ހުރުމަތަށް ތަބައަ ވުމުގައި ފުރިހަމަ އަމިއްލަ އިޚްތިޔާރު ތިމާއަށް ލިބިފައި އޮތުމަކީ މިނިވަންކަމެވެ.\nތިމާގެ އަމިއްލަ ބުއްދި އާއި ޒަމީރުގެ ހެޔޮ ނިޔާގެ އަލީގައި، އިންސާނީ އަގުތަކާއި އަޚްލާގުގެ މަގުގައި ތިމާގެ ދިރިއުޅުން ބިނާ ކުރުމުގެ ހުއްރިއްޔަތު ތިމާޔަށް އޮތުމުގެ އިތުރުން އެކަމުގައި ތިމާގެ މައްޗަށް އެހެން އިންސާނެއްގެ ފަރާތުން މަޖުބޫރާއި ބިރު ދެއްކުމާއި ނާޖާއިޒު ނުފޫޒު ކުރިމަތި ނުވުމެވެ. މިދެންނެވި މިނިވަންކަން މިއަދު ރާއްޖޭގައި އެބައޮތެވެ. އެހެންކަމުން މިއަދު މި ގައުމުން ބަޔަކަށް ނުލިބިގެން މިއުޅެނީ ކޮންބާވަތެއްގެ މިނިވަންކަމެއްތޯއެވެ.\nމީގެއިތުރުން ގައުމުގެ އިސްތިގުލާލަށް ބަލާއިރު، އިސްތިގުލާލާއި ގުޅިފައިވާ ހުރިހާ ބާވަތެއްގެ މިނިވަންކަން މިއަދު ރާއްޖޭގައި އެބައޮތެވެ. އެގޮތުން ފިކުރީ މިނިވަންކަމާއި، ސިޔާސީ މިނިވަންކަމާއި، އިގުތިސާދީ މިނިވަންކަމާއި، ސަގާފީ މިނިވަންކަން ރާއްޖޭގައި އެންމެ ފުރިހަމައަށް ވަނީ ލިބިދީފައެވެ. ގައުމީ އިސްތިގުލާލުގެ މައި ދޮރޯށްޓަކީ ފިކުރީ މިނިވަންކަން ކަމުގައި ވާއިރު، ފިކުރީ މިނިވަންކަން ފެށެނީވެސް އަދި ފުރިހަމަ ވަނީ ވެސް ރައްޔިތުންނާ ހަމައިންނެވެ. އެހެންކަމުން ގައުމެއްގެ ރައްޔިތުންގެ ފިކުރު މިނިވަން ނުވެ، އެ ގައުމު ފިކުރީ ގޮތުން މިނިވަނެއް ނުވާނެއެވެ. ގައުމު ފިކުރީ ގޮތުން މިނިވަން ނުވެ، އެހެން އެއްވެސް ގޮތަކުން މިނިވަންކަމެއް ނުލިބޭނެއެވެ. މިއީ ގަބޫލުކުރަންޖެހޭ ހަގީގަތެކެވެ.\nފިކުރީ މިނިވަންކަމަކީ ގައުމުގެ ރައްޔިތުން އެބައިމީހުންގެ ހެޔޮ ބުއްދީގެ މަތީގައި ތިބޭ ހާލު ގަބޫލު ކުރާ އަގީދާތަކާއި ފަލްސަފާތަކަށް، ގައުމުގެ އިޖުތިމާއީ ހަޔާތުގެ ހުރިހާ ކަމެއްގައި ވެސް އެކަށޭނަ މަގާމެއް އޮތުމެވެ. ގައުމުގެ ސިޔާސީ ނިޒާމާއި، އިގުތިސާދީ ނިޒާމާއި، ތައުލީމީ ނިޒާމާއި، ފަންނުވެރިކަމާއި، އަދަބިއްޔާތާއި، އަދި މީޑިޔާ ފަދަ އެންމެހައި ދާއިރާތައް، ފަލްސަފާތަކުގެ މައްޗަށް ބިނާ ކުރެވިފައި އޮންނަންޖެހޭ އިރު، މިހުރިހާ މިނިވަންކަމެއް ރާއްޖޭގައި އެބައޮތެވެ. ނަމަވެސް މިނިވަންކަމޭ ބުނެ އެއްވެސް މީހަކު ހިތު ހުރި ގޮތަކަށް އުޅުމާއި، ތިމާ ބޭނުންވާ ކަންކަން ކުރުމަށް އެހެން ރައްޔިތުންގެ މިނިވަންކަމާއި ހައްގުތަކަށް އަރައިގަތުމެއް ނޯވެއެވެ. މިއީ ދުނިޔޭގެ އެއްވެސް ގައުމެއްގައި އެގައުމުގެ ރައްޔިތުން ގަބޫލުކުރާނެ އަދި އެގައުމުގެ ގާނޫނުތަކާ ގަވާއިދުތައް ތަންދޭ ކަމެއްވެސް ނޫނެވެ.\nގައުމަކަށް ފިކުރީ، ސަގާފީ، އަދި އިގުތިސާދީ ގޮތުން، މިނިވަންކަން ލިބިއްޖެ ނަމަ، ސިޔާސީ ގޮތުން މިނިވަންކަން ލިބުމުގެ ހުރިހާ ދޮރުތަކެއް ހުޅުވިގެންދާނެއެވެ. ސިޔާސީ މިނިވަންކަމަކީ، ދައުލަތުގެ ސިޔާދަތު ކަށަވަރު ވެގެން ވާ ހާލު، އެ ދައުލަތެއްގެ ރައްޔިތުންގެ ފަރާތުން، ރައްޔިތުންގެ ނަންމަތީގައި، ރައްޔިތުންގެ އަގީދާތަކާއި ރައްޔިތުން ގަބޫލު ކުރާ ފަލްސަފާތަކާއި އަގުތަކާ އެއްގޮތަށް، ދައުލަތުގެ ދާޚިލީ އެންމެހައި ކަންކަން ހިންގުމާއި، އެ ދައުލަތެއްގެ ޚާރިޖީ އެންމެހައި ގުޅުންތަކާއި މުއާމަލާތްތައް ވެސް މި ދެންނެވި ބީދައިން ކުރިޔަށް ގެންދިއުމުގެ ފުރިހަމަ ބާރާއި އިޚްތިޔާރު، ފުރިހަމަ މާނައިގައި، އެ ދައުލަތަކަށް ލިބިފައި އޮތުމެވެ. އަދި މި ކަންކަމުގައި ބިދޭސީ އެއްވެސް ފަރާތެއް ނުވަތަ އެހެން ދައުލަތެއްގެ އަމުރާއި ކިޔަމަނުގެ ދަށުގައި ނުވަތަ ސިޔާދަތީ އަދި ޤާނޫނީ އިޚްތިޞާޞުގެ ދަށުގައި އެއްވެސް ސިފައެއްގައި، އެއްވެސް މިންވަރަކަށް އެ ދައުލަތް ނެތުމަކީ ވެސް މިނިވަން ކަމެވެ.\nއަދި އިގުތިސާދީ ބާރުވެރިކަމަކީ ދައުލަތެއްގެ ނިސްބަތުގައި އަދި ފަރުދެއްގެ ނިސްބަތުގައި ވެސް ވަރަށް މުހިއްމު ކަމެކެވެ. އަޅުވެތިކަމުގެ ތެރެއިން ދިވެހިން ނުކުމެ، އެއްވަނަ ދުނިޔޭގެ ގައުމުތަކާއި އެކީ ބައިނަލް އަގުވާމީ އެކި އެކި ޖަލްސާތަކުގައި ދިވެހިންގެ ބަސްވިކޭ ބަޔަކަށް ވެގެން ދިއުމަކީ އިގުތިސާދީ ގޮތުން ރާއްޖެ ކުރާ މަސައްކަތުގެ ނަތީޖާއަކަށް ވެގެން ދިއުމެވެ. އަދި ގައުމެއްގެ އިގްތިސާދީ ސިޔާސަތުތަށް ބައްޓަން ކުރަންޖެހޭނީ ޖަޒުބާތުގެ މައްޗަށް ނުވަތަ ވަކިބައެއްގެ އަމިއްލަ މަސްލަހަތަށް ބުރަ ނުވެ ދުރު މުސްތަގުބަލަށް ވިސްނުމުގެ އިތުރުން ގައުމީ ތަސައްވަރެއް އޮވެގެން އެމިސްރާބަށް ދަތުރުކުރުމަށެވެ. މިނިވަން ކޮންމެ ގައުމަކަށްވެސް، އެގައުމެއްގެ ކަންކަން ހިންގުމުގައި ފުރިހަމަ ސިޔާދަތު އޮތުމުގެ ހައްގަކީ މިނިވަން ގައުމުތަކުގެ މެދުގައި ޞުލްޙަމަސަލަސްކަން ގާއިމްވެ އޮތުމުގެ އެންމެ މައި އަސާސް ކަމަށް ވީއިރު، ކޮންމެ ގައުމަކަށްވެސް އެ ގައުމެއްގެ ރައްޔިތުންނަށް ހެވާއި ލާބަ ހުރިގޮތްތައް ކަނޑައެޅުމާއި އަދި އިގްތިސޯދީ ގޮތުންނާއި، އިޖުތިމާޢީ ގޮތުންނާއި، ސިޔާސީގޮތުން ތަރައްގީ ކުރުމާއި، އިންސާނީ ހައްގު ކުރިއެރުވުމުގެ ހައްގު ކޮންމެ ގައުމަކަށް ވެސް ލިބިގެންވެއެވެ.\nކަންމިހެން ހުރި އިރު، ދިވެހިންގެ މަދު ބަޔަކު މިނިވަންކަމާއި ހައްގުތައް ހޯދުމުގެ ނަމުގައި ބޭރުގެ އެހީތެރިކަމަށް އެދެމުންދަނީ މިއަދު ރާއްޖޭގައި މިދެންނެވި މިނިވަންކަން ނެތުމުންތޯއެވެ. ޝައްކެތް ވެސް ނެތް ގޮތުގައި ރާއްޖޭގައި މިނިވަންކަން އެބައޮތެވެ. ދުނިޔޭގެ އެހެން ގައުމުތަކާއި އަޅާ ބަލާއިރު ރާއްޖެއަކީ މިނިވަންކަން އެންމެ ފުރިހަމައަށް ލިބިދީފައިވާ ގައުމެވެ. މިނިވަންކަމުގައި ތިބެ ބައެއްގެ އަޅުވެތިކަމަށް ދާން އެއްވެސް ރައްޔިތަކު ނޭދޭނެއެވެ. ގައުމެއް އަޅުވެތިކަމުގެ ތެރެއަށް ވެއްޓިގެން ދަނީ އެގައުމެއްގެ ބަޔަކު ގައުމަށް ޣައްދާރުވުމުންނެވެ. އެހެންކަމުން މިނިވަންކަމާ ހައްގުތައް ހޯދުމުގެ ނަމުގައި މިއަދު ރާއްޖެ އަޅުވެތިކަމުގެ ތެރެއަށް ވައްޓާލުމަށް ދިވެހިންގެ ތެރެއިން ބަޔަކު ކުރަމުންދާ މަސައްކަތަކީ ޝައްކެތް ވެސް ނެތް ގޮތުގައި އަމިއްލަ ލާބައާއި މަންފާއެއް ހާސިލް ކުރުމަށް ކުރަމުންދާ މަސައްކަތެކެވެ. އެހެންނަމަ ދޭސީންގެ މިލްކެއް ބިދޭސީންނަށް ދިނުމަށް މަސައްކަތެއް ނުކުރާނެއެވެ. އަދި ރާއްޖެ ދެކެމުން މިދާ އުފާވެރިކަމާ ހަމަޖެހުން ފިރުކާލަން ބަޔަކު މަސައްކަތް ކުރަމުންދާކަމީ މިއަދުވެސް ދިވެހިން ވިސްނާ ފިކުރު ކުރަންޖެހޭ ކަމެކެވެ. އެހެންކަމުން ގައުމުގެ މިނިވަންކަމާ ސިޔާދަތު ނަގާލުމަށްޓަކާ މިއަދު ބަޔަކު ހިންގާ ޖަރީމާތަކަކީ ބޭރުގެ ކަރަކަރައިގެ ބަޔަކު ދައްކާ ދަޅަތަކުގައި ޖެހިގެން ހިންގާ ޖަރީމާތަކެކެވެ.\n8 ގަޑި ކުރިން 19 0\n16 ގަޑި ކުރިން 253 0


ބައިނަލްއަޤްވާމީ ވޮލަންޓިއަރުންގެ ދުވަސް ފާހަގަކުރުމަށް ބޭއްވެވި ވެބިނަރގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްވި ވީޑިއޯ މެސެޖް - The President's Office\nބައިނަލްއަޤްވާމީ ވޮލަންޓިއަރުންގެ ދުވަސް ފާހަގަކުރުމަށް ބޭއްވެވި ވެބިނަރގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްވި ވީޑިއޯ މެސެޖް\n5 ޑިސެންބަރު 2020، ރިފަރެންސް: SA/NRFN/2020/20\nމިއަހަރުގެ ބައިނަލްއަޤްވާމީ ވޮލަންޓިއަރުންގެ ދުވަހުގެ މުނާސަބަތުގައި، ރާއްޖޭގައި ހިލޭސާބަހަށް މަސައްކަތްކުރައްވާ ހުރިހާ ދަރުމަވެރިންނަށް، ހެޔޮއެދުންތައް ފޮނުވައި، މަރުޙަބާއާއި ތަހުނިޔާ ދަންނަވަން. ތިޔަބޭފުޅުން ތިޔަކުރައްވަނީ، ދުލަކުން ނުވަތަ ގަލަމަކުން އަގު ވަޒަންކުރެއްވޭ ވަރަށްވުރެ، މާމަތިވެރި މާ ޝަރަފުވެރި މަސައްކަތެއް. އެއްވެސް ބަދަލެއް ލިބުމެއްނެތި، އަމިއްލަ ރުހުމުގައި ހެޔޮހިތުން ކުރާ އިންސާނީ ޚިދުމަތަށްވުރެ ވަކިން އަގުބޮޑު ޚިދުމަތެއް ނޯންނާނެ.\nދަރުމައަށް ޚިދުމަތްކުރުމަކީ ދިވެހިންގެ ކިބައިގައި ހަރުލާފައި ހުރި ވަރަށް މަތިވެރި ޠަބީޢީ ސިފައެއް. މިފަހުގެ ތާރީޚުގައި އަޅުގަނޑުމެން ތަޖުރިބާކުރަންޖެހުނު ބައެއް ހާދިސާތަކުންވެސް ވަނީ މިކަން ވަރަށް ރަނގަޅަށް ސާބިތުކޮށްދީފައި. 2004ގެ ސުނާމީ ކާރިޘާގައިވެސް، އަދި އޭގެ ފަހުން ބައެއް ރަށްރަށަށް ކުރިމަތިވި ރާޅު އެރުމުގެ ހާދިސާތަކާއި، މާލޭގައި ހިނގައިދިޔަ އަލިފާނުގެ ބޮޑެތި ހާދިސާތަކުގައިވެސް، އިންސާނީ އެހީތެރިކަމުގެ އެންމެ ފުރަތަމަ ފިޔަވަޅު އިސްވެ އަޅުއްވާ ބަޔަކީ، ހިލޭސާބަހަށް މަސައްކަތްކުރައްވާ ވޮލަންޓިއަރުން. އެފަދަ ޙާލަތްތަކުގައި އިންސާނީ އެހީތެރިކަން ފޯރުކޮށްދިނުމުގައި، ދަރުމަވެރިންގެ ޚިދުމަތް ރެޔާއި ދުވާލުގެ ހުރިހާ ވަގުތެއްގައި ލިބިގެންދާކަން ފާހަގަކުރެވޭ. އެކަމަށްޓަކައި، މުޅި މުޖުތަމަޢު ތިޔަބޭފުޅުންގެ އަގު ވަޒަންކުރައްވާ.\nމިހާރު އަޅުގަނޑުމެންނާ ކުރިމަތިވެފައިވާ ކޯވިޑް-19ގެ ނުރައްކަލުން ރައްޔިތުންގެ ފުރާނަ ރައްކާތެރިކުރުމުގައި، ދަރުމަވެރިން އަދާކުރަމުން އެގެންދަނީ، ވަރަށް އަގުހުރި ޚިދުމަތްތަކެއް. ބަލިމީހުން އެއްތަނުން އަނެއް ތަނަށް ގެންދިއުމުގަޔާއި، ކޮންޓްރެކްޓް ޓްރޭސިން ހެދުމުގައި އަދި ސާމްޕަލް ނެގުމާއި، އެނޫންވެސް އިދާރީ ކަންކަމުގައިވެސް، ދަރުމަވެރިން އަދާކުރަމުން އެ އަންނަނީ، ޤައުމީ ފެންވަރުގައި އަގުވަޒަންކުރަންޖެހޭފަދަ މުހިންމު ޤައުމީ މަސައްކަތެއް. އަޅުގަނޑު ޤަބޫލުކުރާގޮތުގައި، ދަރުމަވެރިއެއްގެ ގޮތުގައި، ހިލޭސާބަހަށް އިންސާނިއްޔަތަށް ޚިދުމަތްކުރުމަކީ، ލިބޭ ހުސް ވަގުތުގައި ކޮންމެ މީހަކަށްވެސް ކުރެއްވޭނެ ޚިދުމަތެއް. ދަރުމައަށް މަސައްކަތްކުރުމަކީ ދުނިޔަވީ ޙަޔާތުގައި އަދާކުރެވޭނެ އެންމެ އަގުހުރި ޚިދުމަތްކަން ޤަބޫލުކުރައްވައި، މި މުހިންމު ޚިދުމަތާ ގުޅިވަޑައިގަތުމަށް ރާއްޖޭގެ ޒުވާނުންނަށް އަޅުގަނޑު އިލްތިމާސްކުރަން.


Thauleemee Vazeeraa'eku Raees Funadhoo'ah Kurevvi Dhathurugai School'ah Ziyaarathah Nukuri - Vaguthu\n2 މަސް ކުރިން ( ސެޕްޓެމްބަރު 7, 2021 )\nރައީސް އާއި އެކު ށ. ފުނަދޫއަށް އެޑިއުކޭޝަން މިނިސްޓަރ ޑރ. އައިޝަތު އަލީ ކުރެއްވި ދަތުރުފުޅުގައި އެރަށު ސުކޫލަށް ޒިޔާރާތް ނުކުރާ ކަމަށް ފުނަދޫ ކައުންސިލްގެ ރައީސް ވިދާޅުވެއްޖެއެވެ.\nކައުންސިލްގެ ރައީސް އަހްމަދު އިބްރާހިމްފުޅު "ވަގުތު" އަށް ވިދާޅުވީ އެޑިއުކޭޝަން މިނިސްޓަރ އެރަށަށް ވަޑައިގެން ނަމަވެސް، ރަސްމީ ސިފައެއްގައި ސުކޫލުގެ އިސްވެރިންނާއި ބައްދަލު ނުކުރައްވާ ކަމަށާއި، ސުކޫލަށް ޒިޔާރާތް ކޮށްފައިނުވާ ކަމަށެވެ.\n"ހޮސްޕިޓަލުން ނުކުމެގެން ދިޔަ މަގުމަތީގައި މިނިސްޓަރާއި ފުނަދޫ ސްކޫލްގެ ޕްރިންސިޕަލް އާއި ޑެޕިއުޓީ ޕްރިންސިޕަލް ބައްދަލުކުރެއްވި. ރަސްމީކޮށް މިނިސްޓަރ ވަޑައި ނުގަންނަވާ ސްކޫލަކަށް" އަހްމަދު ވިދާޅުވިއެވެ.\nމައުލޫމާތު ލިބިފައިވާ ގޮތުގައި މިނިސްޓަރ ސުކޫލަށް ޒިޔާރާތް ނުކުރެއްވި ކަމުގައި ވިޔަސް، އެމްޑީޕީގެ އެކްޓިވިސްޓުންނާއި ބައްދަލުކުރެއްވިއެވެ. ފުނަދޫ ކައުންސިލްގެ ރައީސް ވަނީ މިއީ ތެދު މައުލޫމާތުކަން ކަށަވަރު ކޮށްދެއްވާފައެވެ.\nރައީސް އޮފީހުން ވިދާޅުވެފައިވަނީ ރައީސް އިބްރާހިމް މުހައްމަދު ސާލިހް އާއި ފަސްޓް ލޭޑީ ފަޒްނާ އަހްމަދު ފުނަދޫ ހޮސްޕިޓަލަށް ޒިޔާރާތް ކުރައްވާފައިވަނީ މިހާރު އެ ހޮސްޕިޓަލުގެ ހާލަތުބަލައި، ބަލިމީހުންނަށް މިހާރަށްވުރެ ފެންވަރު ރަނގަޅު ހިދުމަތް ދިނުމަށް ބޭނުންވާ ކަންކަން އޮޅުންފިލުވުމަށް ކަމަށެވެ.\nއެޑިއުކޭޝަން މިނިސްޓަރ އައިޝަތު އަލީ ފުނަދޫއަށް ކުރެއްވި ޒިޔާރަތުގެ ތެރެއިން ސްކޫލަށް ޒިޔާރާތް ނުކޮށް ވަޑައިގެންފައިވާ ކަމަށް އަޑުފެތުރިފައިމިވަނީ ފޮތްތަކުގައި ކުށްތަކެއް ހުރި މައްސަލަ ހޫނުވެފައިވާ ދަނޑިވަޅެއްގައެވެ.\nސެޕްޓެމްބަރު 7, 2021 21:09\nއެޑިއުކޭޝަން މިނިސްޓަރަކަށް ވުރެ އޭނަ ވައްތަރީ ސެލޫނެއްގެ މިނިސްޓަރަކާ\nސެޕްޓެމްބަރު 8, 2021 08:08\nމިނީ ސްކޫލް އަޅަން ޖެހި ދާނެތީ ދޯ\nސެޕްޓެމްބަރު 7, 2021 21:11\nމިހުރީ ހަޔާތް ކުޑަކަން.\nސެޕްޓެމްބަރު 8, 2021 04:39\nޙަޔާތުގެ ބޮޑުކުޑަމިނަކަށްނުބަލާ ވޯޓުކައިރިވާއިރަށް ކޮނޑުހުޅުންނެއްޓޭވަރަށް ބާރަށްއަތްޖަހަންދަމާއެއްރޮއްޖަކަށް ފޫގަޅާފަނުކުންނާތީ މައްސަލައަކީ! ރަށަށްކަމެއްނުކޮށްދީ ކުކުޅުކާންއަންނަމީހުނަށް ސަނާކިޔަންދުވާހާދުވަހަކު ޙަޔާތުގެބޮޑުކުޑަމިނަކީ މާމުހިންމުއެއްޗެއްނޫން!\nސެޕްޓެމްބަރު 7, 2021 22:02\nއެއީ މަގުމަތީ ތެޅިބޭލި އެކްޓިވެސްޓެކޭ ،އޭނަޔަށް މުހހިއްމުވާނީ ޕާޓީ ކުދިންކޮޅު، އަޑުއަހަނީ އުޅުއްވަނީ ނައަބުރައީސް ފަހަތުން ނުނެއްޓިގެންކަމަށް، އަނެއްހެން ދެންގޯހެއްވެސް ނޫންތާ! އެޑިއުކޭޝަން ދާއިރާއަށް ފިޓުހެނެއް ހިޔެއްނުވޭ! ރަނގަޅު އަނެއްހެން މަގުމަތީ ސަޅިކަނޑާލަން...\nސެޕްޓެމްބަރު 7, 2021 22:12\nއިސްލާމް ފޮތްތަކުގައި ބޮޑު ޖަރީމާއެއް ހިންގީމާ ގަންނާކުރައްވާ ބިރުން ސްކޫލާ ވައިއެޅެންވެސް ނުކެރުނީ!\nސެޕްޓެމްބަރު 7, 2021 22:36\nދެންމީނަ މީ ކީއްކުރަން ދިޔަ އަންހެނެކޯ...\nސެޕްޓެމްބަރު 8, 2021 00:37\nބަލަ ޞޯލިހު އެދުވަނީ ރައްޔިތުމީހާ ބަނޑަށްޖައްސާފައި ރާއްޖެތެރޭ ކުދިން ކޮޅަށް ފައިސާ ބަހާގެން ވޯޓް ގަންނަން. އެޑިޔުލޭޑީ އަކީ ބެކްދްރައުންޑް ދިިއްލަން ގެންދިޔަ ފުޅިބައްތިއެކޭ! ސްކޫލުތައް މުހިއްމުވާނެތަ މި ލާދީނީ ބައިގަނޑަށް. އަގަޑު ބަގަޑުހައްދާ ވާނުވާ ނޭންގޭ ގުންޑާ ސަރުކާރު އިސްތިއުފާދީ ފަަަަަަަަަަަަަައި ގޭގައި މަޑުކުރޭ!\nސެޕްޓެމްބަރު 8, 2021 05:35\nދެއްކެން ކުރި ދަތުރެއްވިއްޔަ އެހެންވެނުދާނު! ވަފްދުބޮޑުކުރަން ތިމާގެ އިއްޒަތް ބޮޑުކުރަން ހަރަދުބޮޑުކުރަން ބޯގިނަކުރަނީ. އަދިމީނަހުންނަ ގޮތެއް ދެއަތްފުރަގަހައްލައިގެން، ފެނުނަސް ފޫހި.\nސެޕްޓެމްބަރު 8, 2021 06:32\nކެޔޮޅަށް މަސްވެރިކަން ނުވެގެން އަތްފުރަގަހުލާ ފުރަގަހަށް ދެއަތް ބަދެގެންހުރި މަސްވެރި ކެޔޮޅެއްތަ މީ؟ ރައީސުލްޖުމްހޫރިއްޔާއެކޯ ކަލޭނޭ!\nސެޕްޓެމްބަރު 8, 2021 09:05\nޒިޔާރަތް ކުރަނީ ކީއްކުރަން އެނގޭވިއްޔަ ރައްޔިތުން ތިބީ ރަތަށް އަރާފަކަން. ދަރިންގެ ފޮތްތަކުގައި އިސްލާމް ދީނަށް ނަފްރަތު އުފައްދާ ޝައްކު އުފައްދަން ފިލާވަޅުތަށް ބަދަލުކޮށް އިންޑިޔާ ނޫން އެއްޗެއް ދަރިންގެ ފޮތްތަކުން މިއަދަކު ނުފެނޭ. މިބައިމީހުން ހީކުރަނީ މިމީހުންނަކީ މަރުވާނެ ބަޔެއް ނޫނޭ. އަދި އާޚިރަތްދުވަހާއި ބައްދަލު ކުރަން ނުޖެހޭނެ ބަޔެކޭ. ނޫން ކަލޭމެން ތިޔަގޮތުގައި ތިއްބާ މަރުވެއްޖެނަމަ ކަލޭމެންގެ ހާލަތަކީ ކޮބާ؟ އިންޝާﷲ ކަލޭމެންގެ ނުބައިކަމުން މިގައުމު ވަރަށް އަވަހަށް ސަލާމަތް ކުރައްވާށި. އާމީން. އިންޑިޔާގެ5މަނަވަރު ރާއްޖޭގެ ކަނޑުގެ ސަރަހައްދުގައި ބާއްވައިގެން އުޅުނަސް ﷲ ގެ ކުޅަދުންވަންތަކަށް އެޔަށްވުރެއް ބޮޑު.


ވާނަމޭ އުމުރަށް އެކީ ޔާރާ (ޓްރެއިލަރ) – Esfiya – Dhivehi Vaahaka Site\n- by shushy - 87- October 1, 2018\nއިރު އެރުމުގެ ކުލަތަށް އުޑުމަތިން ފާޅުވާން ފެށިއިރު އެ މަންޒަރުގެ ފުރިހަމަކަން ގަލަމުން ބަޔާންކުރަން ދަތިވާނެއެވެ. ދުލަކުން ބަޔާން ކުރަން ނުކުޅެދޭހާވެސް ފުރިހަމައެވެ. ހިތްތަކަށް ހަމަޖެހުން ގެނުވާ މި ފުރިހަމަ މަންޒަރު ބަލަން ޢިމާރާތުގެ އަށްވަނަ ބުރީގެ ބެލްކަނީގެ ހުރި ޔަލްވީގެ މޫނުމަތިން ފެންނަނީ ހިތްހަމަޖެހުމެވެ. ހުޅުމާލޭގެ އުސް ޢިމާރާތްތަށް އެ މަންޒަރަށް އިތުރު ފުރިހަމަ ކަމެއް ގެނެސްދެއެވެ. ކޮފީ ތަށިން އެތިފޮދެއް ދަމާލިއިރު އޭނާގެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. މާގިނަ އިރުތަކެއް ނުވެ ހެނދުނު ވީކަން ޢިއުލާންކުރުމަށް ދޫނި ސޫފާސޫފި އެ ސޮރުމެންގެ ހާލިތަކުން ނިކުތެވެ.\nއަމިއްލަ ހިޔާލީ ދުނިޔޭގައި ހުރި ޔަލްވީ ސިއްސައިގެން ދިޔައީ ފަހަތުން މީހަކު އޭނާގެ ގައިގައި ބައްދާލުމުންނެވެ. “ބޭބީ ހާދަ އަވަހަކަށް މޯނިންވީ އަދި ރަނގަޅަށް އިރުވެސް ނާރާ..” ނިދި އަޑަކުން ޔަލްވީގެ ކަންފަތް ބުޑުގައި ޝާމިން ބުނެލިއެވެ. އޭނާގެ ފިރިހެންވަންތަ އަޑު ޔަލްވީގެ އެންމެ ހިމަ ހިމަ ނާރާވެސް ކުޅެލިއެވެ. އެކަމުގެ ހެތްކެއްގެ ގޮތުގައި ހީބިހި ނަގައިގެން ދިޔައެވެ. ހީލިކަރުވާ ގޮތެއް ވިއެވެ.\n“އަވަހިއްޔާ ދޭބަލަ ނިދަން…މިއަދު މީ ހުކުރެއްނު.ހުުކުރަށް ދާންވީމަ މަ ގޮވާނަމޭ..” ދުރަށް ޖެހެން މަސަތްކަތް ކުރަމުން ޔަލްވީގެ ހިތްގައިމު އަދި އެހާމެ މަޑުމައިތިރި އަޑު އިއްވާލިއެވެ. “ޕިސް..ކަންނެޔޮ އެއް ނުލާ ނިދަން ވަރަށް އުނދަގޫވާނެ…” ޝާމިން ބުނަން އެ އުޅެނީ ކީކޭކަން ޔަލްވީގެ ސިކުނޑި ދެނެގަތެވެ. “ސޯ ދެން ކަންނެޔޮއެއް ގަންނަވީނު..” އޭނާވެސް ބެލީ މަޢުލޫއަށް ނުގޮސް ވޭތޯއެވެ. “ކަމޯން ބޭބީ..ވައި ބައި އަ ކަންނެޔޮ ވެން ޔޫ ކެން ގެޓްވަން ފޯ ފްރީ..” ހިނިގަނޑެއް ޖަހާލާމުން ބެލްކަނީގައި އިން މޭޒުގައި ޔަލްވީ އަތުގައި ހުރި ކޮފީތަށި ބައިންދާލިއެވެ. އަވަސް ހަރަކާތާއެކު އަތްގަނޑި މައްޗަށް ޔަލްވީ އުފުލާލައިގެން ކޮޓަރިތެރެއަށް މިސްރާބުޖެހިއެވެ. ހިމޭންވެފައިވާ މާހުއުލުގައި އެދެމަފިރިންގެ ހުނުމުގެ އަޑު ގުގުމާލީ ހިމޭން މިއުޒިކެއް ފަދައިންނެވެ.\nހުކުރު ދުވަހެއްކަމުން ބަދިގެ ތެރެ ފެންނަނީ ފުދޭވަރަކަށް ފުރި ބާރުވެފައެވެ. މުރާލި އަންހެނުންތަށް އެމީހުންގެ މަސަތްކަތްތަކުގައި މައްސޫލްވެ އުޅުނު އިރު ކުޑަ ކުދިން ބެލުމާއި ގޭތެރެ ފޮޅާ ހެދުމުގެ މަސަތްކަތާ ފިރިހެންވެރިން ހަވާލުވިއެވެ. ނަމަވެސް ދެކޮޅަށް ހިނގާލާއިރަށް އެމީހުން ތިބެނީ ހަންވެފައެވެ. އަންހެނުން ވަރުގެ ބައެއް ނޫޅޭނެކަން ގަބޫލުކުރަން އެމީހުން ޖެހޭނެތާއެވެ.\nކެރެޓު ކޮށަން ހުރި ޔަލްވީއަށް ފަހަތް ބަލާލެވުނީ މީހަކު ހުރިހެން ހީވެގެންނެވެ. ފަހަތުގައި ހުރީ އޭނާގެ ފިރިމީހާގެ ދެބެންގެ ދެދަރި އީވާންއެވެ. ހިނިތުންވުމެއް ރައްދުކޮށްލަމުން އެނބުރި މަސަތްކަަތަށް ޔަލްވީ ރުޖޫޢަވިއެވެ. ހިތުގައި ކުޑަ ނުަތަނަވަސްކަމެއްވީ އީވާންބަލަން ހުރި ގޮތް ކަމުނުދިޔައީމައެވެ. ސޯޓަކާއި ކަރުބޮޑު ޓީޝާރޓެއްގައި ހުރި ލޫޅާފަތި ޔަލްވީއަކީ ފިރިހެން ކުދިންގެ ހިތްތަށް ކަތިފާ ޕަރީއެކެވެ.\nލަސް ފިޔަވަޅުތަކެއްގައި ބަދިގޭގައި މީހަކު ނެތް ވަގުތަކަށް ބަލާފައި ޔަލްވީ ކައިރިއަށް އީވާން ޖެހިއެވެ. އޭނާގެ އަތުގައި އޮތް ފޮތިގަނޑު ޔަލްވީގެ އަނގައިގައި ފަހަތުން ބަނދެލިއެވެ. ޔަލްވީގެ ދެލޯ ބޮޑުވިއެެވެ. “ޝާމް..” އަނގަ ބަނދުވުމުގެ ކުރިން ޔަލްވީއަށް ބުނެވުނީ ހަމައެކަނި ޝާމިންގެ ނަމުގެ އެއްބައެވެ.\nނޯޓް؛ 11 އޮކްޓޯބަރުގައި ގެނެސްދޭން ހަމަޖެހިފައިވާ އަޅުގަނޑުގެ ފުރަތަމަ ވާހަކައަށް ހުރިހާ ކިޔުންތެރިންގެ ފަރާތުންވެސް ބިނާކުރަނިވު ފާޑުކިޔުމެއް ލިބޭނެކަމަށް އުންމީދުކުރަމެވެ.\nއެ ރޭގަނޑު 2\n🥀 Unknown 🥀 says:\nYeyy. V nice vaane hen heevany. Waiting waiting 😍😍😍😘😘\nThank you so much ❤❤❤❤😘😘😘\nreethi waane hen hywany..waiting waiting..<3…bunelan beynun wany ehkon wahaka ninmahchey ….readers trust hoadhan waane..good luck.<3\nThank you so much ❤❤❤ yes almost vaahaka ehkkoh liye nimenyy 💕💕💕\nVarah reethi vane hen heevey..waiting ..\nThanks kookie ❤❤❤ happy to know.💕\nDuuud trailer ekey 😞\nVaahaka ekkn nimendhn genesdheyne kmh heekuran. Trailer seems v interesting 😊\nYesh insha allah ❤❤❤ Thank you 😘\nInteresting vaane hen heevanee ee waiting waiting\nThank you so much lam dear 😘😘😘❤❤\nHmmm varah keh madhu dhen thi stry ah 😆😆😆varah reethi vaan hen hyvey bst of luck for u’r first stry😘😘😘😘\nThanksalot amysha dear💕💕💕 so sweet of you ingey sis ❤❤❤ mo luv 😘😘😘\nCuriously waiting💙💙💚💚….nimmndhn up kohleveythw balacheyyy…best of luck👍👍👍👍\nThank you very much shaya sis ❤❤❤❤ yesh insha allah 💕💕💕😘😘😘\nWoooow… So interesting..hykuran dhn anna baivs mi gothah salhi vaane kamah♥\nOoooooh thank you emra deah ❤❤ yes insha allah 💕💕💕😘😘\nneydhemey dhuruvaakasheh loabivaaa\nstory reethi vaane hen heeve\nNuvaanamey badhaleh huvaa yaaraa..😂😂😂\nFlower 🌺🌸 says:\nOmg Jess and Gabriel❤. Vaahaka v reethi vaane hen heevey best of luck\nYaaa..❤❤❤💕so sweet flower thank youu😘😘\nVv reethi vaanehen hyvany.. Nice trailer 😍😍😍😘😘😘😊bt enmen vs liyan fashaane vaki hisaabakun vaa gotheh nengi story huhteyni.😕😕😕😕😕😕😕😕😕😕. Hope mi story ehkoh kiyaalan libeyne kamah… Gud luck… 😘😘😝😘😝😝😘😝😘😍😛😜😘😝😘😝😘😘😝\nAwwwwn thank you so much maya sis ❤❤ insha allah eheneh nuvaane I’ll try my best 😊😊 yaa 💕💕💕 thanks again 😘😘😘\nur best bro says:\nvrh salhi..bst of luck…n nimendhen genesdhehchey…plz bro\nI’m ehkala esfiya kujja egijje dhw…hahaha jeydaa\nEyy vaa thanks mae fav broh 😆❤❤ ikr I’m too good 😂😂 aan maa bodaves ingijje 😛\nVrh reethi feshumeh love it waiting for the story curiously ehen readers hadhaahen stop nukurachey -Aishath Aalaa Salaam☺☺☺☺☺☺☺☺😗😙😘❤❤❤❤💕💕💙\nThank you so much loab ❤❤❤ insha allah I will not stopp 😆😀😀💕💕💕 hmmmm aalaa dho nice name 😘😘😘\nV reethi vaane hen heevany waiting…\nYea ☺ Thank you very much ❤❤❤💕💕\nV reethi vaane kamah mi balanee.. ummeedhuga hurin dear\nInsha allah 😊 Thank you shafoo dear ❤❤❤💕💕💕\nAwwn😮😮☺🌷🌺I’m outta of words..masha allah..vrh vrh vrh vrh reethi mi stry ge trailer..kudhi kudhi typing mistakes 😞🌷🌺☺You are talented and u can improve those typing mistakes…It would be great..🌝🌝🌝Just I’m waiting for 14th October..much loves sissy😍😍😘😘💛💛❤❤🌚🌚May allah would escape you from evil eyes..Tc\nAlheyyyyyy be my queen sis ❤❤❤❤❤ swwetest comment evah 💕💕💕 I’m outta words too 😂😂😂😂 awwwn yes insha allah dho I’ll try my best 😊😊😊 yaah 😇 it’s 11th October ey dear 😄😄alhe love more 😘😘😘😘 may Allah protect u from the evil and accept ur prayers 💙 TC u too☺


(14 ފެބްރުއަރީ 2017 އާ ގުޅޭ)\n"އައިރާވެއްޖެ ބޭބެއަށް އެހީއެއްވެދެން..." ތާއިބު އިނދެފައި ބުނިއެއްޗަކުން އައިރާގެ ސިކުނޑީގައި ސުވާލުމާކެއް ޖެހިގެންދިޔައެވެ.\n"ބޭބޭ..." ތާއިބު ބުނިއެއްޗެއް ޔަޤީންނުވެފައި ހުރި ފަދައަކުން ތާއިބަށް އައިރާ ގޮވާލިއެވެ.\n"އައިރާގެ ފަރާތުން ބޭބެމެންނަށް އެހީއެއްވެދެންވެއްޖެޔޭ" ތާއިބުގެ ސަމާލުކަން އައިރާއަށް ހުއްޓިއްޖެއެވެ.\n"އަހަންނަށް ވެދެވޭނީ ކޮންކަހަލަ އެހީއެއް" ސުވާލު އުފެދިފައި ހުރި އައިރާ ބުންޏެވެ.\n"ފައިސާގެ އެހީއެއް" ތާއިބު އިނދެފައި ބުންޏެވެ.\n"ފައިސާ... އަހަރެންގެ އަތުގައި ފައިސާ ނުހުންނާނޭކަން ބޭބެއަށް އެނގޭނެ" އައިރާ ބުންޏެވެ.\n"މި މަހުގެ މުސާރައެއްކޮށް ބޭބެމެންނަށް ދޭންވީނު... އަނެއްކާ އައިރާ ފޮރުވާފައި ވެސް އެބަހުއްޓެއްނު ފައިސާކޮޅެއް... ބޭބެމެން ވަރަށް ދަތިވެގެންނޭ މިބުނީ... ޝަމްއާނަށް ލިބިފައިވާ އަނިޔާގެ ސަބަބުން ޑޮކްޓަރުން ވެސް އެދުނީ މާލެ ދިއުމަށް... މާލޭގައި އުޅުމަކީ ވަރަށް ފައިސާ ޚަރަދުވާނޭ ކަމެއްނު"\n"މިހާރު ވެސް މުސާރައިގެ ދެބައިކޮށްފައި އެއްބަޔަށްވުރެ ގިނައިން މިދެނީ ބޭބެމެންނަށް... އަހަރެން ވެސް ކުރަންޖެހޭ ޚަރަދުތައް ހުންނާނެއެއްނު... ވަޒީފާއަކަށް ދާންފެށިތާ އަދި އެހާ ދުވަހެއް ވެސް ނުވޭ... ފައިސާ ރައްކާކުރެވޭވަރެއް އަދިނުވޭ" އައިރާގެ ވާހަކަ ނިމެންވިއިރަށް ތާއިބު ވާހަކަދެއްކިއެވެ.\n"އަލަމާރީގައި ހުރި ދަޅެއްގައި ދެން އެއީ ކޮންފައިސާއެއް؟ އަހަރުމެންނަށް ދޮގު ވެސް ހަދަންފެށީތަ؟ ކަލޭ ބަލާ ތިވަރުކޮށް ވަޒީފާއަކަށް ދާނޭ ފުރުޞަތު ދީ ހެދީ އަހަރުމެންނެއްނޫންތަ؟ ގައިމު ކިޔަވާނުދޭނަމަ ތި ވަޒީފާގަނޑަކަށް ވެސް ނުދެވުނީހެއްނު... އަހަރެން މިބުނީ ވަރަށް ދަތިވެގެންނޭ... އެކަމަކު މަށަށް ހީވަނީ އައިރާ ބޭނުމެއްނުވޭހެން އަހަރުމެންނަށް މިހާރު އެހީއެއްހާ ހިސާބު ވެސް ވެދޭކަށް... ޖަނާވާރު އެއްޗެހި ވެސް ކާންދޭ މީހާ ދަނޭވިއްޔާ... އެކަމަކު ކަލެއަށް އެވަރުވެސް ނުވި... މިއަދު އަހަރުމެންނަށް ބޮޑުކަމެއް ދިމާވެގެން އެހީއަކަށް އެދުނީމާ..." ތާއިބުގެ ވާހަކަ މެދުކަނޑާލީ އައިރާއެވެ.\n"މުސާރަދޭނަން... މި ހަފްތާ ތެރޭ މުސާރަ ލިބޭނެ..." އަވަސް އަވަހަށް އައިރާ ބުންޏެވެ.\n"އައިރާއަތުގައި ހުރި ފައިސާއެއްވިއްޔާ މިވަގުތު އަހަރެމެންނަށް ދޭންވީ" ތާއިބު ބުންޏެވެ.\n"އެބަ އަންނަން ބޭރަށް ގޮސްފައި" އައިރާ މިހެންބުނެލުމާއެކު ތާއިބުގެ ޖަވާބަކަށް މަޑުކުރުމެއްނެތި ސިޓިންރޫމުން ނުކުމެގެން އައިސް ގޭގެ ދޮރޯށި ހުޅުވާލާފައި ނުކުމެއްޖެއެވެ.\nރުޅިގަދަވެގެން ގޮސް އައިރާއަށް ތިރީތުންފަތުގައި ދަތްއަޅާލެވުނެވެ. ނިކަންބާރަށް ހަޅޭލަވަން އޭނާގެ ނަފްސު ބޭނުންވެފައިވާކަހަލައެވެ. އެހެންނަމަވެސް އެވަރު ހުއްދައެއް ވެސް އައިރާއަށް ނެތީއެވެ. ދެތިން ފަހަރަށް ފުންނޭވާއެއް ލުމަށްފަހު ހިނގައިގަތީ ލިޒީމެންގެއާ ދިމާއަށެވެ. އެހިނދު ޖޯލީގައި އައިރާއަށް ދިމާއަށް ބަލަން ނިޔާނު އިންކަން ފާހަގަވީ އެވަގުތުއެވެ. އިތުރަށް އައިރާ މާޔޫސްވާގޮތްވީ ނިޔާނު ސުވާލުކޮށްފާނެތީއެވެ. ގޭތެރެއަށް ވަނުމުގެ ބަދަލުގައި އައިރާ އައިސް މަޑުކޮށްލީ ލިޒީމެންގޭ ފާރުބުރި ކައިރީގައެވެ. ނިޔާނު ވެސް އައިރާއަށް ގޮވާނުލިއެވެ. އެ ދެމެދަށް ހިމޭންކަން ވެރިވެފައި ވަނިކޮށް އެތަނަށް ލިޒީ ނުކުތެވެ. އަތުގައި ކަރުދާސްގޮށްޓެއް އޮތެވެ. އޭނާގެ ފަހަތުން ކަހަލަ ގޮތަކަށް ޖުވައިން ވެސް ނުކުތީ ކަރުދާސްގޮށްޓެއް ހިފައިގެންނެވެ.\n"ނިޔާން... ސަނާމުގު ކާނަންތަ؟ ނުކާނަން ދޯ" ޖުވައިން ބުނެލިއެވެ. ނިޔާނު ވަކި ޖަވާބެއް ނުދީ ޖޯލިން ތެދުވެގެން ހިނގައިގަތެވެ. ޖުވައިންއާ ދެ މީހުން ލިޒީމެންގެއިން ނުކުމެގެން ހިނގަމުންދިޔައިރު ނިޔާނުގެ ހިމޭންކަން އައިރާގެ ހިތަށް އުނދަގޫކުރުވިއެވެ.\n"ހިނގާދާން..." ލިޒީ އައިސް އައިރާގެ ކަނާތުގައި ހިފާލަމުން ބުންޏެވެ. އަދި ނިޔާނުމެންގެ ފަހަތުން އައެވެ.\n"ހާދަ މޫޑީވެފައި" ލިޒީ ސަނާމުގު ގޮށި ދިއްކޮށްލުމުން ވެސް އައިރާ އެ ކާކަށް ބޭނުމެއްނުވިއެވެ.\n"އެމީހުންނަށް ނޭނގޭނެކަމަށް އަހަންނަށް ފޮރުވައިގެން ވެސް އެއްޗެއް ގެންގުޅެވޭކަށްނެތް" ނުރުހިފައި ހުރި އައިރާ ބުންޏެވެ.\n"އެމީހުންނޭ... ތިބުނީ ހިޝްމާއާއި އައިރާގެ ބޭބެގެ ވާހަކަތަ؟ މިހާރު ކިހިނެއްވީ؟" ލިޒީ އެނގެން ބޭނުންވިއެވެ.\n"އަހަރެން ވެސް ބޭނުމެއްނޫން އަބަދު މިއުޅޭ ހާލުގައި އުޅޭކަށް، ޚާއްޞަކޮށް ބޭބެމެންގޭގައި... އެގޭގައި ހުރެގެން އަހަންނަށް އެއްވެސް ކަމެއް ރަނގަޅަށްވިޔަ ނުދޭނެކަން އެނގޭ... މިވީ ހަތަރުވަރަކަށް މަސްތެރޭ އަހަރެން އެހާވަރުން އެއްކުރި ތިންހާސްރުފިޔާއާއި މި މަހުގެ މުސާރަ ދޭށޭ ބޭބެ ބުނީ... މާލެދާންވެގެންނޯ... އެވެސް ކީއްކުރަންކަން އެނގޭތަ؟ އެ ޝަމްއާނު ޑޮކްޓަރަށް ދައްކަންށޯ... އަހަރެންގެ ކޮޓަރި ބަލާ ފާސްކުރާތީއެއްނޫންތަ އެނގޭނީ އަހަރެން ފައިސާ ރައްކާކުރާކަން... އަދި އެވެސް ރައްކާކޮށްފައި ހުރި ގޮތެއް"\n"ތީ ދެން ބޮޑުވަރު... މިހާރު ވެސް އައިރާގެ މުސާރައިގެ ބޮޑުބައި ދެނީ އެމީހުންނަކަށްނޫންތަ؟"\n"އެވާހަކައޭ... އަހަންނަށް ނެތޭ ވަޒީފާއަކަށް ދިޔައޭ ކިޔާފައި ލިބޭ ފައިދާއެއް... އެމީހުންގެ އަޅެއްހެން އުޅޭކަށް މިހާރު އެއްގޮތަށް ވެސް ބޭނުމެއްނޫން... އެކަމަކު އަތުގައި އެންމެ ފައިސާފޮއްޗެއް ވެސް ނެތިސް ކިހިނެއް އެހެންގޮތެއް އަހަރެން ހޯދާނީ ވެސް... އެމީހުންގެ ބޭނުންތައް ފުއްދައިދެމުންނެއްނޫންތަ އަހަރެން މިވަރުވެފައި މި ހުރީ... އެކަމަކު އެވަރު ނުދަނޭ... އަބަދުވެސް ބޭބެމެން އަހަންނަށް ކޮށްދިން ކަންތައްތަކުގެ ވާހަކަ... އަހަރެން ބޭނުންވެ ނުވެފައި ހުރި ކިތައްކަންތައްތޯ އެނގެން އެމީހުން ބޭނުމެއްނުވޭ... އަހަންނަށް ހީވަނީ ނިޔާނު ވެސް އެ ހުރީ އަހަރެންދެކެ ހިތްހަމަނުޖެހިފަހެން" އައިރާ ބުންޏެވެ.\n"ނިޔާނަށްވުރެ އައިރާގެ ބޭބެމެންގެ ނޮހޮރޮއްޕާން ބޮޑެއްނު... ބުނަން އައިރާ... ގޭގައި ދެން ބަހައްޓާނެކަމެއްނެތް... ފައިސާ ރައްކާކުރާން ވެއްޖެއްޔާ ގެނޭ އަހަރެންގެ އަތަށް... އައިރާ ބޭނުން ދުވަހަކުން އެ ފައިސާ ލިބޭނެ... އޭގައި ޖެހޭނެ މީހަކު ނުހުންނާނެ... ދެން ނިޔާނާ މެދު ނުވިސްނާ... އޭނާ އައިރާދެކެ ލޯބިވަންޏާ ގިނައިރަކު ނުހުރެވޭނެ ރުޅިމޫނު ހަދައިގެން... ބައި ދަ ވޭ އެނގޭތަ؟ އެފްބީއިން މިއަދު ސަޅި ބިޓަކާ ދިމާވެއްޖެ" އައިރާއަށް ލިބިފައި ހުރި ނުތަނަވަސްކަން ކުޑަވެގެންދިޔައީ ލިޒީގެ ވާހަކަތައް އަޑުއަހާފައެވެ. ޚާއްޞަކޮށް އޭނާއާ ފޭސްބުކް މެދުވެރިކޮށް ދިމާވި ޒުވާނާގެ ވާހަކަތަކުންނެވެ.\n"ލިޒީއަށް ހުށަހެޅުންތައް ލިބޭއިރު ކީއްވެތަ އެފަދަ ހުށަހެޅުމެއް ޤަބޫލުނުކުރަނީ؟" އައިރާ އަހާލިއެވެ.\n"އެމީހަކާ ދިމާވީމާ އެނގޭނެ... އެކަހަލަ ސްޕެޝަލްކަމެއް ހުންނަ އެކަކާ ވެސް ދިމައެއްނުވޭ، ކިރިޔާ މީހަކު ކަމުގޮސްފިއްޔާ އެމީހާއަކީ ކޮންމެވެސް އެހެންމީހެއްގެ ހައްޤެއް... އަދި ވަގުތު ނުޖެހެނީހެން ހީވަނީ... އެހެންނޫނަސް އެހާވަރަކުން އަދި މީހަކާ ރައްޓެހިވުމުގެ ޚިޔާލެއް ވެސް ނެތް"\nލިޒީއާއި އައިރާއަށް ފަސްގަނޑާ ހަމައަށް ދެވުނުއިރު ޖުވައިނާއި ނިޔާނު ވެސް އެތާ ތިއްބެވެ. އާންމުކޮށް އައިރާއާއި ނިޔާނު ބައްދަލުކުރާ ފުނަގަސްދޮށުގައި ހުއްޓިލައިގެން ނިޔާނު ހުރިއިރު ތަންކޮޅެއް ދުރުގައި ފޯނެއްގައި ޖުވައިން ހުއްޓެވެ. އައިރާގެ ކަނާތަށް ދަމާލާފައި ލޮލުގެ އިޝާރާތުން ލިޒީ ފުނަގަސްދޮށުގައި ހުރި ނިޔާނު އޭނާގެ އެކުވެރިޔާއަށް ދައްކާލިއެވެ.\n"އަވަހަށްދޭ! ގޮސް އަހާބަލަ ލޯބިގަނޑު ރުޅިއައިސްގެން އުޅެނީ ކޮންކަމަކާތޯ؟" ދިމާކޮށްލާ ފަދަ ގޮތަކަށް ލިޒީ ބުންޏެވެ. ކުޑަކޮށް ހިނިތުންވެލާފައި އައިރާ ހިނގައިގަތެވެ.\n"ނިޔާނު..." ނިޔާނުގެ ގާތުގައި ހުއްޓިލަމުން އައިރާ ގޮވާލިއެވެ. ނަމަވެސް ނިޔާނު ބަލައެއްނުލިއެވެ.\n"އަހަރެންދެކެ ރުޅި އައިސްފަތަ؟" އިހުނަށްވުރެ ކުރިއަށް ނިޔާނާ ގާތަށް ޖެހިލާ އައިރާ އަހާލިއެވެ. އެހިނދު ނިޔާނުގެ ޖަހާފާއި ހުރި ފިރިހެންވަންތަ ސެންޓުގެ ވަސް ނޭފަތުގައި ޖެހުނެވެ. މަޑުމަޑުން އައިރާގެ އަތް ހިއްލާލާ ނިޔާނުގެ ބުރަކަށީގައި ޖައްސާލިއެވެ. އެއާއެކު އައިރާއަށް ފުރަގަސްދީގެން ހުންނާކަށް ނިޔާނަށް ކެތެއްނުވިއެވެ. އޭނާ އެނބުރިލުމާއެކު އައިރާގެ ކޯތާފަތުގެ ދެފަރާތުގައި ދެއަތްތިލަ ޖައްސާލާ އެ މޫނު އެ އަތުގެ ތެރޭ ހިފަހައްޓާލިއެވެ. އަދި ލޯތްބާއެކު އައިރާގެ ނިތްކުރީގައި ނިޔާނު ބޮސްދިނެވެ.\n"ރުޅިއެއްނާދޭ... އެކަމަކު ދެރަވަނީ އައިރާއަށް ކަމެއް ދިމާވުމުން އަހަންނާ ވެސް ގުޅުން ކަނޑާލަން މަސައްކަތްކުރާތީ... އައިރާ ފުރިހަމަ އިތުބާރު އަހަންނަށް ނުކުރަނީއޭ ހީވޭ"\n"އަހަރެން ދިރިއުޅުމަކީ ފަސޭހަ ދިރިއުޅުމެއްނޫން... ނިޔާނާ ބައްދަލުވުމުގެ ކުރީން ވެސް އަހަރެން އުޅެނީ މިހާލުގައި... މީހުންނަށް އިތުބާރުކުރުމަކީ ކުރާން އެހާ ފަސޭހަކަމެއްނޫން... އެކަމަކު ނިޔާނު ދެރަނުވެބަލަ... ލިޒީ ފިޔަވާ އަހަރެން މިހާރު އިތުބާރުކުރާ ހުރީ ހަމައެކަނި ނިޔާނު" އައިރާ ބަލާލީ ނުހަނު ލޯތްބާއެކުއެވެ.\nއައިރާ އަތުގައި ހިފައިގެން ނިޔާނު ހިނގައިގަތީ ރާޅުޖަހާ ހިސާބަށް ދިއުމަށެވެ. މިރޭ އޭނާ ބޭނުންވަނީ އައިރާގެ އަތުގައި ހިފައިގެން އެ ރީތި ދޮންވެލިގަނޑުގައި ރިހިހަނދުވަރުގެ އަލީގައި އަތާއަތްގުޅާލައިގެން ހިނގާލާށެވެ. އައިރާދެކެވާ ލޯބި އޭނާ ކިތަންމެ ގޮތަކުން ހާމަކުރިކަމުގައި ވިޔަސް އޭނާ ވާ ލޯތްބާއި އަޅާ ބަލާއިރު އެއީ ކުޑަމިންވަރެއްކަން ޚުދު ނިޔާނަށް އެނގެއެވެ. ޖުވައިންއާއި ލިޒީ ކޮންމެވެސް ސަކަރާތެއްގައި ތިއްބިއިރު ނިޔާނާއި އައިރާއާ ދެ ލޯބިވެރިން އެ ވަގުތުގެ އުފާ ލިބިގަންނަމުންދިޔައެވެ.\nމަސްނިމި މުސާރަ ލިބުނު ދުވަހެވެ. ހިތްހަމަނުޖެހިފައި ހުރެ ވެސް އައިރާ މުސާރައެއްކޮށް ނަގައިގެން އައިސް ގެއަށް ވަނެވެ. ތާއިބުއާއި ހިޝްމާއިނީ އޭނާގެ އިންތިޒާރުގައި ކަހަލައެވެ. ސިޓިންރޫމުން އައިރާ ވަނުމާއެކު ހިޝްމާ އޭނާގެ ފިރިމީހާގެ ގައިގާ ކޮއްޓާލިއެވެ. އެހިނދު ތާއިބު އިނދެފައި އައިރާއަށް ގޮވާލައިފިއެވެ. އަނގައިން ބުނުމެއްނެތި އައިރާ އޭނާގެ ކޮނޑުގައި އަޅުވާލާފައި އޮތް އަތްދަބަހުން މުސާރަ ނަގައި ތާއިބަށް ދިއްކޮށްލިއެވެ.\n"މީ އެއްކޮށްތަ؟" ތާއިބު އަހާލިއެވެ.\n"އާން! ތީ އެއްކޮށް" ނުރުހުމުގެ ރާގެއްގައި އައިރާ ބުނެލިއެވެ.\n"މިވަރުން ނުވާނެ... ކޮބާތަ އައިރާއަތުގައި ދެން ހުރި ފައިސާ" ތާއިބު އެހިއެވެ. އިތުރަށް އައިރާގެ މޫނުމަތިން ފޫހިކަން ފާޅުވެގެންދިޔައެވެ. ހަލުވިކޮށް ހިނގާފައި ގޮސް އެނބުރި އައިރީ މައިލޯ ދަޅެއް ހިފައިގެންނެވެ. އައިގޮތަށް އައިސް ތާއިބުގެ ކުރިމަތީ ހުރި ލަކުޑި ކުޑަ މޭޒުމަތީގައި ތަންކޮޅެއް ބާރަށް އެ ދަޅު ބެހެއްޓިއެވެ.\n"މީ ހުރި އެއްޗަކީ... ދެންނެތް ދޭނޭ އެއްޗެއް" އައިރާ މިހެންބުނެ އެތެރެއަށް ގޮސް ގެއްލިއްޖެއެވެ.\nއައިރާގެ އަތުގައި ހުރި ހުރިހާ ފައިސާއެއް ތާއިބުމެންނާ ހަވާލުކުރިޔާ ހަފްތާއެއް ފަހުން އެމީހުން މާލެ ދާން ފުރުމުގެ ކަންތައް ހަމަޖެއްސިއެވެ. ހިޝްމާއާއި ތާއިބު ދަނީ ޝަމްއާނުގެ އިތުރުން ޝަމްރާ ވެސް ގޮވައިގެންނެވެ. ގޭތެރޭގައި ދުވަސްކޮޅަކަށް ވިޔަސް އައިރާއަށް ހަމެޖެހިލައިގެން އުޅެވޭނޭކަން އެނގޭތީ އެކަމާ ހިސާބެއްގެ ހަމަޖެހުމެއް އައިރާ ލިބިފައިވެއެވެ.\nބުރާސްފަތި ދުވަހުގެ ހަވީރަށް ފުރަން ހަމަޖެހިފައި އޮތް ލާންޗަށް އެރުމަށްޓަކައި އެންމެން ގެއިން ނުކުމެ ދޮރުމަތީ އޮތް ކާރަށް އަރައިފިއެވެ. އައިރާ ދޮރޯށި ދޮށުގައި އެމީހުން ދަންދެން މަޑުކޮށްލައިގެން ހުރީ ކާރަށް އަރަމުން ހިޝްމާ ދިން ދޮރޯށީގެ ތަޅުދަނޑި އަތައް ލައިގެންނެވެ. އޭރު ލިޒީ އޭނާގެ ފޯނަށް ގުޅަމުން ދިޔައެވެ.\n"ހެލޯ... ބޭބެމެން ދަންދެން މަޑުކޮށްބަލަ..." ސިއްރުން ކަހަލަ ގޮތަކަށް އައިރާ ބުންޏެވެ.\nގިނައިރެއްނުވެ ހިޝްމާމެން އެރި ކާރު ދުއްވާލުމާއެކު ލިޒީއަށް އައިރާ ގުޅިއެވެ. ދެން ފެނުނީ ގޭތެރެއިން ނުކުމެގެން ދުވެފައި އައި ލިޒީއެވެ.\n"އެނގޭތަ؟ ނުލަފާބައެއްނު އެއީ...." ލިޒީ އަވަސް އަރުވާލާފައި ވާހަކަދައްކަން ފެށިއެވެ. އައިރާ އޭނާގެ އަތުގައި ހިފާ ދަމާލަމުން ގޭތެރެއަށް އަވަހަށް ވެއްދިއެވެ. ލިޒީ ކޮންމެވެސް ކަމަކާ ހިތްހަމަނުޖެހިފައި ހުރިކަން އައިރާއަށް އެނގުނީ އޭނާގެ އަޑު ބާރުކަމުންނެވެ.\n"ކޮންއިރަކުތަ އެމީހުން ލަފާ ބަޔަކަށްވީ؟" ލިޒީއާއެކު ސިޓިންރޫމަށް އައިރާ ވަންނަމުން ބުންޏެވެ.\n"އެމީހުން އެ ދިޔައީ މާލެއަކަށް ނޫން... އިންޑިއާއަށް... އައިރާގެ ލާރިކޮޅު ފޭރިގަނެގެން އެއިން މަޖާނަގަން..." ލިޒީ ބުނި އެއްޗަކުން އައިރާ ބަސްހުއްޓުނެވެ.


2021 ge mihaaathanah enme gina inn haradhukuree Education, Health adhi Housing Ministry inn | ThePress\nމިއަހަރުގެ މިހާތަނަށް އެންމެ ގިނައިން ހަރަދުކުރީ ހައުސިންގް، އެޑިއުކޭޝަން އަދި ހެލްތް މިނިސްޓްރީން\n02 June 2021, 14:28\nހައުސިން މިނިސްޓަރު މުހައްމަދު އަސްލަމް، އެޑިއުކޭޝަން މިނިސްޓަރު އައިޝަތު އަލީ، ހެލްތް މިނިސްޓަރު އަހްމަދު ނަސީމް\nމި އަަހަރުގެ އޭޕްރީލް މަހުގެ ނިޔަލަށް ކޮށްފައިވާ ހަރަދުތަކަށް ބަލާއިރު ދައުލަތު ހިންގަމުންދާ 19 މިނިސްޓްރީގެ ތެރެއިން އެންމެ ގިނަ ހަރަދެއް ކޮށްފައި ވަނީ އެޑިއުކޭޝަން މިނިސްޓްރީއާއި ހެލްތް މިނިސްޓްރީ އަދި ހައުސިން މިނިސްޓްރީ ކަމަށް ފިނޭންސް މިނިސްޓްރީން އާންމު ކުރި މާލީ ރިޕޯޓުން ދައްކައިފިއެވެ.\nއެގޮތުން އެޑިއުކޭޝަން މިނިސްޓްރީން މިއަހަރުގެ އޭޕްރިލް މަހުގެ ނިޔަލަށް 949.1 މިލިއަން ރުފިޔާ ހަރަަދުކޮށްފައި ވާއިރު، ހެލްތް މިނިސްޓްރީން ވަނީ 785.3 މިލިއަން ރުފިޔާ ހަރަދުކޮށްފައެވެ. އަދި ހައުސިން މިނިސްޓްރީން ވަނީ 660.2 މިލިއަން ރުފިޔާ ހަރަދުކޮށްފައެވެ.\nމިނިސްޓްރީ އޮފް އެޑިއުކޭޝަނުން މިދިޔަ އަހަރުގެ ޖެނުއަރީން ފެށިގެން އޭޕްރީލާ މަހުގެ ނިޔަލަށް ހަރަދުކޮށްފައި ވަނީ 880.2 މިލިއަން ރުފިޔާއެވެ. ނަމަވެސް މި އަހަރުގެ އެ މުއްދަތުގެ ތެރޭ 949.1 މިލިއަން ރުފިޔާ އެ މިނިސްޓްރީން ހޭދަކޮށްފައި ވެއެވެ. އެޑިއުކޭޝަން މިނިސްޓްރީއަށް މިއަހަރު ހަރަދު ކުރުމަށް ހުއްދަ ދީފައި ވަނީ 3054.8 މިލިއަން ރުފިޔާއެވެ. އެހެންކަމުން އެ މިނިސްޓްރީން މި އަހަރަށް ހުއްދަ ދީފައިވާ ބަޖެޓުގެ 31 ޕަސެންޓް ވަނީ އޭޕްރިލް މަހުގެ ނިޔަލަށް ހަރަދުކޮށްފައެވެ.\nމިނިސްޓްރީ އޮފް ހެލްތުން މިދިޔަ އަހަރުގެ ޖެނުއަރީން ފެށިގެން އޭޕްރީލާ މަހުގެ ނިޔަލަށް ހަރަދުކޮށްފައި ވަނީ 831.8 މިލިއަން ރުފިޔާއެވެ. ނަމަވެސް މި އަހަރުގެ އެ މުއްދަތުގެ ތެރޭ 785.3 މިލިއަން ރުފިޔާ އެ މިނިސްޓްރީން ހޭދަކޮށްފައި ވެއެވެ. ހެލްތް މިނިސްޓްރީއަށް މިއަހަރު ހަރަދު ކުރުމަށް ހުއްދަ ދީފައި ވަނީ 2665 މިލިއަން ރުފިޔާއެވެ. އެހެންކަމުން އެ މިނިސްޓްރީން މި އަހަރަށް ހުއްދަ ދީފައިވާ ބަޖެޓުގެ 29.5 ޕަސެންޓް ވަނީ އޭޕްރިލް މަހުގެ ނިޔަލަށް ހަރަދުކޮށްފައެވެ.\nމިނިސްޓްރީ އޮފް ހައުސިން އިން މިދިޔަ އަހަރުގެ ޖެނުއަރީން ފެށިގެން އޭޕްރީލާ މަހުގެ ނިޔަލަށް ހަރަދުކޮށްފައި ވަނީ 724.7 މިލިއަން ރުފިޔާއެވެ. ނަމަވެސް މި އަހަރުގެ އެ މުއްދަތުގެ ތެރޭ 660.2 މިލިއަން ރުފިޔާ އެ މިނިސްޓްރީ ހަރަދުކޮށްފައި ވެއެވެ. ހައުސިން މިނިސްޓްރީއަށް މިއަހަރު ހަރަދު ކުރުމަށް ހުއްދަ ދީފައި ވަނީ 5328.6 މިލިއަން ރުފިޔާއެވެ. އެހެންކަމުން އެ މިނިސްޓްރީން މި އަހަރަށް ހުއްދަ ދީފައިވާ ބަޖެޓުގެ 12.4 ޕަސެންޓް ވަނީ އޭޕްރިލް މަހުގެ ނިޔަލަށް ހަރަދުކޮށްފައެވެ.\nހަބަރު ހައުސިން މިނިސްޓްރީ ހެލްތު މިނިސްޓްރީ އެޑިއުކޭޝަން ފިނޭންސް މިނިސްޓްރީ\nއެއްމެ ގިނަ ދޮގު ހެދީ އަސްލަމް.......


Arsenal Athun Brighton Ah Thaareehee Molheh - Vaguthu\nއާސެނަލް އަތުން ބްރައިޓަން އަށް ތާރީހީ މޮޅެއް\nއިނގިރޭސި ޕްރިމިއާ ލީގުގައި ރޭ ބްރައިޓަން އާއި ވާދަކުރި މެޗުން ބަލިވެ އާސެނަލް ލީގް ތާވަލުގެ ދިހަ ވަނަ އަށް ވެއްޓިއްޖެ އެވެ.\nޕްރިމިއާ ލީގުގައި ރޭ އަމިއްލަ ދަނޑުގައި އާސެނަލް ބަލިވީ 2-1 އިންނެވެ. މި މެޗުން ބަލިވުމާއެކު އާސެނަލް އިން ވަނީ މޮޅެއް ނުހޯދައި ޖެހިޖެހިގެން ނުވަ މެޗު ހަމަކޮށްފަ އެވެ. މިއީ ފަހުގެ ތާރީހެއްގައި މޮޅެއް ނުލިބި އާސެނަލުން މިހާ ގިނަ މެޗު ހަމަކުރި ފުރަތަމަ ފަހަރެވެ. ޕްރިމިއާ ލީގުގައި އާސެނަލް އެންމެ ފަހުން މެޗަކުން މޮޅުވެފައިވަނީ މީގެ ދެ މަސް ކުރިންނެވެ. ރޭގެ ބައްޔާއެކު އެޓީމު ތާވަލުގެ ދިހަ ވަނަ އަށް ވެއްޓުނީ މިހާތަނަށް ކުޅުނު 15 މެޗުން ހޯދި 19 ޕޮއިންޓާއެކު އެވެ. ރޭގެ މޮޅާއެކު ބްރައިޓަން ވަނީ ލީގުގައި އެޓީމު ބަލިވަމުން އައި ސިލްސިލާ އަށް ނިމުމެއް ގެނެސް 18 ޕޮއިންޓް ހަމަކޮށްގެން ތާވަލުގެ 13 ވަނަ އަށް ކުރިއަށް ޖެހިލައިފަ އެވެ.\nއެމިރޭޓްސް ސްޓޭޑިއަމްގައި ކުޅުނު މެޗުގައި ފުރަތަމަ ލަނޑު ޖަހައި ކުރިހޯދީ ވެސް ބްރައިޓަން އިންނެވެ. ފުރަތަމަ ހާފުގެ 35 ވަނަ މިނެޓުގައި ބްރައިޓަން އަށް މި ލަނޑު ޖަހައިދިނީ އެޑަމް ވެބްސްޓާ އެވެ. 1-0 އިން ފަހަތުގައި އޮވެ އާސެނަލުން މި ހާފު ނިންމާލި ނަމަވެސް ދެވަނަ ހާފު ފަށައިގެން ދިހަ ވަރަކަށް މިނެޓް ފަހުން މެސުޓް އޮޒިލް ނަގައިދިން ކޯނަރަކުން އެލެގްޒާންޑާ ލަކަޒަޓް ވަނީ ބޮލުން ބޯޅަ ގޯލުގެ ތެރެއަށް ވައްދާލައިގެން އެޓީމަށް ނަތީޖާ ހަމަހަމަ ކޮށްދީފަ އެވެ.\nލަކަޒަޓްގެ ލަނޑާއެކު އާސެނަލް އަށް ކޮންމެވެސް ވަރެއްގެ އުއްމީދެއް ލިބިގެންދިޔަ އިރު އެޓީމުން ވަނީ ދެވަނަ ހާފުގެ ފުރަތަމަ ވިއްސަކަށް މިނެޓު ތެރޭ ބްރައިޓަންގެ ގޯލަށް ނުރައްކާ ކުރެވޭތޯ މަސަތްކަތް ކޮށްފަ އެވެ. އެގޮތުން ލީޑު ނަގަން ޕިއެރޭ އެމެރިކް އޮބާމެޔާންގް އަށް ލިބުނު ފުރުސަތުތަކުގެ ބޭނުން ނުހިފުނު އިރު ބްރައިޓަންގެ އޭރިއާ ބޭރުން ލިބުނު ހިލޭ ޖެހުމެއްގައި ތަނަވަސްވި ބޯޅައަކުން ޑޭވިޑް ލުއިޒް އިދިކޮޅު ގޯލު ފޫއަޅުވާލި ނަމަވެސް ވީއޭއާރުގެ އެހީގައި ރެފްރީ ނިންމީ އެއީ އޮފްސައިޑް ލަނޑެއްގެ ގޮތުގަ އެވެ.\nއާސެނަލްގެ އެޓޭކްތައް ވަރުގަދަ ކުރުމުގެ ގޮތުން ދެވަނަ ހާފުގެ ފަހު ފަނަރަ މިނެޓަށް ކޯޗު ޔުންބާގް ވަނީ އަގު ބޮޑުކޮށް މިފަހަރުގެ ޓްރާންސްފާ ބާޒާރުގައި އެޓީމުން ގަތް ނިކޮލަސް ޕެޕޭ ކުޅެން އަރުވާފަ އެވެ. ޕެޕޭގެ ފަރާތުން ސީޒަން ފެށިގެން އަދި މިހާތަނަށް އޭނާގެ އަސްލު ފެންވަރެއް ފެނިފައިނުވާއިރު ރޭގެ މެޗުގައި ވެސް އޭނާ އަކަށް އާސެނަލްގެ އެޓޭކް ހަމައަކަށް އެޅުވުމަށްޓަކައި މާބޮޑު މަސަތްކަތެއް ނުކުރެވުނެވެ.\n1-1 އިން ދެޓީމް އެއްވަރުވަމުން ދަނިކޮށް ބްރައިޓަން އަށް ތާރީހީ މޮޅެއް ހޯދައިދިނީ މެޗު ނިމެން ދިހަ ވަރަކަށް މިނެޓަށް ވެފައި ވަނިކޮށް އެއަރޮން މޫއި ނަގައިދިން ހުރަހެއްގައި ނިއާލް މައުޕޭ އެވެ. އެމިރޭޓްސް ސްޓޭޑިއަމްގައި އާސެނަލްގެ މައްޗަށް ބްރައިޓަން އިން ހޯދި މި މޮޅަކީ އެކްލަބުގެ ތާރީހުގައި ވެސް އާސެނަލްގެ ދަނޑުގައި އެޓީމު މޮޅުވި ފުރަތަމަ ފަހަރެވެ.


Midhiya aharu imaaraai kurumuge dhaairaa dhahvi: MMA\nތިން އަހަރަށްފަހު މިދިޔަ އަހަރު އިމާރާތް ކުރުމުގެ ދާއިރާ ދަށްވި: އެމްއެމްއޭ\nކޮންސްޓްރަކްޝަން މަސައްކަތެއްގައި ބަޔަކު ހަރަކާތްތެރިވަނީ. -- ފޮޓޯ: އަވަސް އާކައިވް\nތިން އަހަރަށްފަހު މިދިޔަ އަހަރު އިމާރާތް ކުރުމުގެ ދާއިރާ ދަށަށް ދިޔަ ކަމަށް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނެފި އެވެ.\nއެމްއެމްއޭ އިން ނެރެފައިވާ މިދިޔަ އަހަރުގެ ރިޕޯޓުގައި ބުނެފައިވާ ގޮތުން، ވޭތުވެދިޔަ ތިން އަހަރު އިމާރާތް ކުރުމުގެ ދާއިރާގެ ކުރިއެރުން ފެނިފައިވަނީ ވަރުގަދަ ކޮށެވެ. މީގެ ސަބަބަކީ ޗައިނާ މޯލްޑިވްސް ފްރެންޑްޝިޕް ބްރިޖުގެ މަސައްކަތް ކުރުމާއި ދަރުމަވަންތަ ހޮސްޕިޓަލް ފަދަ ބޮޑެތި މަޝްރޫއުތަކުގެ ސަބަބުންނެވެ. ނަމަވެސް 2018 ވަނަ އަހަރު މި މަޝްރޫއުތައް ވަނީ ނިމިފަ އެވެ.\nތިން އަހަރު އިމާރާތް ކުރުމުގެ ދާއިރާގެ ކުރިއެރުން މަތީގައި ހުރިނަމަވެސް، މިދިޔަ އަހަރުން ފެށިގެން އިމާރާތް ކުރުމުގެ ދާއިރާ ދަށްވުމުގެ މައިގަނޑު ސަބަބަކީ އޭގެ ފަހުން ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) މަޝްރޫއުތައް ޓެންޑަ ކުރުން ލަސްވުމުގެ ސަބަބުންނެވެ.\nއެމްއެމްއޭ އިން ބުނެފައިވާ ގޮތުގައި މިދިޔަ މަހު އިމާރާތް ކުރުމުގެ ދާއިރާގެ ހަރަކާތްތައް މަދުވުމުގެ ސަބަބުން، މި ދާއިރާ އަށް އިމްޕޯޓްކުރި މުދަލުގެ އަދަދު ވަނީ 17 ޕަސެންޓް ދަށްވެފަ އެވެ. މީގެ ސަބަބުން ބޭންކިން ސެކްޓާއިން ކޮންސްޓްރަކްޝަން ސިނާއަތަށް ދޫކުރި ލޯނުތަކުގެ އަދަދުވެސް ދަށަށް ގޮސްފައިވާ ކަމަށް އެ އޮތޯރިޓީން ބުނެފައިވެ އެވެ.\nއެމްއެމްއޭ އިމާރާތް ކުރުން


ކުކުޅު ރިހަ | Lonumedhu\nމީގެ ކުރިން އަހަރުމެން ވާނީ ލޮނުމިރުސް ހަވާދާއި ޓޮމާޓޯ ޕޭސްޓް އަޅައިގެން ވަރަށް އަވަހަށް ހަދާލެވޭ ކުކުޅު ރިހައެއްގެ ރެސިޕީ ގެނެސްދީފައެވެ. މިފަހަރު މިއޮތީ ހަވާދު ހަނާކޮށް މުގުރައިގެން ހަދާ ވަރަށް މީރު ކުކުޅު ރިހައެއްގެ ރެސިޕީއެކެވެ. އަހަރުމެންގެ މިރެސިޕީ ތައްޔާރު ކޮށްފައި މިވަނީ ރޮށްޓާއި އެކު މޮޑެގެން ކާގޮތަށެވެ. ތަންކޮޅެއް ހިކިކޮށް ހަދަން ބޭނުމިއްޔާ ފެން އަޅާވަރު މަދު ކޮށްލާށެވެ.\nމި ރެސިޕީއިން ތައްޔާރު ކުރެވޭނީ: 4-5 މީހުންނަށް ވާ ވަރަށެވެ.\n½ ސައިސަމުސާ ނުމުގުރާ ހުރި ދިރި\n½2ސައިސަމުސާ ނުމުގުރާ ހުރި ކޮތަނބިރި\n8 ހިކި މިރުސް (ނޫނީ ބޭނުން ވަރަކަށް)\n¼ ސައިސަމުސާ ނުމުގުރާ ހުރި އަސޭމިރުސް\n3 ކާފޫރު ތޮޅި\n900 ގްރާމް ކުކުޅު (ކޮށާފައި)\n1 ސައިސަމުސާ ގާނާފައި ހުރި އިނގުރު\n1 ސައިސަމުސާ ގާނާފައި ހުރި ލޮނުމެދު\n1 މޭޒުމަތީ ސަމުސާ ގިތެޔޮ\n6 އިންޗީގެ ރާނބާފަތް\n½ 1 ޖޯޑު ފެން\n1. ތަވައެއް އުދާ އެ ހޫނު ކުރުމަށްފަހު އޭގެ ތެރެއަށް ދިރި، ކޮތަނބިރި، ހިކިމިރުސް، އަސޭމިރުސް، ފޮނިތޮށި، އަދި ކާފޫރުތޮޅީގެ އޮށްކޮޅު އަޅާލާށެވެ.\n2. މެދުގިނީގައި ބަހައްޓައިގެން، ތަވައަށް އެޅި ސާމާނު ހަނާ ކުރާށެވެ. ހަނާވީމާ މީރު ވަސް ދުވާނެއެވެ. އަދި ތެލީގައި ހުރި ތަކެއްޗަށް ރަތްކުލައެއް ވެސް ހުންނާނީ އަރާފައެވެ.\n3. ތަވައަށް އެޅި ސާމާނު ހަނާ ވުމުން، ތަވައިން ނަގާ އެއްޗަކަށް އަޅާފައި އެހަށް ހިހޫ ކުރަން ބަހައްޓާށެވެ. ހިހޫ ވުމުން މުގުރާ އެތީގެ ތެރެއަށް އަޅާލާށެވެ.\n4. ރީނދޫކޮޅު ވެސް މުގުރާ އެތީގެ ތެރެއަށް އަޅާލާށެވެ. ދެން ހުރިހާ އެއްޗެއް ހިމުން ވަންދެން މުގުރާށެވެ.\n5. ކުކުޅުގެ ހަން ނޮޅާށެވެ.\n6. ބޯތަށްޓަކަށް ކުކުޅުކޮޅު އަޅާލާށެވެ. ދެން ލުނބޯހުތް އޭގެ ތެރެއަށް ފިތާލާފައި އިނގުރާއި ލޮނުމެދުގެ ދެބައިކުޅަ އެއްބައި އަދި މުގުރި ހަވާދުގެ3ސައިސަމުސަލާއި ½ ސައިސަމުސަލުގެ ލޮނު ކޮޅެއް އަޅާފައި އެއްކޮށްލާށެވެ. ދެން ބޯތަށީގެ މަތި ޖަހާފައި އެއްމެ މަދުވެގެން ބައި ގަޑިއިރެއްހާއިރު ބަހައްޓާލާށެވެ.\n7. ފިޔާ ތުނިކޮށް ކޮށާށެވެ.\n8. ތެއްޔަކަށް ގިތެޔޮކޮޅު އަޅާފައި އެ ހޫނު ކުރާށެވެ. ދެން ފިޔައާއި، ހިކަނދިފަތާއި، ރާނބާފަތްކޮޅު ތެއްޔަށް އަޅާށެވެ.\n9. ފިޔާކޮޅު މަޑުވެ އެއަށް މުށިކުލަ އަރަން ފެށީމާ ބާކީ ހުރި އިނގުރާއި، ލޮނުމެދު އަޅާ ބައި މިނެޓެއްހާއިރު ކައްކާލާށެވެ.\n10. ދެން ކުކުޅާއި ¾ ޖޯޑު ފެން ތެއްޔަށް އަޅާށެވެ. ދެން ތެލީގެ މަތި ޖަހާފައި ބަހައްޓައިގެން ތަންކޮޅެއް މަޑު ގިނީގައި ކުކުޅު ކޮޅު މަޑުވަންދެން ކައްކާލާށެވެ. އަހަރުމެންނަށް މިކަމަށް ނެގީ 20 ވަރަކަށް މިނެޓެވެ.\n11. ކުރިން މުގުރި ހަވާދުގެ ބާކީ ހުރި ބަޔާއި ¾ ޖޯޑު ފެން އެއްކުރާށެވެ. ތެއްޔަށް އެ އޮއްސާލާފައި ހުރިހާ އެއްޗެއް ރަނގަޅަށް އެއްކުރުމަށް ފަހު ލޮނު ހެޔޮވަރު ކޮށްލާށެވެ. އަހަރުމެން ލޮނުހެޔޮވަރު ކުރަން ވެގެން އިތުރު ½ ސައިސަމުސަލުގެ ލޮނު އެޅީމެވެ.\n12. ދެ މިނެޓެއް ހާއިރު މަތި ޖަހާފައި މަޑު ގިނީގައި ކައްކާލާށެވެ. އެއިރުން އެ ނިމުނީއެވެ.


Dhigu vaahaka kuru kohlee thin lava in!\nދިގު ވާހަކަ ކުރުކޮށްލީ ތިން ލަވައިން!\nކަރަމްގެ އަލްބަމްގެ ފޮޓޯއެއް\nމިއުޒިކީ ދުނިޔޭގައި އުޅޭ މީހަކަށް ހިތުގެ އުދާސްތަކާއި ޝުއޫރުތައް އެންމެ ފަސޭހައިން ސިފަ ކޮށްދެވޭނީ ވެސް މިއުޒިކުގެ އެހީގަ އެވެ. ލަވަ ކިޔުންތެރިންނަކީ މި އުކުޅު ބޭނުން ކުރުމުގައި އެންމެ ނަގާ ކިޔާ މީހުނެވެ. ލަވައެއްގެ ޅެމުން އެތައް ވާހަކަ އެއް ކިޔައިދީފާނެ އެވެ. ހަޔާތެއްގެ ހިތިި ތަޖުރިބާ އާއި ފޮނިކަން ވެސް ގެނެސް ދީފާނެ އެވެ.\nރާއްޖޭގެ މިއުޒިކް އިންޑަސްޓްރީގައި ކުރިއަރަމުން އަންނަ ޒުވާން ތަރި، ކަރަމް އިބްރާހިމް އަލީ، އޭނާގެ ހަޔާތުގައި ދިމާވި އެންމެ އުނދަގޫ ދުވަސްތައް ސިފަ ކޮށްދެނީ ވެސް މި ގޮތަކަށެވެ. ކަރަމްގެ ދިގު ވާހަކަ ކުރުކޮށްލީ ތިން ލަވައިންނެވެ.\nއޮސްޓްރޭލިއާގައި ކިޔަވަމުން އަންނަ ކަރަމް އޭނާގެ އެންމެ ފަހުގެ ސޯލޯ އަލްބަމް "ލޯންގް ސްޓޯރީ ޝޯޓް" ރިލީޒް ކުރީ 2016 ވަނަ އަހަރު އޭނާ އޮސްޓްރޭލިޔާއަށް ދިއުމުން ކުރިމަތިވި ގޮންޖެހުންތަކާއި އުނދަގޫތައް އެ ލަވަތަކުގައި ކިޔައިދެމުންނެވެ. ކަރަމްގެ ފުލް ރޭންޖް ދައްކުވައި ދިނުމަށް ތިން ސްޓައިލްގެ ތިން ލަވަ ނެރުނަސް، މި ލަވަތަކުން އަޑު އިވޭނީ "ކުރީގެ ވެސް ކަރަމް" ކަމަށް އޭނާ ބުނެ އެވެ.\n"މިއީ ކަރަމްގެ އޮރިޖިނަލް އަމިއްލަ ރާގުގެ ތިން ލަވަ އާއެކު ނެރޭ ފުރަތަމަ އީޕީ [އެކްސްޓެންޑެޑް ޕްލޭ/އަލްބަމް]. ކަރަމްގެ ރޭންޖް ފުލްކޮށް ދެއްކުމަށްޓަކައި، މީގައި ހިމަނަން ގަސްތުކުރީ ތިން ސްޓައިލްގެ ތިން ލަވައެއް. ކޮންމެ ލަވައަކުން ވެސް، ކަރަމްގެ މައިގަނޑު ތިން ސްޓައިލްގެ ތިން ލަވައެއް އިވޭނެ. އެއީ އަސްލު، ލަވަތައް 'ޕާސަނަލް' ވުން، ކަރަމް ކިޔާ ލަވަތަކަކީ ކަރަމް އަށް ވަަރަށް 'ޕާސަނަލް' އެއްޗެއް."\nކަރަމްގެ ލަވަތައް ސިފަ ކޮށްދިނީ ޑައިރީއެއްގައި ލިޔާ އެއްޗެއްގެ ގޮތުގަ އެވެ.\nކަރަމް ބުނި ގޮތުގައި މި ލަވަތަކަކީ އެކި މީހުނަށް އެކި މެސެޖު ނެގިދާނެ ލަވަތަކެކެވެ. ކޮންމެ މީހަކުވެސް ލަވަތައް އިބާރާތްކޮށް ސަރަހަ ކުރާނީ، އެމީހެއްގެ ހަޔާތާ ގުޅޭ ގޮތަށެވެ.\n"ކޮންމެ މީހަކަށް ވެސް މި ލަވަތަކުން ނެގޭ މެސެޖު ތަފާތުވެދާނެ ކަންނޭނގެ، ކަރަމްގެ މަގްސަދަކީ ގިނަ ބަޔަކު މި ލަވަތައް އަޑު އަހާ މި ލަވަތަކުގެ ވާހަކަ ދެއްކުން އަދި ލަވަތަކުން އެމީހުންނަށް ނެގޭ މާނައަށް ބަހުސް ކުރުން".\nއަދި، ކަރަމްގެ "ލޯންގް ސޮޓޯރީ ޝޯޓް" އަލްބަމް ރާއްޖޭގެ ލަވަފޮށީގެ އިތުރުން އައިޓިއުންސް ސްޕޮޓިފައި އަދި ޔޫޓިއުބް ފަދަ އިންޓަނޭޝަނަލް ޕްލެޓްފޯމްތަކުން ވެސް އިވިގެންދާނެ އެވެ. މި އަލްބަމް ރެކޯޑު ކޮށްފައިވަނީ، އޮސްޓްރޭލިއާގެ ނަން މަޝްހޫރު ގިނަ ބޭންޑް ތަކެއްގެ މިއުޒިކްވެސް ރެކޯޑު ކުރާ "ދަ ގްރޯވް ސްޓޫޑިއޯ" ގަ އެވެ.\nކުރުކޮށް ފޮނިކޮށް ތިން ލަވައިން ކަރަމް ކިއީ ކިޔެވުމަށް ބޭރު ގައުމަކަށް ގޮސް އެތަނުގައި އުޅުމުގެ ތެރެއިން ދިމާވި އުނދަގޫ ދުވަސްތަކުގެ ތަޖުރިބާގެ ތެރެއިންނެވެ. މި އަލްބަމް މިހާރު ރިލީޒް ކޮށްފައިވާއިރު އަލްބަމް އިތުރަށް ފުރިހަމަ ކޮށްދިނީ، އަލްބަމްގެ ބޭރުގަނޑު ކުރަހާދީފައިވާ ރާއްޖޭގެ ޒުވާން ކުރެހުންތެރިޔާ މަލްދާގެ ތަފާތު އެކަމަކު، "މަލްސްއާޓް" ސްޓައިލްގެ ރީތި ކުރެހުމަކުންނެވެ.


DRE ge Dhauvathu mihaaru beleyne | Mihaaru\nމުނިފޫހިފިލުވުން / ދިވެހި ފިލްމް\nޑާކް ރެއިންގެ "ދައުވަތު" މިހާރު ބެލޭނެ\n02 އޮކްޓޯބަރ 2020 - 08:28\nއެ ސްޓޫޑިއޯގެ ޔޫޓިއުބް ޗެނެލުން ބަލައިލެވޭނެ މި ފިލްމަކީ އަލީ ޝިފާއު (ޗިއްޕެ) ލިޔެ، ޑައިރެކްޓްކުރި އެއްޗެކެވެ. ސަސްޕެންސް ތުރިލާއެއްގެ ގޮތުގައި ގެނެސްދިން "ދައުވަތު" ގެ ކާސްޓުންނަކީ އަހުމަދު ސުނީ އާއި މަރިޔަމް ޝިފާ އާއި ހޫދު އިބްރާހީމެވެ.\nDhivehi Short Film "Darkrain Shorts - Dhauvath" is classified to '15+'. @MoACHmv @DhilooDhilaa @DarkRainEnt pic.twitter.com/x82GLPMe06\n— NBC (@NBCMaldives) September 29, 2020\nޑާކް ރެއިނުން ބުނިގޮތުގައި މި ފިލްމަކީ 15 އަހަރުން މަތީގެ މީހުންނަށް ހާއްސަ އެއްޗެކެވެ. "ދައުވަތު" އަކީ ޑާކް ރެއިންގެ "ޝޯޓްސް" ގެ ފެށުމެވެ. ކުރިއަށް އޮތް ތަނުގައި ވެސް އެ ސްޓޫޑިއޯގެ އުފެއްދުންތަކަށް ލޯބިކުރާ ވަފާތެރި ފޭނުންނަށް މިފަދަ ގިނަ އުފެއްދުންތަކެއް ގެނެސްދޭނެ ކަމަށް ބުނެ އެވެ.\nމީގެ 14 އަހަރު ކުރިން ފިލްމު ހަދަން ފެށި އެ ސްޓޫޑިއޯ އިން ކުރިން ވެސް ގިނަ އަދަދެއްގެ ކުރު ފިލްމުތައް ގެނެސްދީފައިވެ އެވެ. މީގެ އިތުރުން ޓީވީ ސިލްސިލާތަކެއް ވެސް ގެނެސްދިފައިވާ އިިރު މިހާރު ޑާކް ރެއިނަކީ ފީޗާ ފިލްމުތައް ގެނެސްދިނުމުގައި ރާއްޖޭގެ އެންމެ ކާމިޔާބު ސްޓޫޑިއޯ އެވެ.\nއެތަނުހެ އެންމެ ފަހުގެ ފިލްމަކީ މިދިޔަ އަހަރުގެ "މާމުއި" އެވެ.\nޔޫޓިއުބް ދިވެހި ފިލްމް އިންޑަސްޓްރީ ދިވެހި ފިލްމް އެކްޓްކުރުން ޑާކް ރެއިން އެންޓަޓެއިންމެންޓް ޑައިރެކްޓަރު އަލީ ޝިފާއު މޮގާ\nވިސްކާ އައް ނުވާނެބާ.ވިސްކާ އަކީ ދިވެހިން ބަލަން ހުއްދަދޭވަރުގެ ފިލްމެއްނޫން. ބޭއަދަބީ ބަސްތައް.\nޢަހުމަދު ޝާހު އަލީ\n15+ އަނެއްކާ އިންސާނުން ދިރި އުޅޫ ގެތަކުގަ ބެލޭ ވަރު ވާނެބާއޭ ހީކުރަން. ދޭތެރެައަކުން ނެރުނު ޑްރާމާ އެއްވެސް ލަދުންބޯހަލާކު ހީކުރަން މުހަންމްދު އަލީ ގޯހެއް ނުހަދާނެކަމަށް އެހާ އިތުބާރު ކުރެވޭ


New Zealand gai Badeege gaanoonah badhalu genefi\nނިއުޒީލޭންޑުގައި ބަޑީގެ ގާނޫނަށް ބަދަލު ގެނެސްފި\nނިއުޒީލޭންޑް ގެ ބޮޑުވަޒީރު ޖަސިންޑާ އާޑާން ޕާލިމަންޓްގައި ވާހަކަ ދައްކަވަނީ\nނިއުޒީލޭންޑްގެ ޕާލަމަންޓުން އެ ގައުމުގައި ބަޑި ގެންގުޅުމުގެ ގާނޫނު ބަދަލު ކުރުމަށް ބޮޑު ތަރުހީބެއް ދީފި އެވެ.\nނިއުޒީލޭންޑްގެ ދެ މިސްކިތަކަށް ދިން ނުރައްކާތެރި ޓެރަރިސްޓް ހަމަލައެއްގައި 50 މީހުން މަރުވުމާ ގުޅިގެން އެ ގައުމުގައި ބަޑި ގެންގުޅުމުގެ ގާނުނަށް ގެނައި ބަދަލު އެއް މަސް ދުވަހުގެ ތެރޭގައި ވަނީ ފާސްކޮށްފަ އެވެ. މި ގާނޫނު ފާސްކޮށްފައިވަނީ މި މަހުގެ 10 ވަނަ ދުވަހު 119 މެންބަރުންގެ އަޣުލަބިއްޔަތުންނެވެ. އިދިކޮޅަށް ވޯޓް ދެއްވީ އެންމެ މެންބަރެކެވެ.\nއެ ގައުމުގެ ބަޑީގެ ޤާނޫނަށް ގެނެސްފައިވާ އިސްލާހުގެ ތެރެއިން މިލިޓަރީ ސެމީ އޮޓޮމެޓިކް ހަތިޔާރު ގެންގުޅުން މިހާރު ވަނީ މަނާކޮށްފަ އެވެ.\nބޮޑުވަޒީރު ޖަސިންޑާ އާޑާން އެ ގައުމުގެ ތާރީހުގައި ކުރިމަތިވި އެންމެ ބަނަ ދުވަސްތައް ގޮތުގައި ޓެރަރިސްޓް ހަމަލާ ސިފަ ކުރައްވަމުން ވިދާޅުވަނީ މި ގާނޫން ފާސް ކުރުމުން ބަޑީގެ ހަމަލާގައި މަރާލި މީހުނަށް "އަޑެއް" އިއްވައި ދެވުނީ ކަމަށެވެ.\n"މިއަދު އަހަރެމެން މިތާގަ މިތިބީ 50 މީހުންގެ ފުރާނަ ދިއުމުން، އަދި އެމީހުންގެ އަޑެއް ނެތުމުން. މިތާ މިތިބަ އެންމެންނަކީ މަރާލި މީހުންގެ އަޑު އަދި މިއަދު އަހަރެމެންނަށް އެ އަޑުގެ ބޭނުން ރަނގަޅު ގޮތެއްގައި ހިފިއްޖެ"، ޕާލަމަންޓުގައި އާޑާން ވިދާޅުވި އެވެ.\nގާނޫނު ފާސް ކުރުމާ ގުޅިގެން މަނާވި ބާވަތުގެ ބަޑި އެތަކެތީގެ ވެރިންގެ އަތުން އަނބުރާ ގަނެ ބަދަލު ދޭނެ އެވެ.\nކްރައިސްޗާޗްގެ ދެ މިސްކިތަކަށް ދިން ހަމަލާގައި އަޅުކަންކުރަން ތިބި 50 މީހުން މަރާލި އޮސްޓްރޭލިއާގެ ބްރެންޓަން ޓަރަންޓް ގެ މައްޗަށް 50 މީހުންގެ މަރުގެ ދައުވާގެ އިތުރުން 39 މީހުން މަރާލަން އުޅުނުކަމުގެ ދައުވާ މިހާރު ވަނީ އުފުލާފަ އެވެ.\nނަފްސާނީ ހާލަތު ބެލުމަށް ހަދާ އެސެސްމަންޓަކަށް ފަހު މިއަދު އޭނަ ކޯޓަށް ހާޒިރު ކުރެވޭނެ އެވެ.\nޓެރަރިޒަމް ނިއު ޒިލޭންޑް ކްރައިސްޓް ޗާޗްގެ ހަމަލާ


COVID-19 baleega India in 196 doctorun maruvejje - vNews.mv\nކޮވިޑްބަލީގައި އިންޑިއާއިން 200 އާ ގާތްކުރާ އަދަދަކަށް ޑޮކްޓަރުން މަރުވެއްޖެ\nސައިފް އަޒްހަރު 10 August 2020, 20:48\nކޮވިޑް-19 ބަލީގައި އިންޑިއާއިން 200 އާ ގާތްކުރާ އަދަދަކަށް ޑޮކްޓަރުން މަރުވެފައިވާ ކަމަށް، އިންޑިއަން މެޑިކަލް އެސޯސިއޭޝަނުން ބުނެފިއެވެ.\nކޮވިޑް ބަލީގައި މިހާތަނަށް 196 ޑޮކްޓަރުން މަރުވެފައިވާއިރު، އިތުރު 1،302 ޑޮކްޓަރުންނަށް ބަލިޖެހިފައިވާ ކަމަށްވެސް ބުނެފައި ވެއެވެ.\nކޮވިޑް-19 އަށް ޕޮޒިޓިވްވާ ޑޮކްޑަރުންނާއި، ސިއްހީ ޚިދުމަތްތެރިންގެ މައުލޫމާތު އިންޑިއަން މެޑިކަލް އެސޯސިއޭޝަނުން ގެންދަނީ އެއްކުރަމުންނެވެ.\nއެ އެސޯސިއޭޝަނުން ބުނެފައިވަނީ، ބަލީގައި އެންމެ ގިނަ ޑޮކްޓަރުން މަރުވެ އަދި އެންމެ ގިނަ ޑޮކްޓަރުންނަށް ބަލިޖެހިފައިވަނީ މަހާރަޝްޓްރާ ސްޓޭޓުން ކަމަށެވެ.\nއިންޑިއަން މެޑިކަލް އެސޯސިއޭޝަންގެ ތަފާސްހިސާބުތައް ބުނާގޮތުން، ކޮވިޑް ބަލީގައި މިހާތަނަށް މަރުވި ޑޮކްޓަރުންގެ ތެރެއިން %74 އަކީ އުމުރުން 50 އަހަރުން މަތީގެ ޑޮކްޓަރުންނެވެ. %19 އަކީ އުމުރުން 35 އަހަރާއި 50 އަހަރާ ދެމެދުގެ ޑޮކްޓަރުންނެވެ.\nމަރުވި ޑޮކްޓަރުންގެ ތެރޭގައި އުމުރުން 35 އަހަރުން ދަށުގެ7ޑޮކްޓަރުންވެސް ހިމެނޭ ކަމަށް އިންޑިއަން މެޑިކަލް އެސޯސިއޭޝަނުން ބުނެއެވެ.\nކޮވިޑް-19 އަށް ޕޮޒިޓިވްވެފައިވާ މީހުންގެ ތެރެއިން 586 މީހުންނަކީ ޕްރައިވެޓް ކޮންސަލްޓެންޓުން ކަމަށާއި، 566 މީހުންނަކީ ރެސިޑެންޓް ޑޮކްޓަރުން ކަމަށާއި، 150 މީހުންނަކީ ހައުސް ސާޖަނުން ކަމަށް ބުނެފައި ވެއެވެ.\nމުމްބާއީގެ ސަރުކާރު ހޮސްޕިޓަލްތަކާއި، ޕްރައިވެޓް ހޮސްޕިޓަލްތަކުން އެކަނިވެސް ހާހަކަށްވުރެ ގިނަ ސިއްހީ އެހީތެރިން ކޮވިޑް-19 އަށް ޕޮޒިޓިވްވެފައި ވެއެވެ.9ޑޮކްޓަރުން މަރުވެފައި ވެއެވެ.\nކޮވިޑް ބަލިގައި ޑޮކްޓަރުން މަރުވަމުންދާތީ މެޑިކަލް އެސޯސިއޭޝަނުންވަނީ ކަންބޮޑުވުން ފާޅުކޮށްފައެވެ. އަދި މައްސަލަ އިންޑިއާގެ ބޮޑުވަޒީރު ނަރެންދުރަ މޯދީގެ ސަމާލުކަމަށްވެސް ގެނެސްފައި ވެއެވެ.\nއިންޑިއަން މެޑިކަލް އެސޯސިއޭޝަންގެ ރައީސް ޑރ. ރާޖަން ޝަރްމާ ވިދާޅުވީ، ކޮވިޑްބަލީގައި މަރުވާ މީހުންގެ އަދަދު މަދުކުރަން ބޭނުންވާނަމަ އެންމެ ފުރަތަމަ މަސައްކަތް ފަށަންޖެހެނީ ޑޮކްޓަރުންނާއި، ނަރުހުންނާއި ހަމައިން ކަމަށެވެ.\nމުޅި ދުނިޔެއަށް ބަލާއިރު، ކޮވިޑް-19 ބަލީގެ ހާލަތު ތިންވަނައަށް އެންމެ ގޯސް ގައުމަށް އިންޑިއާގައި ވެފައިވާއިރު، 38،938 މީހުންވަނީ ބަލީގައި މަރުވެފައެވެ.\nދުނިޔެއިން ބަލިޖެހުނު މީހުންގެ އަދަދު 20 މިލިއަނާ ގާތްކޮށްފައިވާއިރު، ބަލީގައި 731،500 މީހުންވަނީ މަރުވެފައެވެ.


ރާއްޖޭގައި ކިޑްނީ ބަދަލުކުރުމުގެ ހިދުމަތް ދޭން ފަށަނީ |\nޑިސެމްބަރ 13, 2019 109 0\nރާއްޖޭގައި ކިޑްނީ ބަދަލުކުރުމުގެ ހިދުމަތް ދޭން ފަށަނީ\nއްޖޭގައި އަންނަ އަހަރު ކިޑްނީ ޓްރާންސްޕްލާންޓުގެ ހިދުމަތް ފަށަން އައިޖީއެމްއެޗުން ތައްޔާރުވެއްޖެ އެވެ.\n“ރާއްޖެ ޓީވީ”ގެ ފަލަ ސުރުހީ ޕްރޮގްރާމުގައި ވާހަކަދައްކަވަމުން ސަރުކާރުގެ މައި ހޮސްޕިޓަލްގެ އެކްޓިން މެޑިކަލް ޑައިރެކްޓަރު ޑރ. ޔޫސުފް ޝާން ރޭ ވިދާޅުވީ މިހާރު ދެމުން އަންނަ ހިދުމަތްތައް ފުޅާކޮށް، އާ ހިދުމަތްތައް ތައާރަފްކުރަން ގިނަ މަސައްކަތްތަކެއް ކުރަމުން އަންނަ ކަމަށެވެ. އެގޮތުން ގެސްޓްރޯއެންޓެރޮލޮޖީގެ ހިދުމަތް އަންނަ ހަފުތާގައި ފަށައި ކިޑްނީ ޓްރާންސްޕްލާންޓް ކުރަން އަންނަ އަހަރު ފަށާނެ ކަމަށް އޭނާ ވިދާޅުވި އެވެ.\nސްޕެޝަލިސްޓް ހިދުމަތްތަކުގެ ތެރެއިން ނިއުރޯ ސާޖަރީ، އޮންކޯ ސާޖަރީ، ކާޑިއޮލޮޖީ އަދި ނެފްރޮލޮޖީ ހިދުމަތް ފަށާފައިވާ ކަމަށް ޝާން ވިދާޅުވި އެވެ. އޭގެ އިތުރުން އެންޑޯސްކޮޕީގެ ހިދުމަތް ވެސް ފުޅާވެގެންދާނެކަން ފާހަގަކުރެއްވި އެވެ.\n“މިހާރު މި ހަދަނީ ޑައިގްނޯސްޓިކް އެންޑޮސްކޯޕީއެއް. އެކަމަކު ގޭސްޓްރޮއެންޓެރޮލޮޖީ ތައާރަވެގެން ތަރައްގީވެގެން ދާއިރު، ވރަށް ބައިވަރު އާ އިންސްޓްރުމަންޓް ގެނެވި، އިންޓަނޭޝަނަލް އެންޑޮސްކޮޕީ ކުރިއަށްދާނެ. އެންޑޮސްކޯޕީ ކުރިއަށްދާއިރު އެކި ފަރުވާ ދިނުމާއި ހާއްސަ ޓެސްޓުތަކެއް ވެސް ކުރެވިގެންދާނެ. ވަރަށް ބޮޑަށް ފުޅާވެގެންދާނެ،” ކަށީގެ ޚާއްސަ ޑޮކްޓަރު ވިދާޅުވި އެވެ.\nޝާން ވިދާޅުވީ ޔޫރޮލޮޖީގެ ހިދުމަތް އައިޖީއެމްއެޗުގައި ފެށިއިރު ކުރީ ދުވާލަކަށް ސާޖަރީއެއް ކަމަށެވެ. ނަމަވެސް މިހާރު އެކަމަށް އޮންނަ ވަގުތު ކުޑަވުމާއި އެމަޖެންސީ ސާޖަރީތައް ގިނަވެފައިވާ ކަމަށާއި އޭގެ މާނައަކީ ރައްޔިތުންގެ އިތުބާރު އެކަމަށް އޮތުން ކަމަށް ވިދާޅުވި އެވެ.\nކިޑްނީ ޓްރާންސްޕްލާންޓް ހެދުމުގެ ކުރިން އޮޕަރޭޝަން ތިއޭޓަރު ތަރައްގީކޮށް އެކަމާ ބެހޭ ގަވާއިދުތަކެއް ހަދަންޖެހޭނެ ކަމަށާއި މިހާރު ކުރަމުން އަންނަނީ އެ މަސައްކަތް ކަމަށް ވިދާޅުވި އެވެ.\nބައެއް ގައުމުތަކުގައި ކިޑްނީ ޓްރާންސްޕްލާންޓްގެ ހިދުމަތް ފަށަނީ ގަވާއިދުތަކެއް ނެތި ކަމަށާއި އެހެންވެ ކިޑްނީ ހޯދުން ފަދަ ކަންކަން ނަހަމަ ގޮތުގައި ހިނގާފައިވާ ކަމަށް ވިދާޅުވި އެވެ.\n“ޑޯނާއަކަށް ވެވޭނީ ކާކުކަމާއި މި އެއްޗެހި ވަރަށް ރަނގަޅަށް ލިޔެވިފައި ހުންނަންޖެހޭނީ. އޭރުން މިކަން ރަނގަޅަށް ދާނީ. އެތިކަލް އިޝޫ އަންނަކަމެއް މިއީ. ބައެއް ގައުމުތަކުގައި އެބަހުރި ގަވާއިދެއް ނެތި އެކަން ފަށާފައި. އެހެންވެ ނަހަމަ ގޮތުގައި ކިޑްނީ ހޯދުން ފަދަ ކަންކަން ގޮސްފައިވަނީ. އެކަމުން ފިލާވަޅު ލިބި އެކަން ދާނީ ގަވާއިދުތަކެއް ހަދައިގެން،” ޝާން ވިދާޅުވި އެވެ.\nއައިޖީއެމްއެޗްގައި ޓްރާންސްޕްލާންޓުގެ ފަރުވާ ފެށުމުން އަތުން ހަރަދެއް ނުކޮށް، އާސަންދައިން އެކަން ކަވަރު ކޮށްދޭނެ އެވެ.


Udha Araafaanethee Fuluhun Thayaaree Haalathakah\nއުދައަރާފާނެތީ ފުލުހުން ތައްޔާރީ ހާލަތަކަށް\nއެންމެ ބޮޑަށް އުދައަރާނެ ކަމަށް ލަފާކުރެވޭ ރަށްރަށުގައި އާންމުންނަށް ރައްކާތެރިކަން ދީ އެހީތެރިކަން ފޯރުކޮށް ދިނުމަށް އޮޕަރޭޝަން ތަކެއް ފުލުހުން މިއަދު ފަށައިފި އެވެ.\nއޮޕަރޭޝަން ފެށިކަން ޔަގީންކޮށްދެއްވަމުން ކޮމިޝަނަރު އޮފް ޕޮލިސް ހުސެން ވަހީދު ވިދާޅުވީ މިއަދުން ފެށިގެން އަންނަ މަހު ދެއަކާ ދޭތެރޭގައި އުދަ އަރާފާނެ ކަމަށް ޑިސާސްޓާ މެނޭޖްމަންޓުން ލަފާ ކޮށްފައިވާތީ، ރައްކާތެރިވުމުގެ ގޮތުން ރައްޔިތުން ކުރާ މަސައްކަތްތަކުގައި ފުލުހުން އެހީތެރިވުމުގެ ގޮތުން އޮޕަރޭޝަނެއް ފަށާފައިވާ ކަމަށެވެ. އަދި އުދައެރުމުގެ ސަބަބުން ބޮޑެތި ގެއްލުންތަކެއް ލިބިދާނެ ކަމަށް ބަލައި އުދައިގެ އަސަރު ކުރާ ހުރިހާ ހިސާބެއްގައި ފުލުހުންގެ ޓީމެއް ތައްޔާރީ ހާލަތުގައި ތިބޭނެ ކަމަށް ކޮމިޝަނަރު ވަނީ ވިދާޅުވެފަ އެވެ. އަދި އެ ޓީމްތަކުން ކުއްލި ހާލަތްތަކުގައި އާންމުންނަށް ރައްކާތެރިކަން ފޯރުކޮށްދޭނެ ކަމަށް ކޮމިޝަނަރު ވިދާޅުވެފައިވެ އެވެ.\nއަންނަ ހޯމަ ދުވަހުގެ ރޭ ހިފާ ރަތް ހަނދު ކޭތައާ ގުޅިގެން ކަނޑުގެ ބާނިތައް ބޮޑުވެ ލޮނުގަނޑު ގާތްގަނޑަކަށް ހަ އިންޗިއަށް އުފުލޭނެ ކަމަށް ޑިޒާސްޓާ އިން ބުނާއިރު 44 ރަށަކަށް އުދަ އަރާފާނެ ކަމަށް އެސްންޓަަަރުން ލަފާކުރެ އެވެ.\nއުދައިގެ އަސަރު ނުކުރާނީ، އދ. އަތޮޅާއި ފ. އަތޮޅު، ދ. އަދި ފުވައްމުލަކަށް ކަމަށް ވަނީ ލަފާކޮށްފަ އެވެ.\nޑިޒާސްޓާ މެނޭޖްމަންޓުން ބުނެފައި ވަނީ، ދިޔަވަރާއި އޮއިވަރަށް ބަދަލު އަންނާނެތީ މޫދަށް ނޭރެން އިލްތިމާސްކޮށްފަ އެވެ. އަދި އާދަޔާ ހިލާފަށް ދިޔަވަރަށް ކުއްލި ބަދަލުތައް އަންނާތީ އޮޑިދޯނިފަހަރު އެޅުމުގައި ވެސް ލިބިދާނެ ގެއްލުމަކަށް ސަމާލުވެ ތިބުމަށް ވަނީ އެދިފަ އެވެ. މީގެ އިތުރުން މޫދާ ކައިރީގައި ހުންނަ ގެތަކުން އަގު ބޮޑެތި މުދާ ރައްކާތެރިކޮށް، ކާޑުގެ ބާވަތްތައް ފަދަ ތަކެތި ލޮނުން ރައްކާތެރިވާނެ ގޮތަކަށް ބެހެއްޓުމަށް ވަނީ އިލްތިމާސްކޮށްފަ އެވެ.\nރާއްޖޭގެ އިތުރުން އިންޑިއާގެ ބައެއް އައްސޭރިފަށުގެ ސަރަހައްދުތަކަށް ވެސް އުދައަރާނެ ކަމަށް ވަނީ ލަފާކޮށްފަ އެވެ.


Ureedhoo aai moaldiv geyhaa dhemedhu paatnarship ehbasvumehgai soikohfi\nއުރީދޫ އާއި މޯލްޑިވް ގޭހާ ދެމެދު ޕާޓްނަރޝިޕް އެއްބަސްވުމެއްގައި ސޮއިކޮށްފި\nއުރީދޫ މޯލްޑިވްސް މެދުވެރިކޮށް މޯލްޑިވްގޭސްގެ މާލޭގެ ގޭސްފުޅި ޑެލިވަރީ ފްލީޓުތައް ކަނެކްޓް ކޮށްލުމުގެ އެއްބަސްވުމެއްގައި ސޮއިކޮށްފި އެވެ.\nމިއެއްބަސްވުމުގެ ދަށުން އުރީދޫގެ ހަލުވި ސްޕީޑުގެ ލޯކަލް ނެޓްވޯކެއް މެދުވެރިކޮށް މޯލްޑިވްގޭސްގެ ހެޑް އޮފީހާއި މާލޭގެ ޑެލިވަރީ ވެހިކަލްތައް ގުޅުވާލެވިގެން ދާނެ ކަމަށް އުރީދުން ބުނެ އެވެ. މިކަނެކްޓިވިޓީގެ ސަބަބުން މޯލްޑިވްގޭސްއަށް ޑެލިވަރީގެ އަވަސް ހިދުމަތެއް މާލޭގައި ދިނުމަށް ފަސޭހަވެގެން ދާނެ ކަމަށްވެސް އުރީދުން މައުލޫމާތުދެ އެވެ.\nއުރީދޫގެ ސީއީއޯ ވިކްރަމް ސިންހަ ވިދާޅުވީ، އުރީދޫގެ ނެޓްވޯކް މެދުވެރިކޮށް މޯލްޑިވް ގޭހަށް ދެވިގެންދަނީ “ވަރުގަދަ ސޮލިއުޝަން” އެއް ކަމަށާއި އުރީދޫގެ ނެޓްވޯކް ސްޕީޑާއި ކަނެކްޓިވިޓީ މެދުވެރިކޮށް ފޯރުކޮށްދޭ ޚިދުމަތްތައް މިހާރު ވަނީ މުޅި ރާއްޖެއަށް ފުޅާކުރެވި އެންމެ ފަހުގެ އެޑްވާންސް ޓެކްނޮލިޖީ މިހާރު ވަނީ ކަސްޓަމަރުންގެ ބިޒްނަސް ސޮލިއުޝަނަކަށް ވެފައި ކަމަށެވެ.\nމޯލްޑިވް ގޭހުގެ އެމްޑީ މައުމޫން ވިދާޅުވީ، އެ އެއްބަސްވުމުގެ ދަށުން ގެތަކަށް ގޭސް ޑެލިވާ ކުރުމުގައި މިހާރަށްވުރެ އަވަސް ނިޒާމެއް ގާއިމް ކުރެވޭނެ ކަމަށާއި ޓްރެކްކޮށް މޮނިޓާ ކުރުމުގެ ނިޒާމު މިހާރަށްވުރެ ވަރުގަދަވެ ފުޅާވެގެންދާނެ ކަމަށެވެ. އަދި ކުޑަ ދުވަސްކޮޅެއްގެ ތެރޭގައި އެ ޚިދުމަތް ގާއިމްކޮށް މަސައްކަތް ކުރަން ފެށުމުން އޭގެ ފައިދާ ކަސްޓަމަރުންނަށް ކުރާނެކަމަށް އޭނާ ވިދާޅުވި އެވެ.\nމި އެއްބަސްވުމުގައި އުރީދޫގެ ފަރާތުން ސޮއިކުރެއްވީ އެ ކުންފުނީގެ ސީއީއޯ ވިކްރަމް ސިންހަ އެވެ. މޯލްޑިވް ގޭހުގެ ފަރާތުން ސޮއިކުރެއްވީއެ ކުންފުނީގެ މެނޭޖިން ޑިރެކްޓަރު އަބްދުﷲ މައުމޫން އެވެ.


މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު މިރޭ ދެއްވައިފި - The President's Office\n10 ނޮވެންބަރު 2019، ރިފަރެންސް: 2019-882\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު މިރޭ ދެއްވައިފިއެވެ. މި އިނާމުތައް ދެއްވީ، ޖުމްހޫރީ ދުވަހުގެ މުނާސަބަތުގައި މިރޭ ދަރުބާރުގޭގައި ބޭއްވި ރަސްމީ ޖަލްސާގައި، ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙެވެ. ޚާއްސަ އިނާމު ލިބިވަޑައިގެންނެވި ބޭފުޅުންނަށް ރައީސުލްޖުމްހޫރިއްޔާ ދެއްވީ މެޑެއްޔަކާއި ހަނދާނީ ލިޔުމެކެވެ.\nމިއަހަރުގެ ޚާއްޞަ އިނާމު 39 ބޭފުޅަކަށް ލިބިވަޑައިގެންނެވިއެވެ. އެބޭފުޅުންގެ ތެރޭގައި ހިމެނެނީ، ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ އެންމެ މަތީ ލެވެލްގެ ސަނަދެއް ހާސިލްކުރުމުގައި ފާހަގަކޮށްލެވޭ ކާމިޔާބީއެއް ހޯއްދެވި ބޭފުޅަކާއި، މަތީ ތަޢުލީމާއި ތަމްރީނުގެ ކޯހަކުން އެންމެ މަތީ ވަނަ ހޯއްދެވި 32 ބޭފުޅުންނެވެ. އަދި ބައިނަލްއަޤްވާމީ މިންކުރުމަކުން އެންމެމަތީ ވަނަ ނުވަތަ ޝަރަފެއް ހޯއްދަވާފައިވާ6ބޭފުޅުންނެވެ. މީގެ އިތުރުން ޤައުމީ ކުޅިވަރު ދެޓީމެއްވެސް ހިމެނެއެވެ.\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ އެންމެމަތީ ލެވެލްގެ ސަނަދެއް ހާސިލުކުރުމުގައި ފާހަގަކޮށްލެވޭ ކާމިޔާބީއެއް ހޯއްދެވި ބޭފުޅަކީ ރ. ހުޅުދުއްފާރު އޯކިޑްވިލާ ޑޮކްޓަރ ޔޫސުފް ނިޡާމެވެ.\nމަތީ ތަޢުލީމާއި ތަމްރީނުގެ ކޯހަކުން އެންމެ މަތީ ވަނަ ހޯއްދަވައިގެން، ރައީސުލްޖުމްހޫރިއްޔާ ދެއްވާ އިނާމު މިއަހަރު ހާސިލު ކުރެއްވީ 32 ބޭފުޅުންނެވެ. އެބޭފުޅުންގެ ތެރޭގައި މާސްޓަރޒް ޑިގްރީ ހާސިލުކުރެއްވި 18 ބޭފުޅުންނާއި، ޕޯސްޓްގްރެޖުއޭޓް ޑިޕްލޮމާ ހާސިލު ކުރެއްވި އެއް ބޭފުޅަކާއި، ބެޗްލަރޒް ޑިގްރީ ހާސިލުކުރެއްވި 13 ބޭފުޅުން ހިމެނެއެވެ.\n1.\tއަލްފާޟިލް ޙައްސާން ވަޙީދު ގ. ވަށަފަރު\n2.\tއަލްއުސްތާޛާ ފާޠިމަތު ދިޔާނާ ގޯރަންވިލާ ސ. ހުޅުދޫ\n3.\tއަލްފާޟިލް ޢަބްދުﷲ ސަނޫން ގ. މޯނިންގވިލާ\n4.\tއަލްއުސްތާޛާ ޙައްވާ ސަނާ މ. ރިވެލިގެ\n5.\tޕޮލިސް ޗީފް ސްޓޭޝަން އިންސްޕެކްޓަރ ޝިމްހާޒް ޢަލީ ސަޢީދުމަންޒިލް ގއ. މާމެންދޫ\n6.\tއަލްފާޟިލް ޙަމްދޫން ޢަބްދުލްޙަމީދު ނަސީމީވިލާ އދ. ދިގުރަށް\n7.\tއަލްފާޟިލާ ޚަދީޖާ ސިއުނާ ވިންޑްސްކްރީން ސ. ފޭދޫ\n8.\tއަލްފާޟިލާ ޚަދީޖާ ލީޒާ ނިވާދަށުގެ ހއ. ކެލާ\n9.\tއަލްފާޟިލް އިބްރާހީމް އާދަމް އަލިގިރި ޅ. ހިންނަވަރު\n10.\tއަލްފާޟިލް މުޙައްމަދު ރިޔާޟް އަސްރަފީގެ ފ. މަގޫދޫ\n11.\tއަލްފާޟިލާ ޢާއިޝަތު ރަޝީދު މައުވާ ސ. ހިތަދޫ\n12.\tއަލްއުސްތާޛު އަޙްމަދު ޢަބްދުލްމަތީން ބަސަރާ ތ. ވިލުފުށި\n13.\tއަލްފާޟިލް ޙާމިދު ޢަލީ ހުވަނދުމާގެ އދ. މާމިގިލި\n14.\tއިންސްޕެކްޓަރ އޮފް ޕޮލިސް ޢަބްދުﷲ ޢަރީފް އާރާސްތު މ. ދިއްގަރު\n15.\tއަލްފާޟިލް ޢާމިރު ޙަސަން ދަފްތަރު ނަންބަރު ރސ 9245\n16.\tއަލްފާޟިލާ ސައުދަތު ޢަފީފް ސުހާނާވިލާ ސ. ފޭދޫ\n17.\tއަލްއުސްތާޛާ މުނާ ޢާޞިމް ދަފްތަރު ނަންބަރު ރސ 5059\n18.\tއަލްއުސްތާޛާ ޚަދީޖާ އަޙްމަދު ފުނާޑު ލަގްޒަރީވިލާ ޏ.ފުވައްމުލައް\n1. އަލްފާޟިލާ ޞިފާން ޢަބްދުއްރަޙީމް ފިނިފެންމާގެ ބ. މާޅޮސް\n1. އަލްފާޟިލް އަރުޝަދު އަޙްމަދު ފަހިވާ ހއ. އުލިގަން\n2. ޑޮކްޓަރ އާމިނަތު ނަޖްދާ ޝާހިލް ރ. މީދޫ\n3. އަލްފާޟިލް އަޙްމަދު ޢައްމާރު ނަޞީރު ވައިލެޓްވިލާ ސ. ހުޅުދޫ\n4. އަލްފާޟިލް ޢަލީ ޖައިޝަން ޢާމިރު ހ. މާދޫގެ\n5. އަލްއުސްތާޛު އަޙްމަދު ޝައްފާން މުޙައްމަދު ހ. ލޭޑީބާރޑް\n6. އަލްފާޟިލް އިބްރާހީމް ޝާހިދު ހިޔަލީގެ ށ. ފީވައް\n7. އަލްފާޟިލާ ޢާއިޝަތު ނަވާލު ނިޒާރު މއ. ރަންމާ\n8. އަލްފާޟިލާ ފާޠިމަތު ޝިނާޡު މޫސާ ހ. ސާވަން\n9. އަލްފާޟިލް މުޙައްމަދު ޝީރާޒް ރަންރީދޫގެ ސ. ފޭދޫ\n10. އަލްފާޟިލާ ޢާއިޝަތު ހަނާ ރިހިވެލި ބ. ފުޅަދޫ\n11. އަލްފާޟިލް އަޙްމަދު ނާއިފް މުޙައްމަދު ސޯސަންގެ ގދ. މަޑަވެލި\n12. އަލްއުސްތާޛާ ޝީޒާ ލަޠީފް ބިންމަތީގެ ގދ. ތިނަދޫ\n13. އަލްފާޟިލް ތިބްޔާން އިބްރާހީމް މ. އިހަލަ\nބައިނަލްއަޤްވާމީ މައުރަޒަކުން ނުވަތަ މުބާރާތަކުން ނުވަތަ މިނޫންވެސް ބައިނަލްއަޤްވާމީ މިންކުރުމަކުން އެންމެމަތީ ވަނަ ނުވަތަ ޝަރަފު ހޯއްދަވައިގެން ރައީސުލްޖުމްހޫރިއްޔާ ދެއްވާ އިނާމު ހާސިލުކުރެއްވީ؛\n1.\tއަލްފާޟިލާ ޢާއިޝަތު ރިޝްމީ ރަމީޒް ހ. ދިލާސާއާގެ\n2.\tއަލްފާޟިލް އަޙްމަދު މާހިލް ސަޢީދު ރަންކޮކާގެ ސ. ފޭދޫ\n3.\tއަލްފާޟިލް މުޙައްމަދު މޫސާ މައިބުޅާގެ ޅ. ނައިފަރު\n4.\tއަލްފާޟިލް އަޛުނީން ރަޝާދު އެޅެހިށިވިލާ ގއ. ވިލިނގިލި\n5.\tއަލްފާޟިލާ އާމިނަތު ނަބީހާ ޢަބްދުއްރައްޒާޤު ދަފްތަރު ނަންބަރު ރސ 4844\n6.\tއަލްފާޟިލާ ފާޠިމަތު ދީމާ ޢަލީ މ. އިޝާންވިލާ\n7.\tއަލްފާޟިލާ ޢާއިޝަތު ރަފާ ނާޡިމް މ. ވައިޓްބެލް\nމީގެއިތުރުން ހިމެނެނީ މިއަހަރުގެ ޖުލައިމަހު މޮރިޝަސްގައި ބޭއްވި އިންޑިއަން އޯޝަން އައިލެންޑް ގޭމްސްގެ ޓޭބަލްޓެނިސް އަންހެން ޓީމް އިވެންޓުން ޗެމްޕިއަންކަން ހޯދައި [ގޯލްޑް މެޑެލް] ހާސިލުކުރި ޤައުމީ ޓޭބަލްޓެނިސް ޓީމުގެ ކުޅުންތެރިންނާއި، އޮފިޝަލުންނާއި، ސައުތު އޭޝިއަން ފުޓްބޯލް ފެޑެރޭޝަނުން އިންތިޒާމުކޮށްގެން 2018 ވަނަ އަހަރުގެ ސެޕްޓެންބަރު މަހު ބަންގްލަދޭޝްގައި ބޭއްވި ސާފް ސުޒުކީ ކަޕް ފުޓްބޯޅަ މުބާރާތުގެ ޗެމްޕިއަންކަން ހޯދައި، [ގޯލްޑް މެޑެލް] ހާސިލުކުރި ޤައުމީ ފުޓްބޯޅަ ޓީމުގެ ކުޅުންތެރިންނާއި އޮފިޝަލުންނެވެ.\nރާއްޖެއަށް ދިމާވެފައިވާ މައްސަލައަކަށް ޙައްލެއް ހޯދުމުގެ ގޮތުން އައު އީޖާދެއް ނުވަތަ އުފެއްދުމެއް އުފައްދައިގެން ނުވަތަ ޢިލްމީ ދިރާސާއެއް ކޮށްގެން ފާހަގަކޮށްލެވޭ ކާމިޔާބީއެއް ހާސިލު ކުރާ ފަރާތްތަކަށް ރައީސުލްޖުމްހޫރިއްޔާ ދެއްވާ އިނާމު މިއަހަރު އެއްވެސް ފަރާތަކަށް ނުލިބެއެވެ.\nމިރޭގެ ޖަލްސާގައި، ކީރިތި ޤުރްއާން ހިތުދަސްކުރައްވައިގެން، ރައީސުލްޖުމްހޫރިއްޔާ ދެއްވާ މެޑެލް ހާސިލްކުރެއްވި ހާފިޡުންނަކީ؛\n1.\tއަލްޙާފިޡާ އާސިޔަތު އާދަމް ފެހިގެ ގއ. މާމެންދޫ\n2.\tއަލްޙާފިޡް ޙަސަން އާހިލް އިރުދޭމާގެ ތ. ގުރައިދޫ\n3.\tއަލްޙާފިޡާ ޒޫނާ އިސްމާޢީލް ގަސްކަރަ ކ. ގުޅި\n4.\tއަލްޙާފިޡް ޢަބްދުﷲ އަލްޔަސަޢަ ބިން ޒަމްޒަމް މއ. ރިހިރާޅު\n5.\tއަލްޙާފިޡް ސިބްޣަތުﷲ އަޙްމަދު ރަޝީދާ މަންޒިލް ފ. ނިލަންދޫ\n6.\tއަލްޙާފިޡް މުޙައްމަދު ރަފާޙު އަޙްމަދު މ. ބަބުކެޔޮގަސްދޮށުގެ\n7.\tއަލްޙާފިޡާ މާޒިނާ ޢަބްދުއްރަޙީމް ކިނާރާ ނ. ލަންދޫ\n8.\tއަލްޙާފިޡާ މަރްޔަމް މިކްޔާސް ސަލްމާން އަޅިފަށުވިގެ ގއ. ގެމަނަފުށި\n9.\tއަލްޙާފިޡް އަޙްމަދު ނާޒިލް މުޙައްމަދު ހުވަނދުމާގެ ޅ. ނައިފަރު\n10.\tއަލްޙާފިޡާ އުރްޖުވާން މުޙައްމަދު މ. މެޑެލްމާގެ\n11.\tއަލްޙާފިޡް މުޙައްމަދު ޒާއިން އަޝްރަފް އާބަހާރުގެ ކ. ކާށިދޫ\n12.\tއަލްޙާފިޡާ މާއިޝާ ޢަބްދުއްރަޙީމް ކިނާރާ ނ. ލަންދޫ\n13.\tއަލްޙާފިޡާ ފާޠިމަތު ޝާޔާ ޒާހިރު މއ. އަސާސް\n14.\tއަލްޙާފިޡާ ފާޠިމަތު ޝުޢާޢު ޝާހު ދަފްތަރު ނަންބަރު: ދރ 1519\n15.\tއަލްޙާފިޡާ މަރްޔަމް ޙުސައިން ޝެމްރޮކް ސ. ހިތަދޫ\n16.\tއަލްޙާފިޡް މޫސާ މާއިޝް މާޖިދު މ. ޝޭޑީރެސްޓް ދެކުނުބައި\n2018 ވަނަ އަހަރު ބޭއްވި ސާނަވީ އިމްތިޙާނުން އެކި މާއްދާތަކުން މުޅި ދުނިޔެއިން 1 ވަނަ ހާސިލުކޮށްގެން ރައީސުލްޖުމްހޫރިއްޔާގެ މެޑެލް ހާސިލުކުރި ދަރިވަރުން؛\n1-\tއަޙްމަދު ރަސަލް ތަސްލީމް ގ. ކްރީމްވިލާ\nބިޒްނަސް ސްޓަޑީޒް، އިކޮނޮމިކްސް\n(އަޙްމަދިއްޔާ އިންޓަރނޭޝަނަލް ސްކޫލް)\n2-\tޒަޔާން ސަޢުދުﷲ މާޒް ހއ. އުލިގަން\n(ހއ. އުލިގަމު ސްކޫލް)\n3-\tއިސްމާޢީލް އަޒުމާން ޢަބްދުﷲ ހުޅުމާލެ ފްލެޓް ނަންބަރު 01-1-12\n(ބިލަބޮންގ ހައި އީ.ޕީ.އެސް އިންޓަރނޭޝަނަލް ސްކޫލް)\n4-\tޒަޔާން ޢަބްދުﷲ ނާޒިލް ތަޑިރަތްމާގެ ބ. ތުޅާދޫ\n5-\tއިބްރާހީމް ޔައިޝް ޝާކިރު ދަފްތަރު ނަންބަރު 6389\n6-\tއާމިނަތު ލާމިއާ މަޤްބޫލް ހ. ޖަވްޒާ\nޓްރެވަލް އެންޑް ޓޫރިޒަމް\n2018 ވަނަ އަހަރު ބޭއްވި މަތީ ސާނަވީ އިމްތިޙާނުން އެކި މާއްދާތަކުން މުޅި ދުނިޔެއިން 1 ވަނަ ހާސިލުކޮށްގެން ރައީސުލްޖުމްހޫރިއްޔާގެ މެޑެލް ހާސިލުކުރި ދަރިވަރުން؛\n1-\tއަޙްމަދު އަލްޙާން އާދަމް އޮރެންޖުގެ ޅ. ހިންނަވަރު\n2-\tޙުސައިން ސާނީ ސަމާޕެލަސް ތ. ކަނޑޫދޫ\n3-\tއާމިނަތު ރިސާލާ އޯކިޑްމާގެ ފ. ބިލެތްދޫ\n(ފ. ބިލެތްދޫ ސްކޫލް)\n4-\tޢަބްދުﷲ ޔަޒާން ރަޝީދު މ. ބީނާފުށި\n(އައްޑޫ ހައި ސްކޫލް)\n5-\tޢާއިޝަތު ސަޙާ ރަޝީދު ޕާމްޝޭޑް ސ. ފޭދޫ\n6-\tއިމްކާން އިބްރާހީމް މ. އިހަލަ\n(ސެންޓަރ ފޮރ ހަޔަރ ސެކަންޑަރީ އެޑިޔުކޭޝަން)\n7-\tއިސްމާޢީލް ނަފާލް އިބްރާހީމް ދަފްތަރު ނަންބަރު ދރ. 1433\n8-\tއަޙްމަދު އިޖުލާލް ބުލްބުލާގެ ބ. ކެންދޫ\nބ. އަތޮޅު ތަޢުލީމީ މަރުކަޒު\n9-\tޝަމީލާ ޢަބްދުލްޖަލީލު ޝަބްނަމީގެ ރ. އިނގުރައިދޫ\n(ބ. އަތޮޅު ތަޢުލީމީ މަރުކަޒު)\n10-\tމުޙައްމަދު މިއުވާން މަސީޙު ތުނޑި މީނާ ލ. ގަން\n11-\tމުޙައްމަދު ތަހްސީން ޙަސަން ސަން ފްލާވަރ ގދ. ފިޔޯރީ\nސަރުކާރުން ދެއްވި ހަނދާނީ ފިލާ ލިބޭ ސްކައުޓުންނަކީ؛\n1-\tރ. އިނގުރައިދޫ ހަތިހާ، ޢަލީ ފައުޒާން (އުމުރު 16 އަހަރު)\n2-\tރ. އިނގުރައިދޫ މާހާ، ނިޝާހް ޢަބްދުލްޣަފޫރު (އުމުރު 15 އަހަރު)\nޕްރެޒިޑެންޓް ސްކައުޓް ބެޖް ހާސިލުކުރި5ސްކައުޓުންނަކީ؛\n1-\tމަރްޔަމް ބަރްޝާ މުޙައްމަދު ސަޢީދާ މަންޒިލް ށ. ފީވައް\n2-\tއިސްމާޢީލް ޖައިޝް ޖަލާލު ބިލަތްމާގެ ގދ. ގައްދޫ\n3-\tމުޙައްމަދު މައުއިލް ބުލްބުލާގެ ހއ. ކެލާ\n4-\tމުޙައްމަދު އަކްމަލް ނަޞީރު މ. ސަނީކޯސްޓް\n5-\tއާމިނަތު އައިނާ ޢަލީ ދަފްތަރު ނަންބަރު ދރ 2406\nބޭޑަން ޕަވަލް ބެޖް ހާސިލުކުރި6ސްކައުޓުންނަކީ؛\n1-\tޢަބްދުﷲ ޔާފިޡް އަޙްމަދު ކޯދު ނ. ވެލިދޫ\n2-\tފައިޙާ ޢަބްދުﷲ އުރަހަ މ. މުލައް\n3-\tސަޢާދާ އަޙްމަދު މއ. ބަރަކޫޑާ\n4-\tއިޒްޙާން ޢަބްދުﷲ ގ. އެއްތެޔޮމާގެ\n5-\tޢަލީ ތަޙްނީކު އަޙްމަދު ހ. ހިރެވެރި\n6-\tމުޙައްމަދު އިޢުޖާޒު ޔަޒީދު ދޮޅަސް ހުޅުމާލެ


ބުލީ ކުރި ވީޑިއޯއަކީ ކުޅެފައޮތް ވީޑިއޯއެއް ނޫން، މައްސަލަ ބަލަނީީ – Haftha\nThu,2July, 2020, 10:59 am\nބުލީ ކުރި ވީޑިއޯއަކީ ކުޅެފައޮތް ވީޑިއޯއެއް ނޫން، މައްސަލަ ބަލަނީީ\nޣިޔާސުއްދީން އިންޓަނޭޝަނަލް ސްކޫލު ދަރިވަރުންތަކެއް ބުލީކުރަނިކޮށް އާންމުވެފައިވަނީ، ސްކޫލުން ބުލީ ކުރުމާ ދެކޮޅަށް ހަދާފައިވާ ވީޑިއޯއެއް ނޫން ކަމަށާއި ވީޑިއޯގެ މައްސަލަ ބަލަމުން އަންނަ ކަމަށް އެ ސްކޫލުން ބުނެފި އެވެ.\nމިދިޔަ ހުކުރު ދުވަހު ސޯޝަލް މީޑިއާގައި އާންމުވި އެ ވީޑިއޯގައިި އެ ސުކޫލުގެ ދަރިވަރަކު ކުއްޖަކާ ދިމާކޮށް، ގޮނޑިން ވައްޓާލައެވެ. އަދި އެކަމާއި ގުޅިގެން ސުކޫލުގެ ބެލެވެރިން ބުނީ، އެއީ ސްކޫލުން ބުލީ ކުރުމާ ދެކޮޅަށް ހިންގާ ޕްރޮޖެކްޓަކަށް ތައްޔާރުކޮށްފައިވާ ވީޑިއޯއެއް ކަމަށެވެ.\nނަމަވެސް ޣިޔާސުއްދީނުން ބެލެވެރިންނަށް ފޮނުވި ސިޓީއެއްގައި ބުނީ، އެފަދަ ކަމެއް ހިނގައިގެން އުޅޭކަން އެނގުނީ މިދިޔަ ހުކުރު ދުވަހު ބޭއްވި ޕެރޭޑުގައި ކަމަށާއި އެ ވަގުތުން ފެށިގެން އެކަން ތަހުގީގުކުރަމުން އަންނަ ކަމަށެވެ.\nއެ ހާދިސާ ހިނގީ ދެ ސެޝަން ބަދަލުވި ވަގުތުގައި ކަމަށާއި ސްކޫލުގެ ގަވާއިދުތަކާއި، ބުލީކުރުމުގެ ސަބަބުން ލިބޭ ގެއްލުންތައް އަބަދުވެސް ދަރިވަރުންނަށް އަހުލުވެރިކުރުވާ ކަމަށް ސުކޫލުން ބުންޏެވެ.\nއަދި އެ ވީޑިއޯ ނަގާފައި އެވަނީ، ޓެބްލެޓް ފަދަ ޑިވައިސްއެއް ސްކޫލަށް ގެންދިޔަ ދުވަހެއްގައި ކަމަށް ސުކޫލުން ބުންޏެވެ.\nސިޓީގައި އިތުރަށް ބުނީ، ކްލާސްތައް ހިމެނޭ ފްލޯތައް މިހާރުވެސް ބަލަހައްޓަމުންދާ ނަމަވެސް އެންމެން ހަރަކާތްތެރިވަމުންދާ ވަގުތެއްގައި އެފަދަ ކަމެއް ހިނގުމުގެ ފުރުސަތެއް އޮވެދާނެ ކަމަށެވެ. އެގޮތުން އެ ސުކޫލަކީ ކިޔެވުމަށް ރައްކާތެރި މާހައުލެއްކަން ދަރިވަރުންނަށް ކަށަވަރުކޮށްދިނުމުގެ ގޮތުން ދަރިވަރުން މޮނީޓާކުރުން ކުރިއަށް ވުރެ ހަރުދަނާކުރަމުންދާ ކަމަށް ބުންޏެވެ.\n“ދަރިވަރުން މޮނީޓާކުރުން ކުރިއަށް ވުރެ ހަރުދަނާކޮށް ޣިޔާސުއްދީނަކީ ކިޔެވުމަށް ރައްކާތެރި މާހައުލެއްކަން ދަރިވަރުންނަށް ކަށަވަރުކޮށްދޭނެ ކަމުގެ ޔަގީންކަން ދެން،” ސިޓީގައި ބުންޏެވެ.


ޑރ.ޢަބްދުލްމަޖީދު ޢަބްދުލްބާރީގެ ސުވާލާއި، އަލްއުސްތާޛް ޙުސްނުއްސުޢޫދުގެ ޖަވާބު – Mahfooz Saeed\nދުސްތޫރީ ފަސާނާގެ ނަމުގައި ޤާނޫނީ ވަކީލުން ބޭއްވި ފޯރަމް ވަރަށް ކާމިޔާބެވެ. ޓީވީއިން ބެއްލެވި ވަރަށް ގިނަ ބޭފުޅުން އެ ފަސާނާގެ ވާހަކަ ދައްކަވައި މަރުޙަބާ ވިދާޅުވިއެވެ. ފަސާނާގައި ހިނގި އެކިއެކި ކަންކަމުގެ ތެރެއިން އަޅުގަނޑަށް އެންމެ ބޮޑަށް ފާހަގަވީ ޑރ.ޢަބްދުލްމަޖީދު ޢަބްދުލްބާރީގެ ސުވާލާއި، އެ ސުވާލަށް އަލްއުސްތާޛް ޙުސްނުއްސުޢޫދު ދެއްވި ޖަވާބެވެ.\nޑރ.ޢަބްދުލްމަޖީދު ޢަބްދުލްބާރީ ކުރެއްވި ފުރަތަމަ ސުވާލަކީ “ރައްޔިތުންގެ މަޖިލިސް ކުރާ ގޭގެ ތެރެއަށް ސިފައިން ވަދެ ރައްޔިތުންގެ މަޖިލީހުގެ މެންބަރުން ބޭރަށް ނެރެވިދާނޭކަމަށް ދެކެވަޑައިގަންނަވަންތޯ” ކުރެއްވި ސުވާލެވެ. މި ސުވާލުގެ އެންމެ ޚާއްސަ ސިފައަކީ މިއީ ޕެނަލް ޑިސްކަޝަންގެ މައުޟޫއާ ގުޅޭ ސުވާލެއް ނޫންކަމެވެ. އެހެންނަމަވެސް ޙުސްނުއްސުޢޫދު ވަނީ މިސުވާލަށް ޖަވާބު އަރުވާފައެވެ.\nސުޢޫދު ޖަވާބު ދެއްވަމުން ވިދާޅުވީ ރައްޔިތުންގެ މަޖިލީހަކީ ރައްޔިތުންގެ ގެ ކަމަށާއި، އެ ގެޔަށް ރައްޔިތުންގެ މަންބަދޫބުން ވަނުން މަނާކުރެވޭނޭ ޙާލަތެއް ނާންނާނޭކަމަށެވެ. އަދި އެ ޢަމަލަކީ “އަޅުގަނޑުގެ ގެއަށް އަޅުގަނޑު ވަންނަން ދިއުމުން އަޅުގަނޑުގެ ގެޔަށް އަޅުގަނޑު ވަނުމަށް އެހެން ބަޔަކު ހުރަސް އެޅުން” ފަދަ ޢަމަލެއްކަމަށް ސުޢޫދު ސިފަ ކުރެއްވިއެވެ. އެހެންކަމުން އެ ކަމަކީ އެއްގޮތަކަށް ހިންގައިގެންވާނޭ ޢަމަލެއް ނޫންކަމަށް ދެކެވަޑައިގަންނަވާކަމަށް ސުޢޫދު ވިދާޅުވިއެވެ.\nސުވާލުކުރާ ބޭފުޅުންނަށް ޚާއްސަކޮށްފައި އޮތް މައިކު ދަޢުރުވަމުން ދަނިކޮށް ޑރ.ޢަބްދުލްމަޖީދު ޢަބްދުލްބާރީ މައިކްގެ ކޮންޓްރޯލް ހޯއްދަވައި ދެވަނަ ސުވާލަކަށް ޖާގަ ހޯއްދެވިއެވެ. މިފަހަރުގެ ސުވާލަކަށްވީ، ދިވެހިރާއްޖޭގެ ސުޕްރީމް ކޯޓަކީ ޤާނޫނުއަސާސީގެ ބެލެނެވެރިޔާކަމަށް ސުޕްރީމް ކޯޓުން ވަރަށް ގިނަ ފަހަރު ވިދާޅުވާކަމަށާއި، އެކަމާމެދު ދެކެވަޑައިގަންނަވަނީ ކިހިނެއްތޯ ކުރެއްވި ސުވާލެވެ.\nއެ ސުވާލުގެ ޖަވާބު ސުޢޫދު ދެއްވީ ޑރ.ޢަބްދުލްމަޖީދު ޢަބްދުލްބާރީ އެ ސުވާލު ކުރެއްވީމާ ދެއްވަންޖެހޭނޭ އެންމެ ރަނގަޅަށް ކަމަށް އަޅުގަނޑަށް ފެނެއެވެ.\nސުޢޫދު ވިދާޅުވީ ޤާނޫނުއަސާސީގެ ނިޒާމުގެ ކޮންސެޕްޓަށް ބަލާއިރު، ޤާނޫނުއަސާސީއަކީ ދިވެހިރާއްޖޭގެ ޢަދުލުއިންސާފު ޤާއިމުކުރުމުގެ ބާރާއި، ވެރިކަން ހިންގުމުގެ ބާރާއި، ޤާނޫނު ހެދުމުގެ ބާރު އުފައްދަވައި، އެ ބާރުތައް ތަމްސީލުކުރާނޭ މުއައްސަސާތައްވެސް އުފެއްދި ފަރާތް ނުވަތަ ޚާލިޤު ކަމުގައެވެ. އެ ތަރަހައިގެ ތެރޭގައި ބަލާއިރު ދިވެހިރާއްޖޭގެ ސުޕްރީމް ކޯޓަކީ ޤާނޫނުއަސާސީއިން އުފެއްދި މަޚުލޫޤެއް ކަމަށާއި، އޭނާ އުފެއްދި ފަރާތުގެ ބެލެނެވެރިޔާއަކީ ތިމަންނާއޭ މަޚްލޫޤަކު ބުނުމަކީ އެއްވެސް ޙާލަކުން ހަމަޖެހޭ ކަމެއް ނޫންކަމަށް ސުޢޫދު ވިދާޅުވިއެވެ. އެ ޖަވާބާމެދު ވަރަށް ބޮޑަށް ރުހި، އެއްބަސްވެވަޑައިގެންނެވިކަން ޑރ.ޢަބްދުލްމަޖީދު ޢަބްދުލްބާރީގެ މޫނު މައްޗަށް ވެރިވި ހިނިތުންވުން ހެކިދިނެވެ.\nޤާނޫނުއަސާސީގެ ލޯބީގައި ފެށި މި ހަރަކާތުގެ ފުރަތަމަ އިވެންޓްގެ ކާމިޔާބީއާއެކު، ދުސްތޫރީ ފަސާނެ ދެވަނަ އިވެންޓް9އޮކްޓޯބަރު 2017 ގައި ބޭއްވުމަށް މިހާރު ވަނީ ހަމަޖެހިފައެވެ. ތަނާއި ވަގުތު މީޑިއާ މެދުވެރިކޮށް އިޢުލާނުކުރެވޭނެއެވެ.


kulli Khabaru: 04kg ge masthuvaa thakethi athulaifi\nfreeze on Fri Mar 14, 2008 5:51 pm\nރޭ ދަންވަރު އެމިރޭޓްސް ފްލައިޓުން މާލެއައި ސްރީލަންކާ ދެ މީހަކު ހަތަރު ކިލޯ މަސްތުވާތަކެއްޗާ އެކު އަތުލައިގެންފި އެވެ.\nމި ދެ މީހުން މަސްތުވާތަކެތި އެތެރެ ކުރަން މަސައްކަތް ކޮށްފައި ވަނީ ފޮށީގައި ދެ ފޫއަޅައިގެން ނެވެ.\n” އެމީހުން ގެނައި ފޮށިތަކުގެ ތެއިން އެއް ފޮށީގައި ވަނީ ދެފޫ އަޅާފައި. އޭގެތެރޭގައި ވަނީ ހަތަރު ޕަކެޓަކަށް ބަންދުކޮށްފައިވާ4ކިލޯ ހެރޮއިން.“ އެއަރޕޯޓުން ވާހަކަ ދެއްކި މީހަކު ބުންޏެވެ.\nޖަޒީރާއަށް މައުލޫމާތު ލިބިފައިވާ ގޮތުގައި މި މަސްތުވާތަކެތި އަތުލައިގެންފައި ވަނީ ކަސްޓަމްސްގެ އިސްވެރިއެއްގެ ގޮތުގައި ކުރިން މަސައްކަތްކޮށް, މިހާރު އިސްތިއުފާ ސިޓީ ހުށަހެޅުއްވުމަށްފަހު, ގޭގައި މަޑުކޮށްފައިވާ ބޭފުޅަކަށް ލިބުނު މައުލޫމާތުގެ އަލީގައި އޭނާ އެއަރ ޕޯޓަށް ގޮހެވެ.\nފުލުހުން ބުނީ މިމައްސަލަ އާ ގުޅުންހުރި ދިވެއްސަކު މިހާރު ހައްޔަރު ކޮށްފައިވާ ކަމަށެވެ.\nކަސްޓަމްސްއިން ބުނީ މި ދެ މީހުން ރާއްޖެއަށް މަސްތުވާތަކެތި އެތެރެކުރުމަށް ދުރާލާ ޕްލޭންކޮށްފައިވާ ކަމަށާއި އެމީހުން ޕާކިސްތާނަށް ގޮސްފައި ވަނީ މިމަހުގެ ހަތަރު ވަނަ ދުވަހު ކަމަށެވެ.\nމިދިއަހަރު ނޮވެމްބަރު މަހުގެ ތެރޭގައި ވެސް ރާއްޖެ އަށް ދެ ކިލޯ މަސްތުވާތަކެތި އެތެރެކުރަން އުޅުނު ޕާކިސްތާނު މީހަކު ވަނީ އުމުރަށް ޖަލަށް ލުމަށް ހުކުމް ކޮށްފަ އެވެ. މި މައްސަލާގައި ނުވަ ދިވެއްސެއްގެ މައްޗަށް ދައުލަތުން ދައުވާ އުފުލާފައި ވެ އެވެ.


ދީނުގެ ކަންކަމާމެދު ބަޙުސް ކުރަންވާނީ ރަނގަޅަށް ދީން ދެނެވަޑައިގަންނަވާ ބޭފުޅުން: ރައީސް ނަޝީދު\nޟަމްރަތު އަޙްމަދު 06 އޮކްޓޯބަރ 2019\nއިސްލާމްދީނުގައި ކަންކަން އޮންނަ ގޮތާމެދު ލިޔެފައި ހުންނަ ވާހަކަތަކަށް ބަޙުސް ކުރައްވާނީ އިސްލާމްދީން ރަނގަޅަށް ދެނެވަޑައިގަންނަވާ ބޭފުޅުން ކަމަށާއި އެފަދަ ކަންކަމަށް ޢާއްމުން ވާހަކަ ދެއްކެވުން ރަނގަޅުނުވާނެ ކަމަށް ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މިއަދު ކުރެއްވި ޓުވީޓެއްގައެވެ. "އިސްލާމްދީނުގައި ކަންކަން އޮންނަގޮތާ ގުޅޭގޮތުން ލިޔެފައިވާ ވާހަކަތަކަކީ ދީން ދެނެވަޑައިގަންނަވާ ބޭފުޅުން ބަހުސް ކުރައްވާ ނުކުތާތައް. އެފަދަ ކަންކަމަށް ޢާއްމު މީހުން ވާހަކަ ދެއްކުން ރަނގަޅެއް ނުވާނެ" އެމަނިކުފާނުގެ ޓުވީޓުގައި ވިދާޅުވެފައިވެއެވެ.\nރައީސް ނަޝީދު މިގޮތަށް ޓުވީޓު ކުރެއްވީ މޯލްޑިވިއަން ޑިމޮކްރަސީ ނެޓުވޯކު (އެމްޑީއެން) އިން ނެރުނު ރިޕޯޓެއްގައި އިސްލާމްދީނަށާއި ރަސޫލާއަށް ފުރައްސާރަކޮށް ލިޔެވެފައިވާ މައްސަލައެއް ބޮޑުވެފައިވާ ދަނޑިވަޅެއްގައެވެ. ދީނީ ޢިލްމުވެރިންގެ މެދުގައވެސް އެކަންބޮޑުވެ އެ ޖަމްޢިއްޔާ ވަގުތުން އުވާލުމަށްވެސް ދަނީ ގޮވައިލަމުންނެވެ. ފުލުހުން މެދުވެރިކޮށް އިސްލާމިކް މިނިސްޓްރީން ވެސް ގެންދަވަނީ އެމައްސަލަ ތަޙުޤީޤު ކުރައްވަމުންނެވެ.\nރައީސް ނަޝީދު ކުރައްވާފައިވާ އެހެން ޓުވީޓެއްގައި ވިދާޅުވެފައިވަނީ އެމަނިކުފާނު އެމްޑީއެންގެ ރިޕޯޓު ވިދާޅުވިކަމަށެވެ. އޭގައި ނުރަނގަޅުކަންކަން ހުރކަމަށް ފާހަގަކުރެވުނު ކަމަށް ވެސް އެމަނިކުފާނު ވިދާޅުވެފައިވެއެވެ. މާތްﷲ އަށާއި ކީރިތި ރަސޫލާއަށް ނިސްބަތްކޮށް އެކަށީގެން ނުވާ ވާހަކަތަކެއް އޭގައި ގެނެވިފައިވާ ކަމަށްވެސް އެމަނިކުފާނު ވިދާޅުވެފައިވެއެވެ. "އެއީ މުސްލިމުން ކޮށްގެންވާނެ ކަމެއްނޫން" ނަޝީދުގެ ޓުވީޓުގައި ވިދާޅުވެފައިވެއެވެ.\nއަރުޝީފަށް ނެގީ 06/10/2019 13:58\nއެންމެފަހުން އަޕްޑޭޓްކުރީ 06/10/2019 13:58


America ah dhin terrorist hamalaa ah 20 aharu\nއެމެރިކާއަށް ދިން ޓެރަރިސްޓް ހަމަލާއަށް 20 އަހަރު ފުރުނުއިރު އޮތް ނުރައްކާ ބޮޑު\nއެމެރިކާގެ ވޯލްޑް ޓްރޭޑް ސެންޓަރަށް ދިން ޓެރަރިސްޓް ހަމަލާގައި ދެޓަވަރުގައި ރޯވެފަ\nއެމެރިކާއަށް ދިން ޓެރަރިސްޓް ހަމަލާ – ވޯލްޑް ޓްރޭޑް ސެންޓަރު ގޮއްވާލި ހާދިސާއަށް މިއަދު 20 އަހަރު ފުރުނީ އެވެ. ސެޕްޓެމްބްރު 11، 2001 ގައި މުޅި އެމެރިކާ ގޮއްވާލި ހާދިސާގެ ހަނދާންތައް ދުނިޔެ އާކުރަމުން ގެންދާއިރު އެމެރިކާއަށް މިހާރު އޮތް ބިރުވެރިކަން އެއިރަށް ވުރެ ބޮޑެވެ. މިހާދިސާގައި ގާތްގަނޑަކަށް 3،000 މީހުން މަރުވެފައިވާ ކަމަށް ތަފާސްހިސާބުތަކުން ދައްކަ އެވެ.\nވޯލްޑް ޓްރޭޑް ސެންޓަރުގެ ދެޓަވަރު ގޮއްވާލި ހާދިސާއަށް 20 އަހަރު ފުރޭއިރު އެމެރިކާއަށް ކުރެވުނު އެންމެ މޮޅުކަމެއް ގޮތުގައި ދެކެނީ ޓެރަރިޒމާ ދެކޮޅަށް ހަނގުރާމަ ކުރަން އަފްޣާނިސްތާނަށް އެރުވި އެމެރިކާ ސިފައިން ބާލައި ހުސްކޮށްލުމެވެ. ނޫސް އޭޖެންސީތަކުން ބުނާ ގޮތުން އަފްޣާންގައި އަދި ވެސް އެމެރިކާ އޮފިޝަލުން ތާށިވެފައި އެބަ ތިއްބެވެ.\nއެމެރިކާއިން އަފްޣާނިސްތާނަށް އަރައިގަތީ ވޯލްޑް ޓްރޭޑް ސެންޓަރަށް ދިން ހަމަލާގެ މޭސްތިރިޔާ އުސާމާ ބިން ލާދިން ފަހަތުން ދުވެ ގޮހެވެ. އަފްޣާނިސްތާންގައި އެއިރު ވެރިކަންކުރި ތާލިބާނުން، އުސާމާ ބިން ލާދިން އެމެރިކާއާ ހަވާލުކުރަން އިންކާރުކުރުމުންނެވެ.\nތާލިބާނުން ފަހައި އެމެރިކާ ސިފައިން ދުއްވައިގަތުމުން ހަނގުރާމަވެރިން ފިލަން ދުވެ ގޮސް އެރީ އަފްޣާންގެ ފަރުބަދަތަކަށެވެ. މޫސަލްގައި ހަރު ކޮނެ ބައެއް މީހުން ބިމުއަޑިން ހިމާޔަތް ހޯދި އެވެ. ތާލިބާނުންގެ ގުރޫޕްތަކުން ޕާކިސްތާނަށާއި އަވަށްޓެރި ގައުމުތަކަށް ވެސް ވަދެގަތެވެ.\nއަފްޣާންގައި އެމެރިކާ ސިފައިން ހޭދަކުރި 20 އަހަރު ތެރޭގައި އެމެރިކާގައި ތިން ރައީސަކު ވެރިކަންކުރައްވައި ވަނީ ހަތަރު ދައުރެއް ފުރިހަމަކުރައްވާފަ އެވެ. އަފްޣާންގައި އެމެރިކާއަށް ހާސިލްވި މާބޮޑު ކަމެއް ނެތެވެ. ބިރުގަންނަ ވަރަށް ފުރާނަތައް ގެއްލުމާއި މާލީ ގޮތުން ހިސާބު ޖަހަން ގަލަމަށް ނުކުޅަދާނަ ޚަރަދުތައް ވަނީ ކޮށްފަ އެވެ.\nއެމެރިކާއަށް ލިބިފައި ހުރި އަސްކަރީ އުޅަނދުތަކާއި ޒަމާނަށް ވުރެ މޮޅު ހަތިޔާރުތަކުން ތާލިބާނުންނަށް ލިބުނު މާބޮޑެތި ގެއްލުންތަކެއް އޮތް ކަމަކަށް މިއަދުގެ ހާލަތަށް ބަލާއިރު ނުފެނެ އެވެ. ކުޑަކުދިން ކުޅެން ގެންގުޅޭ ލެގޯ ރާވާ އެތިކޮޅުތަކެއްހެން ތާލިބާނުންގެ ހަނގުރާމަވެރިން 20 އަހަރު ތެރޭގައި ޖަމާވަމުން ގޮސް މިހާރު އެތިބީ އަނެއްކާވެސް ވެރިކަމަށް އަރަ އެވެ. އަފްޣާންގެ ހުންގާނުގައި އެތިބީ އެމެރިކާއާ ހުޅަނގުން ދެކޭ ގޮތުގައި ހުސް ޓެރަރިސްޓުންނެވެ.\nއެމެރިކާގެ ވޯލްޑް ޓްރޭޑް ސެންޓަރަށް ދިން ޓެރަރިސްޓް ހަމަލާގައި ދެޓަވަރުގައި އަނދާ ހުލިވެފައި\nއަފްޣާނުން އެމެރިކާ ސިފައިން ބާލަން ޖެހުނީ އެއްވެސް ކަމެއް ކާމިޔާބުވެގެނެއް ނޫނެވެ. މަޖުބޫރުވެގެންނެވެ. އެމެރިކާ ސިފައިންގެ ތެރޭގައި އަމިއްލައަށް މަރުވާ މީހުން އިންތިހާއަށް އިތުރުވެ ނަފުސަނީ ގޮތުން ފަރުވާދޭން ޖެހޭ ޒުވާނުން ގިނަވަމުންނެވެ.\nއެމެރިކާ ސިފައިންގެ ތެރޭގައި ގިނައީ ނޫކަށިފުރާ ޒުވާނުންނެވެ. އަފްޣާންގައި ހަރަކާތެރިވާ ހަނގުރާމަވެރި ގުރޫޕްތަކުން އެމެރިކާ ސިފައިންނަށް ދޭ ހަމަލާތަކުގައި އެތައް ޒުވާން ސިފައިންނަކަށް ޖިސްމާނީ އަނިޔާތައް ލިބިފައިވެ އެވެ. ޒުވާން އުމުރުގައި ދެފައި ބުރިވެ އެއް އަތް ގެއްލި ލޯކަނުވުން ފަދަ އެތައް ހާދިސާއެއް ވަނީ ހިނގާފަ އެވެ. މިއީ ޒުވާން އުމުރުގައި ތަހައްމަލްކުރަން ދަތި ވޭނެކެވެ. ސިފައިންގެ ތެރޭގައި އަމިއްލައަށް މަރުވާ ނިސްބަތް އިތުރުވެފައިވަނީ މިފަދަ ސަބަބުތަކަކާ ހެދި އެވެ.\nއެމެރިކާއިން ބުނާ ގޮތުން ބިން ލާދިން މަރާލެވިއްޖެ އެވެ. އެކަމަކު ޓެރަރިޒަމެއް ނުހުއްޓުވުނެވެ. އަލްގައީދާ ވެސް ނުހުއްޓުވުނެވެ. ނުވިތާކަށް އަލްގައިދާގެ ތަފާތު ނަން ނަމުގައި ނުރައްކާތެރި ޓެރަރިސްޓް ގުރޫޕްތައް އަންނަނީ އިތުރުވަމުންނެވެ.\nއެމެރިކާއާއި ހުޅަނގަށް މިހާރު އޮތް އިޚުތިޔާރަކީ ޓެރަރިސްޓުންނާއެކު އުޅެން ދަސްކުރުމެވެ.\nއެމެރިކާ އަފްޣާނިސްތާން ޕާކިސްތާން + ތާލިބާން\nއަފްޣާން ސުލްހަކުރަން ޕާކިސްތާންގެ އެހީ\nއަފްޣާނުން ބޭރުވާން އުޅޭ މީހުން ހައްޔަރު ކުރަނީ\nއަފްޣާން ކަނބަލުންނަށް އެމެރިކާއިން ސަފީރެއް


ޔޫރޯގައި މިރޭ ފްރާންސް- ޖާމަން: ފައިނަލެއް ފަދަ ވަރުގަދަ މެޗެއް | Sandhaanu\nޔޫރޯގައި މިރޭ ފްރާންސް- ޖާމަން: ފައިނަލެއް ފަދަ ވަރުގަދަ މެޗެއް\nޔޫރޯ ފުޓްބޯޅަ މުބާރާތުގައި މިރޭ މެންދަމު 12.00ގައި ކުޅޭ ފުޓްބޯޅަ މެޗަކީ ފުޓްބޯޅަ ދިރާސާ ކުރާ ގިނަ މީހުން ގަބޫލުކުރާ ގޮތުގައި މުބާރާތުގެ ފައިނަލް މެޗު ފަދަ ވަރުގަދަ މެޗެކެވެ.\nޖަރުމަންވިލާތުގެ މިއުނިކުގެ އެލިއަންޒް އެރީނާގައި ކުޅޭ މެޗަށް ދެ ޓީމުން ވެސް ވަނީ ރަނގަޅަށް ތައްޔާރުވެފައެވެ. ދެ ޓީމުގެ 15 ހާހެއްހާ ބެލުންތެރިންނަށް ސްޓޭޑިއަމަށް ކުޅިބަލަން ވަނުމުގެ ފުރުސަތު ލިބޭނެއެވެ. އަދި ރަށު ޓީމު ރަށަށް ގަދަވާނެއޭ ބުނާ އުސޫލުން މެޗު ޖަރުމަނުގައި ކުޅުމުން އެ ގައުމުގެ ޓީމަށް ލިބޭ ހިތްވަރާއި ތަރުހީބު ބޮޑުވާނެކަމަށް ބެލެވެއެވެ.\nޔޫރަޕްގެ އެންމެ ވަރުގަދަ ދެ ޓީމު ފޯރީގަދަ ކުރިމަތިލުމަކަށް ނިކުންނައިރު، ދެޓީމުން ކުރެ ޓީމަކަށް އަނިޔާގެ ބޮޑު މައްސަލައެއް ނެތެވެ. ދެ ޓީމުގެ ގަދަ 11 ގައި ވެސް ހިމެނެނީ ގައުމުގެ މުހިންމު ޓީމުތަކުގެ އިތުރަށް ދުނިޔޭގެ މުހިންމު ލީގުތަކުގައި ކުޅެމުންދާ އެންމެ މޮޅު ކުޅުންތެރިންނެވެ.\nކޮންމެ ޓީމެއްގެ މުހިންމު ތިން ޑިޕާޓުމަންޓަށް ބަލާއިރު ޖަރުމަނަށް ވުރެ ފަރަންސޭސި ޓީމުގެ ކުރިއާއި މެދުތެރެ ވަރުގަދައެވެ. ކަން އެހެން އޮތުމުން ލަނޑު ޖެހުމުގެ ފުރުސަތު ބޮޑީ ފަރަންސޭސި ޓީމަށެވެ.\nޖަރުމަން ޓީމުގެ ތަޖުރިބާކާރު ކޯޗު ޖޯޚިމް ލޯގެ 15 އަހަރުގެ ޚިދުމަތުގައި ޖަރުމަނަށް ކާމިޔާބީތަކެއް ހޯދައިދީފައި ވިޔަސް ފަހަކަށް އައިސް ގައުމީ ޓީމަށް އާދިރުމެއް އޭނާއަށް ހޯދައި ދެވިފައެއްނުވެއެވެ. އެހެންވެ އޭނާ ވަނީ ޔޫރޯއަށްފަހު ގައުމީ ޓީމުގެ ކޯޗުކަމުން ވަކިވާން އަމިއްލައަށް ނިންމާފައެވެ.\nއެންމެ ފަހުން ބޭއްވި ވޯލްޑް ކަޕް ފުޓްބޯޅަ މުބާރާތުގެ ޗެމްޕިއަންކަން ފްރާންސް ހޯދުމުން ދުނިޔޭގެ ވަރަށް ގިނަ ބަޔަކަށް ގަބޫލު ކުރެވިފައި ވަނީ ދުނިޔޭގެ އެންމެ މޮޅު ޓީމަކީ އަދިވެސް ފްރާންސް ކަމަށެވެ. އެއީ ހަގީގަތެއްކަން ނުވަތަ ނޫންކަން މިރޭގެ މެޗުގެ ނަތީޖާއިން ފްރާންސްގެ ކޯޗު ޑިޑިއޭ ޑެޝޯމްޕްސްއަށް ދުނިޔެއަށް ދެއްކުމުގެ ފުރުސަތު އޮންނާނެއެވެ.\nމިރޭގެ މެޗުން ކޮންމެ ޓީމެއް މޮޅުވިޔަސް އަދި ދެރަވިޔަސް މުބާރާތުގައި އިތުރަށް ކުރިއަށް ދިއުމުގެ ފުރުސަތު އޮންނާނެއެވެ.\nބެލުންތެރިންނަށް މިރޭގެ ބޮޑު މެޗުން ލިބޭ އުފަލަކީ އަރާމުގައި ގޭގައި ތިބެ ވަރުގަދަ މެޗެއް ބަލާލެވުމެވެ.\nމިރޭ ކުޅޭ ޔޫރޯގެ ފުރަތަމަ މެޗުގައި ބައްދަލު ކުރާނީ އެންމެ ފަހުގެ ޗެމްޕިއަން ޕޯޗުގަލްއާއި ހަންގޭރީއެވެ. އެ މެޗު ފަށާނީ މިރޭ 9.00 ގައެވެ.


BREAKING NEWS: Muzaaharaa Ge Baiverin Mas Dhoani Thakugai Ufulaifinama Fiyavalhu Alhaane Kamuge Inzaaru Dheefi - Vaguthu\nމުޒާހަރާގައި ބައިވެރިވާ މީހުން މަސްދޯނިތަކުގައި އުފުލައިފިނަމަ ފިޔަވަޅު އަޅާނެކަމުގެ އިންޒާރުދީފި\nއިދިކޮޅު ފަރާތްތަކުން ބޭއްވި މުޒާހަރާއެއްގެ ތެރެއިން - ވަގުތު އިމޭޖަސް: އަމީން ހުސައިން ފަހުމީ\nމުޒާހަރާގައި ބައިވެރިވާ މީހުން މަސްދޯނިތަކުގައި އުފުލައިފިނަމަ މަސްވެރިކަމުގެ ލައިސަންސް ބާތިލް ކުރާނެ ކަމުގެ އިންޒާރުދީފި ފިޝަރީޒް މިނިސްޓްރީ އިން ދެއްވައިފިއެވެ.\nމިނިސްޓްރީ އިން ނެރުއްވި ބަޔާނެއްގައި ވިދާޅުވީ މަސްވެރިކަން ކުރުމަށް ލައިންސަންސް ދިނުމާއި ބެހޭ ޤަވައިދުގެ ދަށުން ލައިސަންސް ލިބިގެން މަސްވެރިކަން ކުރަމުންދާ އުޅަނދުފަހަރު ދިވެހިރާއްޖޭގައި މިހާރު ހިނގަމުންދާ ބައެއް ހަމަނުޖެހުންތަކުގައި އަދި ޣައިރު ޤާނޫނީ ބައެއް އެއްވުންތަކުގައި ހަރަކާތްތެރިވުމަށް މީހުން އުފުލުން ފަދަ ކަންކަން ކޮށްފައިވާ ކަމަށާއި، ކުރަމުންދާކަމާއި އަދި ކުރުމަށް ތައްޔާރުވަމުންދާ ކަމުގެ މައުލޫމާތު ލިބިފައިވާ ކަމަށެވެ.\nމިފަދަ ޣައިރު ޤާނޫނީ ހަރަކާތްތަކަށް މަދަދުވެރިވުމުގެ ގޮތުން މަސްވެރިކަމުގެ ލައިސަންސް ހޯދާފައިވާ އުޅަނދުފަހަރު ބޭނުންކުރުމަކީ މަނާކަމެއްކަމުގައި އެންމެހައި އޮޑިވެރިންނާއި މަސްވެރިންގެ މައުލޫމާތައްޓަކައި ދަންނަވާ ކަމަށް ބަޔާނުގައި ވިދާޅުވެފައިވެއެވެ.\n"އަދި މިފަދަ ހަރަކާތްތަކުގައި މަސްވެރި އުޅަނދުފަހަރު ބޭނުންކޮށްފި ކަމުގައި ވާނަމަ މަސްވެރިކަން ކުރުމަށް މިނިސްޓްރީގެ ފަރާތުން ދޫކޮށްފައިވާ ލައިސަންސް ބާތިލުކޮށް އެފަދަ އުޅަނދުފަހަރާއި މެދު ހަރުކަށި ފިޔަވަޅު އަޅާނެކަމުގައި އެންމެހާ ފަރާތްތަކުގެ މައުލޫމާތައްޓަކައި ދެންނެވީމެވެ." ބަޔާނުގައި ވެއެވެ.\nމަސްވެރިކަމުގެ ލައިސަންސް ދިނުމާބެހޭ ގަވާއިދުގެ 16 ވަނަ މާއްދާގައި ބަޔާންކޮށްފައިވަނީ އެގަވާއިދުގެ ދަށުން ލައިސަންސް ލިބިފައިވާ ފަރާތުން ނުވަތަ އެފަރާތުގެ އިރުޝާދުގެ މަތިން ޙަރަކާތްތެރިވާ މުވައްޒަފަކު، އޭޖެންޓަކު ނުވަތަ އެހެން މީހަކު، މިގަވާއިދުގެ ދަށުން ހިންގާ އެއްވެސް ކަމެއް ކުރުމުގައި، ދިވެހިރާއްޖޭގެ އާއްމު މަސްލަހަތަށް ނުވަތަ ދިވެހިރާއްޖޭގެ ގައުމީ ސަލާމަތަށް ނުރައްކާ ވެދާނެ އެއްވެސް ކަމެއް ކުރާނަމަ ނުވަތަ ކޮށްފިނަމަ ނުވަތަ ކުރުމަށް މަސައްކަތްކޮށްފިނަމަ، އެކަމެއްގެ ކުޑަބޮޑުމިނަށް ބަލާ، އެފަރާތަށް ދީފައިވާ ލައިސަންސް އަނބުރާ އަތުލުމުގެ އިޙްތިޔާރު މިނިސްޓްރީއަށް ލިބިގެންވެއެވެ.\nމާޗް 14, 2018 11:19\nމާޗް 14, 2018 11:22\nސައިނީއަށް މަސްދޯނިފަހަރަށް ފިޔަވަޅު އެޅޭނީ 16 މަރޗު2018 ގެ ފަހުން ފިސަރީޒު މިނިސްޓަރުގަމުގައި ހުރެވިގެނެންނު މަސްދޯނި ފަހަރުގެ ވެރިން ބިރު ނުގަނޭ\nބިރުގަތަސް ތީ ބޮޑު ވަރު\nމާޗް 14, 2018 11:25\nކީކޭ ދޯދެންބުނާނީ.. ބަލަ މޮޔަ މިނިސްޓރޫ މަސްދޯނިތަކުން މިފްކޯ ބޮއިކޮޓް ކޮށްފިޔާ ކޮންތާކުން މަސްހޯދާނީ؟\nމާޗް 14, 2018 15:45\nމިފްކޯ ބޮއިކޮޓްކޮއްފަ ކޮންތާކަށް މަސްތައް އަޅަނީ\nހަމަޖެހޭ ވާހަކައެއް ދަައްކާބަލަ.\nމާޗް 14, 2018 11:31\nހާދަ ބިރެކޭ ތިގަންނަނީ ؟ އަދުރޭ ބުނާނެ މީހަކު ނުނުކުމެއޭ؟\nބަލަގަ ކަލޭމެން ލައިސަންސް ނުދިނަސް ކަނޑަށް ނިކުމެ އެމީހުންނަށް މަސްވެރިކަން ކުރެވިދާނެ ދޯ؟ ކަނޑު ގަ ހުންނަ މަސް ލައިސަންސް އޮތޯ ނުބަލާނެ ކަން ޔަގީން.\nމާޗް 14, 2018 11:39\nރައްޔިތުން ކުށްތަކަށް ހުށަހޮޅިގަތަ ދީގެންނުވާނެ\nމާޗް 14, 2018 11:49\nހޮއްހޮއްހޯ!! އަތުންފައިން ގޯސް ނުހެއްދެވުމަށް ތަކުރާރުކޮށް ދަންނަވަން..\nމާޗް 14, 2018 11:53\nއަދުރޭ ބިރުގަތަސް ތީ ބޮޑުވަރު\nމާޗް 14, 2018 11:55\nޢެކައްޗެއްވެސް ބާތިލެއް ނުކުރެވޭނެ!\nޝައިނީ އިސްތިއުފާ ދީފަ ހަމަ މިހާރުން މިހާރަށް ގެއަށް ވަޑައިގަންނަވާ - މަސްވެރިއެއް\nމާޗް 14, 2018 12:07\nހާދަ ބިރެކޭ ތި ގަންނަނީ ދޯ...\nމާޗް 14, 2018 12:26\nގައިރު ޤާނޫނުވުމަކީ ކޮބާތޯ؟ ނުވަތަ ޤައިރު ޤާނޫނުވަމުންދަނީ ކާކުތޯ؟\nމާޗް 14, 2018 12:57\nގުޑް ޑެސިށަން. ވާނުވާ ނޭގިގެން ތެޅިބާލަނީ ނު ތީ؟....\nމާޗް 14, 2018 13:02\nޖެހިލުމެއްވެސް ނުވާނެ! 16 މާރޗް ގަ މަސްވެރިން ތިބޭނީ މާލޭގަ! ޝައިނީ ގޭގަ އޮންނަވަން ޖެހޭނީ! ރައްޔިތުން ބަނޑަށް ޖެހޭ ތަން ބަލާކަށް ދެނެއް ނުތިބޭނަން! މާދަމާ މެންދުރު ތިބޭނީ ތި މާލޭގަ! ވަރަށް ސަލާން!\nމާޗް 14, 2018 13:06\nވަކިއެއްޗެއް އޮވޭތަ އާދެވޭގޮތަކަށް އަންނާށޭ ބުނެފަ އެއޮތީ\nމާޗް 14, 2018 13:10\nހުންނާނީ ރާކަނި މަސްކެވިފަ..މަސްވެރިކަން ކުރާ އުޅަދުފަހަރު މުޒާހަރާގަ ބޭނުން ކުރަން ފެށުނީ ކެނެރީގެ ބޮޑޭގެ ވެރިކަމުގަ.\nމާޗް 14, 2018 13:27\nކަލޭމެން ހިތުހުރި ގާނޫނެއް ކޯރަމް ހަމްނުވެ ތިބެ ހަދާއިރު މަސްވެރިން ކޯރަމް ހަމަވެގެން ކުރާކަންތަކާ ބެހުމުގެ ބާރެއް ނޯންނާނެ. ތިޔަކަމަށް ހިޔާލުކުރީތީވެސް މިފަހަރު ހުރިހާ ދޯންޏެއް ނިކުންނާނެ. އަދި އެއްފިޔަވަޅެއް އެޅިޔަސް ވާނެ ކަމެއްނެތް. އެން ވެއޖިއްޔާ މިފްކޯގެ ބޯޓުތައް ތިބޭނީ ހުހަށް . އެއްމެ ދޯންޏްކުންވެސް މަހެއް ނުކިރާނެ. އޭރުން މާތާހިރެއް ނުވާނެ. އެއްބިޑެއްވެސް ނެހެދޭނެ.\nމާޗް 14, 2018 13:28\nމަސްދޯނިދުއްވަން ތިބެނީވެސް ދިވެހި ރައްޔިތުން.. މީ އެމީހުންގެވެސް ޤައުމް.. އެހެންވީމަ ޤާނޫނު އަސާސީއިން ލިބިދީފަވާ އެއްވެއުޅުމުގެ މިނިވަންކަން އެހެން ދިވެހިންނެކޭ އެއްގޮތަށް އެމީހުނަށްވެސް ލިބިގެންވާނެ..\nމާޗް 14, 2018 15:06\nަBaraabaru.migaumu hama magah alhuvan kurevunu kameh kurahvva\nމާޗް 14, 2018 16:08\nދޯނި މީހުންނާ އެކު ފޮނުވާލާފިން. ތިޔަ ހަދާ އެއްޗެއް ހަދާބަލަ. ފަހަތަކަށް ނުޖެހޭނަން...\nމާޗް 14, 2018 21:10\nމޯޑު ކަލޭ ހަމަތަ. މިވެރިކަން ވައްޓާލެވޭ ވަރުގެ ބަޔަކު މިހާރު މިރާއްޖެއަކު ނެތް. ލައިސަންސް ބާތިލް ކުރާނީ ހަމަ މިނިސްޓަރ ޝައިނީ ހުރެގެން. :ޕީ


Vairahaa gulhigen Jazeeraa Championship faskohfi\nމާޒިޔާ އާއި ދަ ގުރާންޑޭ ކުޅުނު މެޗެއްގެ ތެރެއިން ގުރާންޑޭގެ ކީޕަރު ފައިސަލް ބޯޅަ ހިފަނީ --- ފޮޓޯ: އެފްއޭއެމް\nމުޅި ދުނިޔޭގައި ފެތުރެމުންދާ އާ ކޮރޯނާ ވައިރަސް މިހާރު ރާއްޖޭންވެސް ފެނުމާ ގުޅިގެން، ޖަޒީރާ ޗެމްޕިއަންޝިޕް ފުޓުބޯޅަ މުބާރާތް ފަސްކޮށްފި އެވެ.\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން މިއަދު ނެރުނު ބަޔާނެއްގައި ބުނީ "ޖަޒީރާ ޗެމްޕިއަންޝިޕް 2020" މުބާރާތާ ގުޅޭ އެންމެހާ ކަންކަން އަންނަ ރަމަޟާން މަހުގެ ފަހަށް ލަސްކުރެވިފައިވާ ކަމަށެވެ.\nއަދި މުބާރާތާ ގުޅޭގޮތުން އަންނަ ބުރާސްފަތި ދުވަހު ބޭއްވުމަށް ހަމަޖެހިފައިވާ ބައްދަލުވުމާއި، ހުކުރު ދުވަހަށް ތާވަލުކޮށްފައިވާ ގުރުއަތުލުންވެސް ފަސްކުރެވިފައިވާކަމަށް އެފްއޭއެމުން އިތުރަށް ބުންޏެވެ.\nޗައިނާ އިން އުފަންވެގެން މުޅި ދުނިޔެއަށް ފެތުރެމުންދާ އާ ކޮރޯނާ ވައިރަސް މިހާރު ރާއްޖޭން ފެނިފައިވާއިރު، ސަރުކާރުގެ ކަމާބެހޭ އިދާރާތަކުން ދަނީ ރައްކާތެރިކަމުގެ ފިޔަވަޅުތައް އަޅަމުންނެވެ.\nމިގޮތުން، ކޮންމެހެން ދާންޖެހިގެން މެނުވީ ރާއްޖޭން ބޭރަށް ދަތުރުނުކުރުމާއި، ހާއްސަކޮށް ރޯގާ ޖެހި ހުން އައިސްތިބޭ މީހުން ގިނަ ތަންތަނަށް ނުދިޔުމަށްވެސް ރައްޔިތުންނަށް ދަނީ އިލްތިމާސް ކުރަމުންނެވެ.\nއެފްއޭއެމް ކޮރޯނާ ވައިރަސް ކޮވިޑް-19


ޑރ އަފްރާޝީމް އާއި ރިލްވާނުގެ މަައްސަލާގައި އަދީބާ ސުވާލުކޮށްފި\nކޮމިޝަނުން ވަނީ މައްސަލާގައި ގިނަ ފަރާތްތަކެއް ހާޒިރުކޮށް ސުވާލުކޮށްފައި\nކޮމިޝަނުން ބޭނުންވާ ހުރިހާ ސުވާލުތަކެއް، ކޮށްފައިވޭ\nނަމަވެސް އަދީބް ހާޒިރުކޮށް، ބަޔާން ނަގާފައިވަނީ ކޮން ދުވަހަކުކަމެއް ކޮމިޝަނުން ހާމައެއް ނުކުރޭ\n11 ޖޫން 2019 | އަންގާރަ 22:55\nކުރީގެ ނައިބް ރައީސް އަހުމަދު އަދީބް\nމަރުގެ މައްސަލަތަކާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސް އިބްރާހިމް މުހައްމަދު ސޯލިހް އުފެއްދެވި ރިޔާސީ ކޮމިޝަނަށް ކުރީގެ ނައިބް ރައީސް އަހުމަދު އަދީބް ހާޒިރުކޮށް، ބަޔާން ނަގައިފި އެވެ.\nރިޔާސީ ކޮމިޝަނުން އަންގާރަ ދުވަހު ކޮށްފައިވާ ޓްވީޓެއްގައި ބުނީ، ރަހުމްކުޑަ ގޮތަކަށް މަރާލާފައިވާ ދީނީ އިލްމުވެރިޔާ ޑރ. އަފްރާޝިމް އަލީއާ ގެއްލުވާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލުވާނުގެ މައްސަލާގައި އަދީބާ ގުޅުން ހުރިކަމަށް ކުރެވޭ ތުހުމަތުތަކުރެވޭ ކަންކަމުގައި އަދީބު ކޮމިޝަނަށް ހާޒިރުކޮށްފައިވާކަމަށެވެ. އަދި އޭނާއާއި ސުވާލުކޮށް، ބަޔާން ނަގާފައިވާކަމަށް ކޮމިޝަންގެ ޓުވީޓްގައި ބުނެފައިވެއެވެ.\nނަމަވެސް އަދީބް ހާޒިރުކޮށް، ބަޔާން ނަގާފައިވަނީ ކޮން ދުވަހަކުކަމެއް ކޮމިޝަނުން ހާމައެއް ނުކުރެއެވެ.\nއަދީބު ރިޔާސީ ކޮމިޝަނަށް ހާޒިރުކޮށް ބަޔާން ނަގާފައިވާއިރު، ރިލްވާން ގެއްލުވާލި މައްސަލާގައި އެޕްރީލް މަހު ސޯޝަލް މީޑިއާ އެކްޓިވިސްޓް އަހުމަދު އަޝްރަފް (ޝުމްބާ) ވެސް ވަނީ އެ ކޮމިޝަނަށް ހާޒިރުކޮށް ބަޔާން ނަގާފައެވެ. އަދި އޭގެ އިތުރުން މަރާލާފައި އޮއްވާ ފެނުނު ބްލޮގަރު ޔާމީން ރަޝީދަށް 2011 ވަނަ އަހަރާއި 2012 ވަނަ އަހަރު ދީފައިވާ އިންޒާރުތަކާ ގުޅިގެން، ޕީޕީއެމް ކައުންސިލްގެ ކުރީގެ މެމްބަރު ޒާހިދު ރަމީޒު ވެސް ވަނީ ރިޔާސީ ކޮމިޝަނަށް ހާޒިރުކޮށް، ބަޔާން ނަގާފައެވެ.\nގޮތް ނޭނގޭ ގޮތަށް މަރާލާފައިވާ މީހުންނާއި ގެއްލިފައިވާ މީހުންގެ މަރުތައް ބަލައި އިންސާފު ހޯދައި ދިނުމަށް ރައީސް ސޯލިހު އުފެއްދެވި ރިޔާސީ ކޮމިޝަނުން ބަލަނީ 25 މަރެއްގެ މައްސަލައެވެ. އެ ކޮމިޝަނުން ތަހުގީގު ކުރަނީ 2012 ވަނަ އަހަރުން ފެށިގެން 2018 ވަނަ އަހަރުގެ ނިޔަލަށް ހިނގާފައިވާ މަރުގެ މައްސަލަތަކެވެ.\n12 ޖޫން 2019 | ބުދަ 21:51\nއަޔަސް ނަޔަސް ޤައިދީ-ޙާއިނަކު ފުރިޔަދީގެން ނުވާން، ޖަލުގަ ބެސްފަރުވާ ބޭރުންނޫނީ ނުލިބޭނެކަހަލަ ކިތައް ޤައިދީން އެބަތިބިބާ!؟


Wolves In Arsenal Hifahattaifi - Vaguthu\nވޮލްވްސް އިން އާސެނަލް ހިފަހައްޓައިފި\n6 މަސް ކުރިން ( ނޮވެމްބަރު 2, 2019 )\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުގައި ވޮލްވަހެމްޓަން ވޮންޑަރާސް އިން ފަހަތުން އަރައި އާސެނަލް ހިފަހައްޓައިފި އެވެ.\nލަންޑަންގެ އެމިރޭޓްސް ސްޓޭޑިއަމްގައި މިރޭ ކުޅުނު މެޗު ނިމުނީ 1-1 އިން ދެޓީމު އެއްވަރުވެގެންނެވެ. އާސެނަލުން މިރޭގެ މެޗާއި ކުރިމަތިލީ ގިނަ ދުވަސްތަކަކަށްފަހު ލީގު މެޗެއްގައި، އެޓީމުގެ ޖަރުމަނު ކުޅުންތެރިއާ މެސުޓް އޮޒިލް ފުރަތަމަ އެގާރައިގައި ހިމަނައިގެންނެވެ.\nއިނގިރޭސި ލީގް ކަޕްގަައި އެންމެ ފަހުން އާސެނަލް އާއި ލިވަޕޫލް ބައްދަލުކުރި މެޗުގައި އޮޒިލްގެ ފަރާތުން ފެނިގެންދިޔަ ކުޅުމަށް އެޓީމުގެ ކޯޗު އުނޭ އެމެރީގެ ތައުރީފް އަމާޒުވެގެންދިޔައިރު އެ މެޗައްފަހު އެމެރީ ބުނީ މިހާރު ލީގު މެޗުތަކަށް އޮޒިލް ތައްޔާރު ކަމަށެވެ. މަަހަކަށްވުރެ ގިނަ ދުވަސް ފަހުން އޮޒިލް ލީގް މެޗެއްގައި ފެނިގެންދިޔައިރު މިރޭގެ މެޗުގައި މިޑްފީލްޑަރު ގްރާނިޓް ޝަކާ ނުކުޅެއެވެ.\nމިރޭގެ މެޗުގެ ކުރީކޮޅު އާސެނަލުން ވަނީ ލީޑު ނަގާފަ އެވެ. ފުރަތަމަ ހާފުގެ 21 ވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ އެލެގްޒާންޑާ ލަކަޒަޓް ތަނަވަސްކޮށްދިން ފުރުސަތެއްގައި ޕިއެރޭ އެމެރިކް އޮބަމެޔާންގް އެވެ. ފުރަތަމަ ހާފު އާސެނަލް ނިންމާލީ 1-0 އިން ކުރީގައި އޮވެއެވެ.\nމެޗުގެ ދެވަނަ ހާފު ވޮލްވްސް އިން ފެށީ ވަރުގަދަކޮށެވެ. ކުރިއަށްވުރެ ބޮޑަށް ޕްރެސްކޮށްގެން ވޮލްވްސް ކުޅުނުއިރު އެޓީމުން ވަނީ މިހާފުގައި ގިނަވަގުތު ބޯޅަ ހިފަހައްޓައި މެދުތެރެއިން އާސެނަލްގެ އަތުން މެޗުގެ ކޮންޓްރޯލް ހޯދާފައެވެ. ނަތީޖާ އެއްވަރުކުރުމަށްޓަކައި ވޮލްވްސް އިން ދިޔައީ ފުލުފުލުގައި މަސަތްކަތްކުރަމުންނެވެ. އެގޮތުން އެޓީމުގެ އަރިމަތިން ފޯވަޑް އެޑަމާ ޓްރައޯރޭ އާއި ޑިއޭގޯ ޖޯޓާ ދިޔައީ އާސެނަލްގެ ޑިފެންސަށް ބާރުބޮޑުކުރަމުންނެވެ. ވޮލްވްސް އަށް މެޗުގެ ނަތީޖާ އެއްވަރުކޮށްދިނީ މެޗު ނިމެން ފަނަރަ ވަރަކަށް މިނެޓަށް ވެފައި ވަނިކޮށް ޖޯ މޫޓީނިއޯ ދިން ބޯޅައެއްގައި ރައުލް ހިމެނޭޒް އެވެ.\nމި ނަތީޖާއާއެކު ތާވަލުގެ ކުރިއަށް ޖެހިލުމުގެ ފުރުސަތު އާސެނަލުން ވަނީ ނަގާލާފައެވެ. މިވަގުތު 11 މެޗުން 17 ޕޮއިންޓް ލިބިގެން އެޓީމު ތާވަލުގެ ފަސްވަނައިގައި އޮތްއިރު ވޮލްސް ވަނީ 12 ޕޮއިންޓާއެކު ތާވަލުގެ ބާރަ ވަނައަށް ޖެހިލާފައެވެ.


Qasim ge aailaa ah libenjehey haggu insaafu fuluhunge masakkathun libeyne: Qasim - vNews.mv\nގާސިމްގެ އާއިލާއަށް ލިބެންޖެހޭ ހައްގު އިންސާފު ފުލުހުންގެ މަސައްކަތުން ލިބޭނެ: ގާސިމް\nޠާހިރާ އަޒްހާރު Male' | 20 December 2019, 16:34\nއަނިޔާވެރިގޮތަކަށް ހުޅުމާލޭގައި މަރާލާފައި އޮއްވާ ފެނުނު ގާސިމް ހަސަންގެ އާއިލާއަށް ލިބެންޖެހޭ އިންސާފު ފުލުހުންގެ މަސައްކަތުން ލިބޭނެ ކަމަށް ޖުމްހޫރީ ޕާޓީގެ ލީޑަރު އަދި މާމިގިލީ ދާއިރާގެ މެމްބަރު ގާސިމް އިބްރާހިމް ވިދާޅުވެއްޖެއެވެ.\nގާސިމް އިބްރާހިމް މިހެން ވިދާޅުވެ ޓްވީޓް ކުރައްވާފައިވަނީ ގާސިމް ހަސަން މަރާލުމުގެ ފަހަތުގައިވާ މީހަކު ފުލުހުންގެ ތަހުގީގަށް ހޯދިފައިވާކަމަށް ޕޮލިސް ކޮމިޝަނާ މުހައްމަދު ހަމިީދު ޓްވިޓާ މެދުވެރިކޮށް ހާމަކުރައްވުމާ ގުޅިގެންނެވެ.\nމި ޓްވީޓުގައި ގާސިމް އިބްރާޙިމް ވަނީ ގާސިމް ހަސަންގެ މަރާ ގުޅުންހުރި މީހަކު ހައްޔަރުކުރި ޚަބަރު ރައްޔިތުންނާ ހިއްސާކުރެއްވީތީ ސީޕީ ހަމީދަށް ޝުކުރު އަދާކުރައްވާފައެވެ. އަދި ﷲގެ އިރާދަފުޅާއެކު ގާސިމް ހަސަންގެ އާއިލާއަށް ހައްގު އިންސާފު ލިބިގެންދާނެ ކަމަށް ގާސިމް އިބްރާހިމް ވަނީ ވިދާޅުވިއެވެ.\nޕޮލިސް ކޮމިޝަނާ މިކަން ހާމަކުރެއްވުމާ ގުޅިގެން ހޯމް މިނިސްޓަރ އިމްރާން އަބްދުﷲ ވެސް ވަނީ ފުލުހުންގެ މަސައްކަތް ބަަލއިގަނެ، ފުލުހުންގެ މި މަސައްކަތާއެކު އިރާދަކުރެއްވިއްޔާ ގާސިމްގެ ގާތިލުން ހޯދި އާއިލާއަށް އިންސާފު ލިބޭނެކަމަށް ވިދާޅުވެފައެވެ.\nރަހުމު ކުޑަގޮތަކަށް ތޫނު އެއްޗަކުން ކަރަށް ހަމަލާދިނުމުން ހުޅުމާލޭގެ ރީތިގަސް މަގަށް އޭނާ ވެއްޓިފައި އޮއްވާ ފެނިގެން ފުލުހުންނަށް ރިޕޯޓުކޮށްފައިވަނީ މިމަހުގެ ހަތަރެެއްވީ ބުދަ ދުވަހުގެ ރޭ 21:07 އެހާއިރުއެވެ. ގާސިމް ފެނުނު ސަރަހައްދުގައި އޭނާ ދުއްވި ޓެކްސީވެސް އޮތެވެ. ގާސިމް ހޮސްޕިޓަލަށް ގެންދިޔަތާ މާގިނަ އިރު ނުވަނީސް އޭނާ ވަނީ މަރުވެފައެވެ.\nމި މައްސަލައާއި ގުޅިގެން މިމަހުގެ 12 ވަނަ ދުވަހު ސީޕީ ހަމީދު ކުރެއްވި ޓުވީޓެއްގައި ވަނީ ގާސިމްއަށް ހަމަލާ ދިން ހަތިޔާރު ހޯދާފައިވާ ކަން ހާމަކުރައްވާފައެވެ. ހަތިޔާރު ހޯދީ ގާސިމްގެ ހަށިގަނޑު ފެނުނު ސަރަހައްދާ 300 ވަރަކަށް މީޓަރު ދުރުން ގަސްތަކުގެ ތެރެއިން ކަމަށާއި ތުހުމަތުކުރެވޭ މީހުންގެ ޑީއެންއޭ އާއި ފިންގަޕްރިންޓް ވެސް ފެނިފައިވާކަން މީގެ ކުރިން ވަނީ ހާމަކޮށްފައެވެ.\nރާއްޖެ ޤާސިމް އިބްރާހިމް


ކެޑެމޫލެފަރޮ ހިމާޔަތް ކުރަންޖެހޭ – އިސްމާއީލްރަފީގް 2020\n/ ކެޑެމޫލެފަރޮ ހިމާޔަތް ކުރަންޖެހޭ\n(5) ފުވައްމުލަކުގެ ކަނޑުއަޑީގެ ރީތިކަމަކީ ފީނާމީހުން ބަލާހިތްވާ ރާއްޖޭގެ އެހެންތަންތަނާއި ތަފާތު ރީތިކަމެއް ވާ ތަނެކެވެ. ހާއްސަކޮށް ކެޑެމޫލެފަރު ފާހަނގަކޮށްލެވެއެވެ. ފަރުގެ މުރަކައިގެ އިތުރުން މުޅިދުނިޔޭގައިވެސް މަދުން ފެންނަ ވައްތަރުގެ މިޔަރެއް ކަމުގައިވާ “ނަގުލް މޭރެ” (ތްރެޝާ ޝާކް / ކަނޑި މިޔަރު) ފެންނަ ހިސާބެކެވެ. މާކަނޑުގައި އުޅޭ މި މިޔަރު އާންމުކޮށް ފެންނަނީ މާކަނޑުގައި ހުންނަ ތިލަތައް ކައިރިންނެވެ. އެގޮތުން ފުވައްމުލަކު މި ފަރަކީ ކަނޑު މެދުގައިވާ ތިލައެކެވެ. މީގެ އިތުރުން “ސަންފިޝް”، “ބީޑިބޮލް މޭރެ” (ހެމާހެޑް ޝާކް) އަދި މަޑި (އޯޝަނިކް މަންތާ) އަކީވެސް ކެޑެމޫލެ ފަރުން ފެންނަ، ފީނާމީހުން ބަލާހިތްވާ ޒާތުގެ އެއްޗެއްސެވެ. އަދި ޓައިގަރ ޝާކް (ފެމުނު) ޔަގީންކަމާއިއެކު ބަލާލުމަށް ރާއްޖޭގައި އޮތް ހަމައެކަނި ތަނަކީވެސް ފުވައްމުލަކު ކެޑެމޫލެ ފަރު ކައިރިއެވެ.


Karantu kendunu vaguthu kaiveni vee ehen meehakaa\nކައިވެނިި ކުރި ވަގުތު އޮޅިގެން ކައިވެނި ކުރެވުނު ދެ މީހުން\nއިންޑިޔާގެ މަދްޔަ ޕްރަދޭޝްގެ އުއްޖައިންގައި ދާދިފަހުން ކުރި އެއްބަނޑު އެއްބަފާ ދެ އަންހެން ކުދިންގެ ކައިވެނީގައި ވަރަށް މަޖާ ކަމެއް ހިނގައިފި އެވެ. މި ދެ އަންހެންކުދިންގެ ކައިވެނި އެއް ތަނެއްގައި އެއް ވަގުތެއްގައި ކުރުމުގެ އިންތިޒާމުތައް އޮތީ ހަމަޖެހިފަ އެވެ. ކައިވެނި ކުރީ ރޭގަނޑު ކަމަށް ވާތީ ކުއްލިއަކަށް ކަރަންޓު ގޮސް މުޅި ތަނަށް އަނދިރިކަން ވެރިވުމުން ދެން ދިމާވި ސަބަބު ތަކާ ހެދި ދެ އަންހެންކުދިން އޮޅުނީ އެވެ.\nކަރަންޓު ކެނޑިފައި އަލުން ކަރަންޓް އައިއިރު އެއް ދެ އަންހެންކުދިން އެމީހުން ކައިވެނިކުރާ ފިރިހެނުން އޮޅުނީ އެވެ. އަދި އެމީހުންނަށް އިށީނދެވުނީ އެމީހުންގެ ކައިވެނި ކުރަން ހަމަޖެހިފައިވާ މީހާގެ ކައިރިއަކު ނޫނެވެ.\nދެ އަންހެންކުދިން ތިބީ މޫނު މަތީ ފޮތިއަޅާ ނިވާ ކޮށްގެންނެވެ. އަދި ކައިވެނީގެ ހެދުން ވެސް މުޅީން އެއްގޮތެވެ. އެހެންވެ އެއްވެސް މީހަކަށް މި ދެ ކުދިން އޮޅިފައި ތިބި ކަމެއް ނޭނގެ އެވެ.\nއެންމެ ފަހުން ކައިވެނީގެ ހުރިހާ ރަސްމިއްޔާތެއް ފުރިހަމަކުރީ އަސްލު ކައިވެނި ކުރަން ހަމަޖެހިފައިވާ ދެ މީހުންގެ މެދަކު ނޫނެވެ. ދައްތަ ކައިވެނިކުރަން ހަމަޖެހިފައިވާ މީހާ އާ ކައިވެނި ކުރެވުނީ ކޮއްކޮ އަށެވެ. އަދި ކޮއްކޮ ކައިވެނިކުރަން އުޅުނު މީހާ އާ ކައިވެނިކުރެވުނީ ދައްތަ އަށެވެ.\nކައިވެނިކުރި ދެ އަންހެން ކުދިން ކަމަށްވާ ނިކީތީ އާއި ކަރިޝްމާ އަކީ ރަމޭޝްލާލް ރީލޮޓް ނަމަކަށް ކިޔާ މީހެއްގެ ދެ ދަރިންނެވެ. އެމީހުންގެ ތެރެއިން ނިކީތާ ކައިވެނިކުރަން އޮތީ ބޯލާ ރަމޭޝްވަރް އާއެވެ. ކަރިޝްމާ ކައިވެނިކުރަން އޮތީ ގަނޭޝް މޭވަޑާ އާއެވެ.\nކައިވެނިކުރެވުނީ ރަނގަޅު މީހާ އާ ނޫންކަން މި މީހުންނަށް ރޭކާލިއިރު ކައިވެނީގެ ހުރިހާ ކަމެއް ނިންމައި އަންހެން ކުއްޖާ ގޮވައިގެން ފިރިހެންކުއްޖާ އޭނާގެ ރަށަށް ހިނގައްޖެ އެވެ.\nމިކަން އެނގުނީ ކައިވެނިކުރިތާ އެއް ދުވަސް ވީފަހުންނެވެ. އެހިސާބުން ދެ ފަރާތުގެ އާއިލާގެ މީހުން ރުޅިއައިސް ބަހުގެ ހަމަލަތައް ބަދަލުކުރި އެވެ. އެންމެ ފަހުން އެމީހުން އެންމެން އެއްބަސްވީ އެމީހަކު ކައިވެނިކުރަން ކުރިއްސުރެ ހަމަޖެހިފައިވާ މީހާ އާ އަލުން ބަލުން ކައިވެނި ކޮށްދޭށެވެ.


Urudhun in Syria medhuverikoh lebanon ah karant dhenee\nއުރުދުންއިން ސީރިއާ މެދުވެރިކޮށް ލުބްނާންއަށް ކަރަންޓް ދެނީ\nކިޔަވާ ކުދިން އުއްބައްތި އަލީގައި: ލުބްނާނުން ތެޔޮ ހުސްވެ އިންޖީނުތައް ހުއްޓި ކަރަންޓް ކެނޑިފައިވޭ\nއުރުދުންގައި އުފައްދާ ކަރަންޓް ސީރިއާ މެދުވެރިކޮށް ލުބްނާނަށް ފޯރުކޮށް ދިނުމަށް ލުބުނާން އާއި އުރުދުން އަދި ސޫރިއާ ސަރުކާރުން ބުރާސްފަތި ދުވަހު އެއްބަސް ވެއްޖެ އެވެ.\nލުބްނާންއަށް ކަރަންޓް ދިނުމަށް އެއްބަސް ވެވުނު ގޮތް ހާމަކޮށްފައި ވަނީ އުރުދުންގެ ވެރިރަށް އައްމާންގައި ތިން ގައުމުގެ ކަރަންޓް މިނިސްޓަރުން ބައްދަލު ކުރެއްވުމަށް ފަހު އެވެ.\nމި ބައްދަލުވުމުގައި ލުބްނާނުން ބައިވެރިވެ ވަޑައިގަތީ ވަލީދު ފަޔާޒް އެވެ. ސޫރިޔާއިން ޣައްސާން އަލް-ޒަމީލް އަދި އުރުދުންގެ ސާލިހް އަލް ޚަރާބް ޝާހް އެވެ.\nލުބުނާންއަށް ބޭނުން ޖެހިފައި އޮތް ހަކަތައިގެ ދަތިތައް ފުއްދުމަށް އެހީތެރިވެ ދިނުމުގެ މަޝްރޫއުގައި ހިނގަމުންދާ ކަންތައްތަކާ ބެހޭގޮތުން ވަޒީރުންގެ މެދުގައި މަޝްވަރާ ކުރެވުނު ކަމަށް ޚަބަރުތައް ބުނެ އެވެ.\nވަޒީރުގެ މަޝްވަރާގައި ބޮޑަށް ދެކެވުނީ އުރުދުންއިން ލުބްނާނަށް ފޯރުކޮށްދޭން އެއްބަސްވާ މިންވަރު އަދި ވަގުތާ މެދު އެވެ. އުރުދުންގެ ޚަރާބް ޝާހް ވިދާޅުވި ގޮތުގައި ލުބުނާނަށް ކަރަންޓް ފޯރުކޮށް ދެވޭނެ މިންވަރާ މެދު އެއްބަސްވުމަކީ މަޝްވަރާތަކުން ނެރެން އެދެވުނު މައިގަނޑު ނަތީޖާ އެވެ.\n"އަޅުގަނޑުމެން އެއްބަސްވީ މެންދަމުން ފެށިގެން އިރު އަރަންދެން 150 މެގަވޮޓް ލުބްނާންއަށް ފޯރުކޮށްދިނުމަށް" އަލް ޚަރާބް ޝާހް ވިދާޅުވި އެވެ.\nއޭނާ ވިދާޅުވީ ހެނދުނު ހަޔަކުން ދުވަހުގެ ބާކީ އޮތް ވަގުތުގައި 250 މެގަވޮޓްގެ ކަރަންޓު ލެބަނަންއަށް ފޯރުކޮށް ދޭނެ ކަމަށެެވެ. މިއަހަރު ނިމުމުގެ ކުރިން މަސައްކަތް ނިންމާލެވޭނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\nލުބްނާންއަށް ކަރަންޓު ފޯރުކޮށްދިނުމަށް ހިންގާ މަޝްރޫއަށް ފައިސާ ދޭން ވޯލްޑް ބޭންކުން ތައްޔާރު ކަމަށް ފާއިޒް ވިދާޅުވި އެވެ.\nޒަމިލް ވިދާޅުވީ އުރުދުންއާ ގުޅިގެން ލުބްނާންއަށް ކަރަންޓް ލައިން އަލުން އޮޕަރޭޓްކުރަން ސީރިއާ ތައްޔާރު ކަމަށެވެ. މި މަސައްކަތްތަކަށް 5.5 މިލިއަން ޑޮލަރު ހޭދަވާނެ ކަމަށާއި އަހަރު ނިމުމުގެ ކުރިން ކޮޅެއްގައި ޖެހޭނެ ކަމަށް އުންމީދު ކުރައްވާ ކަމަށް އޭނާ ވިދާޅުވި އެވެ.\nލުބްނާންއަށް ކަރަންޓް ދެވޭނެ ގޮތަކާ މެދު މަޝްވަރާ ކުރެއްވުމަށް ވަޒީރުންގެ ފެންވަރުގައި އުދުންގެ އަންމާންގައި ވަނީ އިތުރު ބައްދަލުވުންތައް ބާއްވާފަ އެވެ.\nއުރުދުން އާއި ސީރިއާ 2001 ވަނަ އަހަރުން ފެށިގެން 400 ކިލޯވޮލްޓް އޮންނަނީ ގުޅާލާފަ އެވެ. އެހެން ނަމަވެސް ޓެކްނިކަލް ސަބަބުތަކާ ހުރެ 2012 ވަނަ އަހަރުން ފެށިގެން ޚިދުމަތް އޮންނަނީ މެދުކެނޑިފަ އެވެ.\nސީރިއާއިން 400 ކިލޯލޯލްޓާއި 230 ކިލޯ ވޯލްޓް އަދި 66 ކިލޯ ވޯލްޓް ޓްރާންސްމިޝަން ލައިންތަކުން އޮންނަނީ ލުބްނާންއާ ގުޅާލާފަ އެވެ.\nސީރިޔާ މެދު އިރުމަތި ޖޯޑަން + ލުބްނާން


Male' aa eh ageh gai Hulhumale' in theyo libeyne goi hadhaanan: Shaheer\nމާލެއާ އެއްއަގެއްގައި ހުޅުމާލެއިން ތެޔޮ ލިބޭނެ ގޮތް ހަނދާނަން: ޝަހީރު\nގޭސް ފޯރުކޮށްދޭ ސެންޓަރުތަކެއް އަތޮޅުތަކުގައި ހަދަނީ\nހުޅުމާލޭގައި ގޭސް ސްޓޯ ކުރާވަރު އިތުރުކުރާނެ\nތެޔޮ ޝެޑެއް ހެދުމުގެ މަސައްކަތް ވެސް ކުރިއަށްދޭ\nމޯލްޑިވްސް ގޭސްގެ އާ ފިހާރަ މިރޭ ހުޅުވަން ބޭއްވި ރަސްމިއްޔާތުގައި ޝަހީރު ވާހަކަ ދައްކަވަނީ -- އަވަސް ފޮޓޯ: މުހައްމަދު އަޒާން\nމިއަހަރު ނިމުމުގެ ކުރިން، މާލެ އެކޭ އެއް އަގެއްގައި ހުޅުމާލެއިން ޕެޓްރޯލް އާއި ޑީސަލް ލިބޭނެ ކަމަށް އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު ވިދާޅުވެއްޖެ އެވެ.\nހުޅުމާލޭގައި މޯލްޑިވްސް ގޭސްގެ ޑިސްޓްރިބިއުޝަން ސެންޓަރެއް ހުޅުވަން މިރޭ ބޭއްވި ރަސްމިއްޔާތުގައި ވާހަކަ ދައްކަވަމުން ޝަހީރު ވިދާޅުވީ ހުޅުމާލޭގައި ހަދާ ތެޔޮ ޝެޑްގެ މަސައްކަތް މިއަހަރު ނިމިމުގެ ކުރިން ނިންމާލެވޭނެ ކަމަށެވެ. އަދި އެކަމުގެ ސަބަބުން ޕެޓްރޯލާއި ޑީސަލް މާލޭ އެކޭ އެއް އަގެއްގައި ހުޅުމާލެއިން ލިބޭނެ އިންތިޒާމް ހަމަޖެއްސޭނެ ކަމަށް ވެސް ޝަހީރު ވިދާޅުވި އެވެ.\nހުޅުމާލޭގައި ޕެޓްރޯލެއް ޝެޑެއް ހުޅުވައި ހިދުމަތް ދެވޭނެ އިންތިޒާމް ހަމަޖެއްސުމަށް އެސްޓީއޯ އިން މިހާރު އަންނަނީ މަސައްކަތް ކުރަމުންނެވެ. ޝަހީރު ވިދާޅުވީ ގޭސް ފިލިން ސްޓޭޝަނެއް ހުޅުމާލޭގައި ހެދުމަށް ވެސް މަސައްކަތް ކުރަމުން އަންނަ ކަމަށެވެ. އެކަމުގެ ސަބަބުން ގޭސް ފޯރުކޮށްދޭން ފަސޭހަތަކެއް ވާނެ ކަމަށް ވިދާޅުވި އެވެ. އަދި ގޭހުގެ ރަނގަޅު ސްޓޮކެއް ގާއިމް ކުރެވޭނެ ކަމަށް ވެސް ވިދާޅުވި އެވެ.\n"މިއަހަރު ނިމުމުގެ ކުރިން މާލެ އެކޭ އެއް އަގެއްގައި ޑީސަލް އަދި ޕެޓްރޯލް ހުޅުމާލެއިން ލިބެން ހުންނާނެ. އެ އިންތިޒާމްތައް އަޅުގަނޑުމެންނަށް ހަމަޖެއްސޭނެ،" ޝަހީރު ވިދާޅުވި އެވެ.\nމާލެއަށް ބޭނުންވާ ގޭސް ސްޓޯކޮށް ޑިސްޓްރިބިއުޓް ކުރުމުގެ މަސައްކަތްވެސް ފުޅާކުރުމުގެ މަޝްރޫއެއް ރާވާފައިވާ ކަމަށްވެސް ޝަހީރު ވިދާޅުވި އެވެ. މިހާރު ގޭސް އުފައްދަމުން އަންނަނީ ތިލަފުށީގައި ކަމަށް ވުމުން، މާލެއަށް ގެންނަނީ ވަރަށް މަދު ދުވަސްކޮޅަކަށް ފުދޭ ވަރުގެ ސްޓޮކެކެވެ. ޝަހީރު ވިދާޅުވީ މާލޭގައި ގޭސް ރައްކާކޮށްފައި ބެހެއްޓޭނެ ސްޓޯރޭޖް ބޮޑުކުރުމަށް ވެސް ރާވާފައިވާ ކަމަށެވެ. އަދި އެކަމުގެ ސަބަބުން ހިދުމަތް ރަނގަޅު ވެގެންދާނެ ކަން ފާހަގަ ކުރެއްވި އެވެ. މީގެ އިތުރުން އަތޮޅު ތެރޭގައި އެކި ރަށްރަށަށް ވެސް ގޭސް ފޯރުކޮށް ދިނުމަށް އަތޮޅުގެ އެކި ރަށްރަށުގައި ޑިސްޓްރިބިއުޝަން ސެންޓަރުތައް އިތުރު ކުރުމަށް ނިންމާފައިވާ ކަން ވެސް ޝަހީރު ފާހަގަ ކުރެއްވި އެވެ.\n"މާލޭގެ އިތުރުން އަތޮޅުތެރޭގައިވެސް ގޭސް ސްޓޯކޮށް ޑިސްޓްރިބިއުޓް ކުރުމުގެ މަސައްކަތްވެސް އިތުރަށް ފުޅާކުރަން ރާވާފައިވަނީ." ޝަހީރު ވިދާޅުވި އެވެ.


Breaking: Tourism minister akah Dr. Mausoom ayyan kuravvaifi | Mihaaru\n06 އޯގަސްޓް 2020 - 14:49 49 comments\nޖުމްހޫރީ ޕާޓީގެ ކުރީގެ ނައިބު ރައީސް އަދި ކެލާ ދާއިރާގެ ކުރީގެ މެމްބަރު މައުސޫމް އެ މަގާމަށް ހަމަޖައްސަވައި ރައީސް އިބްރާހިމް މުހައްމަދު ސޯލިހް އޭނާ އަށް ވަނީ ފަތްކޮޅު ދެއްވައިފަ އެވެ.\nރައީސް މައުމޫންގެ ވެރިކަމުގައި ކުރިން ވެސް ޓޫރިޒަމް މިނިސްޓަރުކަން ކުރެއްވި އަދި ދާއިރާގެ ތަޖުރިބާ ލިބިވަޑައިގެން ހުންނެވި މައުސޫމް އެންމެ ފަހުން ފުރުއްވީ ސިންގަޕޫރަށް ރާއްޖެ އިން ކަނޑައަޅުއްވާފައިވާ ސަފީރުގެ މަގާމެވެ. ޓޫރިޒަމް ޑިވެލޮޕްމަންޓުގެ ދާއިރާ އިން ފުރަތަމަ ޕީއެޗްޑީ ހެއްދެވި ދިވެއްސަކީ މައުސޫމެވެ. އޭނާ ކިޔަވާ ވިދާޅުވީ ވިލާ ސްކޮލާޝިޕް ސްކީމްގެ ދަށުން އިނގިރޭސިވިލާތުގެ ބާމިންގްހަމް ޔުނިވާސިޓީސްކޫލް އޮފް ޕަބްލިސިޓީ އިންނެވެ. ތީސިސް ލިއުއްވީ "އެންކްލޭވް މައިކްރޯ އައިލެންޑްޓޫރިޒަމް" އިންނެވެ.\nޑރ. މައުސޫމް ވަނީ ހޮޓެލް މެނޭޖުމަންޓުގެ ދާއިރާ އިން މާސްޓާސް ވެސް ހައްދަވައިފަ އެވެ. އޭނާ ޕީއެޗްޑީ އަށް ކިޔަވާ ވިދާޅުވުމަށް ފުރާވަޑައިގަތުމާ ހަމައަށް ހުންނެވީ ފެކަލްޓީ އޮފް ހޮސްޕިޓަލިޓީ އެންޑް ޓޫރިޒަމް ސްޓަޑީޒް(އެފްއެޗްޓީއެސް)ގެ ސީނިއާ ލެކްޗާ އަކަށެވެ. އޭނާ ފުރުއްވި މަގާމްތަކުގެ ތެރޭގައި، އެންވަޔަރަމެންޓް މިނިސްޓަރުގެ މަގާމާއި މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ)ގެ ބޯޑު މެމްބަރު ކަމުގެ މަގާމުގެ އިތުރުން ޓޫރިޒަމް ޕްރޮމޯޝަން ބޯޑުގެ އިސް މަގާމްތައް ހިމެނެ އެވެ.\nDr. Maus: Miee ehen meeheh\nސަން އައިލެންޑްގެ ޖެނެރަލް މެނޭޖަރު ކަމުގައި ހުންނެވި އިރު "މިހާރު" އަށް ދެއްވި އިންޓަވިއުއެއް\nމައުސޫމް ވަނީ، ރާއްޖޭގެ އެންމެ ބޮޑު ރިސޯޓު، ސަން އައިލެންޑުގެ ޖެނެރަލް މެނޭޖަރުގެ މަގާމު ވެސް ފުރުއްވައިފަ އެވެ. އަދި ރައީސް މައުމޫންގެ ވެރިކަމުގައި މިނިސްޓަރުކަން ލިބިވަޑައިގަތުމުގެ ކުރިން، ރާއްޖެ އަށް ކުރިމަތިވި ސުނާމީ ކާރިސާގެ ތެރޭގައި މޯލްޑިވްސް ޓޫރިޒަމް ޕްރޮމޯޝަން ބޯޑު ވެސް ހިންގެވީ މައުސޫމެވެ.\nމައުސޫމްގެ ސިޔާސީ ހަޔާތްޕުޅު ފެއްޓެވީ ޑީއާރުޕީންނެވެ. އޭނާ ވަނީ ކުރީގެ ރައީސް މައުމޫން އަބްދުލްގައްޔޫމާއި އެ ޕާޓީގެ ކުރީގެ ރައީސް އަހްމަދު ތަސްމީން އަލީގެ އަރިހުގައި މަސައްކަތް ކުރައްވައިފަ އެވެ.\nއޭނާ މަގާމާ ހަވާލުވެވަޑައިގަތީ ސިންގަޕޫރުން ރާއްޖެ ވަޑައިގެން 14 ދުވަހުގެ ކަރަންޓީން މުއްދަތު ފުރިހަމަ ކުރެއްވުމަށް ފަހު އެވެ. ކަރަންޓީނުގެ މުއްދަތު ހަމަވެފައި ވަނީ އިއްޔެ އެވެ. އޭނާ މިނިސްޓަރަކަށް މި ހަމަޖެއްސެވީ ކުރިން އެ މަގާމު ފުރުއްވި އަލީ ވަހީދު މަގާމުން ވަކިކުރެއްވިތާ ގާތްގަނޑަކަށް މަހެއްހާ ދުވަސް ފަހުންނެވެ.\nޖުމްހޫރީ ޕާޓީގެ ސްލޮޓެއްގައި އެ މަގާމުގައި ހުންނެވި އަލީ ވަހީދު މިދިޔަ މަހުގެ9ގައި ވަކިކުރީ ގިނަ މުވައްޒަފުންތަކަކަށް ޖިންސީ ފުރައްސާރަކުރި ކަމުގެ ތުހުމަތާ އެކުގަ އެވެ. އިސްތިއުފާ ދެއްވަން ރައީސް އިބްރާހިމް މުހައްމަދު ސޯލިހު އެންގެވުމުން އެކަން ނުކުރެއްވުމުން މަގާމުން ވަކިކުރެއްވީ އެވެ.\nއެ މިނިސްޓްރީ ވަގުތީ ގޮތުން ހިންގެވުމާ ހަވާލުކުރެއްވީ އިކޮނޮމިކް މިނިސްޓަރު ފައްޔާޒް އިސްމާއީލްއާ އެވެ. ކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން ހަތަރު މަސް ވަންދެން ބޯޑަރު ބަންދުކޮށްގެން ތިބުމަށް ފަހު މިދިޔަ މަހުގެ 15 ގައި އަލުން ހުޅުވާލި އިރު، ވާން ޖެހޭ އެންމެ ފަހުގެ ތައްޔާރީތައް ކުރެއްވީ ފައްޔާޒްގެ ބެއްލެވުމުގެ ދަށުންނެވެ.\nއިތުރު ލިޔުންތައް ރައީސް އޮފީސް ދިވެހި ސަރުކާރު ޓޫރިޒަމް ޑރ. އަބްދުﷲ މައުސޫމް (ޓޫރިޒަމް މިނިސްޓަރު) ސިޔާސީ މަގާމުތައް ޓޫރިޒަމް މިނިސްޓްރީ ރައީސް އިބްރާހިމް މުހައްމަދު ސޯލިހް ކެބިނެޓް